Să presupunem că un povestitor se apropie de 
dumneavoastră şi cu o voce caldă începe să-și depene 
amintirile. 

Fantezia vă poate transpune într-o lume de vis, 
fermecătoare, cu întâlniri de neuitat şi clipe de 
pasiune. 

În acest fel vă propunem să vă îndepărtați putin de 
viața de zi cu zi, pentru a vă îngădui o scurtă vacantă 
de neuitat. 

lată ce vă poate oferi această carte! 

Capitolul 1 


— Şi acum, după ce am stabilit diagnosticul de 
anghină pectorală, vă rog să precizaţi tratamentul pe 
care l-aţi recomanda pentru a ușura suferința acestei 
biete doamne. 

Vocea suavă a lui Dixon Brookes traversă salonul și 
ajunse la urechile mele. Eram sigură că mie mi se 
adresase. Apoi veni și mă conduse de braț până la patul 
pacientei. Șaptezeci de perechi de ochi ne urmăreau. Am 
aruncat o privire desperată spre faţa cu o ușoară tentă 
vineţie a doamnei Mary Murray care, rezemată de perne 
pe patul de spital de un alb imaculat, îmi făcu un semn 
încurajator cu capul. Făcusem cunoștință cu ea cu o 
după-amiază înainte, când am efectuat un examen 
medical minuţios şi i-am studiat fișa medicală. Doctorul 
Dixon Brookes avea deja concluziile mele pe care le 
notasem pe diagrama bolnavului. 


— Ei bine, domnişoară doctor? întrebă el sever. 

Nu eram doctor, ci doar studentă în primii ani la 
medicină și abia începusem practica în spital. 

— Aș prescrie tablete de nitroglicerină, răspunsei cu 
voce înceată. 

— Tablete de nitroglicerină? 

— Da, domnule doctor. Tablete de trinitril. 

Ştiam că nu puteam da greș cu așa ceva. Pacienta își 
încrucișă braţele peste pieptul ei mare, cu un aer 
satisfăcut, ca și cum ar fi confirmat: „Este exact ce-a spus 
şi doctorul meu”. Avusese amabilitatea să-mi spună, cu o 
zi înainte, că are încredere în mine, sentiment pe care, 
din păcate, doctorul Dixon Brookes nu părea să-l 
împărtășească. 

— Stiu că pacienta s-a plâns de dureri în piept... o 
durere cumplită, ca și cum mâna lui Mefistofel ar încerca 
să-i smulgă inima din cutia toracică. Ai constultat-o și ești 
de părere că suferă de anghină pectorală... clasica 
„durere în piept”. Tratamentul pe care-l recomanzi este 
nitroglicerina. Asta ai spus, nu-i așa? 

Încuviinţai din cap, incapabilă să articulez un cuvânt. 

— Te uiţi la mine încruntată, ca şi cum ai prefera să 
utilizezi această substanță drept explozibil, ca să mă 
zbori din postul de medic consultant onorific la Spitalul 
General Wentbridge. 

Ceilalţi studenţi, colegi ai mei, râseră politicos. 

Asistentele, înșirate lângă pereţi, cu mâinile încleștate 
la spate, zâmbiră timid sub privirea critică a asistentei 
şefe Regan care, atât de preocupată să le supravegheze, 
nici nu auzise gluma. 

— Tratamentul pe care-l prescrii se limitează la 
administrarea acestor tablete pe cale orală? 

Păream în fața lui o școlăriță stângace; mă simțeam 
un fel de retardat congenital. Dacă ar fi fost altcineva în 
locul lui, aș fi vorbit despre necesitatea odihnei și 
respectării unei diete, evitarea anemiei, fumat moderat. 
Doar ştiam asta mai bine ca oricine. Mă prinsese însă 
într-o poziţie dezavantajoasă şi mă temeam de el. 

— Regret, dar diagnosticul pus este incorect și 
tratamentul necorespunzător. 

Acesta era modul lui obișnuit de a trata studenţii 
rezidenţi, dar eu eram prima studentă pe care o avea și 
toată lumea era curioasă să vadă cum mă voi descurca, 
avânt în vedere reputaţia lui de misogin. 

— Am citit cu interes notițele pe marginea acestui caz. 
În primul rând, stilul strict ştiinţific le face neinteligibile. 
Întotdeauna vă recomand să scrieţi simptomele într-un 
limbaj cât se poate de accesibil şi de apropiat de ceea ce 
pacientul însuși acuză. Pe rând, doctor... se pare că am 
uitat numele dumitale. 

— Chistholm. Catriona Chistholm. 

— Mulţumesc, doctore Chisholm. 


„Doctor Catriona Chisholm”. Suna frumos, așa cum 
rostise el cu acea voce plăcută, numai că eu n-aveam 
nimic romantic cum stăteam acolo cu mâinile încleștate 
în buzunarele halatului, îmbrăcată auster, încercând să 
mă ascund în spatele șuviței de păr negru care-mi 
acoperea un ochi când îmi mișcam capul. 

— Citez din raportul domnişoarei Chisholm: Pacienta 
prezintă de mult timp insuficiență cardiacă. Acuză 
edeme pronunţate în zona gleznelor, dispnee la efort și 
cianozarea buzelor. A consultat medicul ei de familie și 
a fost internată pentru evaluarea stării sale — apoi mă 
privi sarcastic — doctor Chisholm ar fi trebuit să știe până 
acum Că vreau descrierea simptomelor cu propriile 
cuvinte ale pacientului. Sau, poate că pacienta noastră 
are unele cunoștințe medicale. 

— Înfumurato! şopti Chris Keller la urechea mea. 

— Doamnă Mary Murray, se pare că suferiţi din cauza 
edemelor de la glezne? 

— Nu știu ce sunt acestea, dar mi se umflă picioarele 
îngrozitor. Dimineaţa când mă trezesc n-am nimic, dar 
apoi... 

— Da, da, aşadar glezne umflate, din ce în ce mai rău 
spre seară. 

Făcu o pauză și mă privi semnificativ, continuând 
astfel explicitarea fiecărui termen. 

— Ei, şi acum, cum e cu dispneeea la efort, doamnă 
Murray? 


— Nu știu ce-i asta, dar dacă vreţi să aflaţi, întrebaţi-o 
pe ea. M-a consultat foarte conștiincios ieri... o oră 
întreagă... mult mai mult decât medicul care mă tratează 
în mod obișnuit. Ea cunoaște toţi termenii ăștia. Ar 
trebui s-o întrebaţi pe ea. 

— Dar cianozarea buzelor? 

— Ah, asta înseamnă că mi se învinețesc buzele, spuse 
doamna Murray, cu o expresie de ușurare. Credeam că 
ştiţi. Doctorita Chisholm a știut. Întrebaţi-o pe ea. 

— Adică, i-aţi spus că vi se cianozează buzele? Și cum 
de cunoaşteţi acest termen medical? 

— Fiind atentă, tinere, nevorbind mult și 
neîntrerupându-i pe alții în timp ce vorbesc. Doctorul 
Reed... medicul meu... mi-a spus şi am ţinut minte. 

— Acum vom merge la tablă, anunţă Dixon Brookes 
întorcându-se brusc. 

Ceilalţi studenţi îmi făcură loc să trec și-l urmai, 
deprimată, până la locul unde urma să fiu sacrificată. 

Se aplecă să ridice o bucată de cretă și mi-o întinse, 
înclinându-se ușor. 

— N-am putea beneficia toți de cunoștințele dumitale 
în materie de medicină? sugeră el. Scrie, te rog, 
Ischemie  miocardică determinată de schimbări 
degenerative al arterelor coronariene, apoi enumeră 
cauzele, pentru ca și ceilalți studenţi să poată să se 
lumineze. Cauze... diagnostic diferențiat... tratament. 
Scrie-le în stânga tablei. 


Am început să le scriu, dar, din cauza stării de agitaţie 
în care mă aflam, în dreapta. Cum nu era nici un burete, 
am șters cu batista. 

— N-ar trebui să-ți foloseşti batista în astfel de scopuri. 
Înţeleg că este esenţial ca o domnişoară să aibă batistă 
curată în caz că vrea să plângă. 

Deși avea aproximativ treizeci de ani, era profesor 
examinator la universitate și, în această calitate, era 
pentru noi ca Dumnezeu cel Atotputernic. Se spunea că, 
dacă-i răspundeai obraznic, te costa chiar diploma. Așa 
că stăteam acolo, urându-l din tot sufletul, dar 
neîndrăznind să-i spun să se ducă dracului. 

— Nu plâng, domnule, îi răspunsei printre dinţi, deși 
eram pe punctul de a o face în acel moment. 

— Ce tânără norocoasă. Tot atât de fericită pe cât e de 
frumoasă. 

Îşi bătea joc de mine, pentru că nu eram deloc 
frumoasă. De fapt, cât am fost la școală, întotdeauna 
semănasem cu un mânz și nu se produsese nici o 
schimbare. Nu eram graţioasă și frumoasă ca Melissa, 
care avea ochii ca două safire și părul ondulat mătăsos, 
blond-cenușiu. Treceam total neobservată dacă se 
întâmpla să fie și Melissa în aceeași încăpere... și din 
nefericire, părea să se afle întotdeauna. Poate că Dixon 
Brookes a observat că nu eram departe de a izbucni în 
plâns, pentru că, deodată mi-a zâmbit, scuturând ușor 
din cap, pretinzând că totul a fost o glumă. 

— Hai, Catriona Chisholm, îţi ajunge în dimineaţa 
aceasta. Acum, să vedem ce pot acești tineri care s-au 
amuzat în tot acest timp. 

Privirea lui străpungea ca un reflector ignoranţa asistenţei. 

— Să vă punem la încercare curajul, domnii mei. 
Dumneata, din spate. Te deranjez prea mult dacă îţi cer să 
întrerupi inspectarea asistentelor și să-mi acorzi atenţie? 

Chris Keller înaintă și Dixon Brookes mă rugă să-i 
dau creta, numindu-mă din nou Catriona, deși niciodată 
nu mi se spusese altfel decât Kay sau Katy, imi zâmbi şi-mi 
spuse să nu iau în seamă faptul că m-a terorizat. 

— Știu că acesta este... cel mai bun mod de a vă face 
să învăţaţi. Te descurci foarte bine. 

Aproape că am izbucnit în lacrimi auzind aceste 
cuvinte amabile din partea unui om care nu fusese auzit 
spunând un singur cuvânt bun vreunui student în toată 
cariera sa. Am reușit să-i zâmbesc și să-i spun 
„mulţumesc, domnule doctor”, apoi i-am dat creta lui 
Chris, adică asta intentionam să fac, pentru că mi-a 
scăpat pe jos și ne-am lovit cap în cap aplecându-ne 
amândoi deodată s-o ridicăm. 

— Afurisitul ăsta prost! şopti Keller către mine, în 
timp ce căutam creta pe sub un pat. Cine se crede? 
Marele Examinator Terminator? 

Mi-am reluat locul în picioare, în spate, lângă 
Peter Caston. Eu și Pater purtam halate labe, fiind 
rezidenţi. Ceilalţi studenţi externi, alcătuiau un grup 
destul de pestrit. 

Salonul numărul cinci era auster, lipsit de confort. 
Planșeul era atât de lustruit, încât reflecta şirurile lungi 
de paturi, fiecare cu un scaun și un dulăpior alături. 
Doar păturile roșii dădeau senzaţia de căldură, deși 
exista în centru un cămin în care ardeau, spate în spate, 
două focuri şi în jurul căruia erau adunate câteva 
scaune. Toţi pacienţii fuseseră expediaţi în paturi pentru 
vizita profesorului, care începuse la ora nouă fix. 

Studenţii îi spuneau Dixie și avea reputaţia de a fi cel 
mai dur zbir din acel corp profesoral de zbiri... inuman, 
sadic, lipsit de simţul umorului. 

— Ce nenorocire, Katy! fuseseră primele cuvinte cu 
care am fost întâmpinată cu o săptămână înainte. Eşti 
repartizată la Dixon Brookes. 

— Bine, dar el nu acceptă din principiu individele! 
bâguii eu cu voce tremurată din cauza spaimei. 

— Nu prea are de ales. Sunt foarte multe studente și 
probabil că va face unele concesii... deși nu există pentru 
el plăcere mai mare decât să le terorizeze. 

— Pentru Dumnezeu, e un perfectionist, spuse Peter 
Caston sceptic. Pentru el, femeia e un ansamblu de 
celule... un cocteil de elemente chimice în proporție 
precisă. Cred că nici zeița Afrodita n-ar putea să-i 
trezească decât un foarte vag interes trecător. 

În seara zilei în care am examinat-o pe Mary Murray, 
mi-am citit din nou notițele... Ischemie miocardică 
provocată de modificări degenerative ale arterelor 

coronare. Am recitit cauzele, simptomele, tratamentul. 
Nitroglicerină... aceste cuvinte m-au readus cu gândul în 
casa veche din cărămidă din Keatton, cu intrarea din față 
în strada principală... cu intrarea cabinetului pe o stradă 
laterală... cu plăcuţa din alamă tocită de trecerea anilor. 

Tata era scoţian, născut în Argyll. Mama era aproape 
invalidă. Întotdeauna planase groaza că putea muri din 
cauza afecțiunii ei cardiace. Ajuta toată lumea la 
gospodărie. Bessie, bucătăreasa, Annie, menajera care 
venea dimineaţa, Bremman, soțul lui Annie, care avea 
grijă de maşină și de grădină... 

Îmi amintesc de Ketton... îmi amintesc Casa, ca și cum 
aş fi plecat abia ieri de acolo. Îmi amintesc cum citea tata 
la micul dejun scrisorile de la pacienţi. 

Veneau cadouri în fiecare zi, dintre cele mai diverse: 
morcovi, O varză, un buchet de crizanteme, o pâine de 
casă, un iepure, o sticlă cu whisky, o cutie cu mere, un 
COŞ cu ouă... 

Tata era un bărbat frumos, iar mama, superbă. Nu era 
de înteles ce se întâmplase cu mine. Mama spunea că 
trec doar printr-o perioadă critică și că, într-un an sau 
doi, răţușca cea urâtă se va transforma într-o lebădă, 
făcând ca toate celelalte fete să moară de invidie. Am 
făcut şcoala în Wentbridge, la zece mile depărtare, unde 
ajungeam cu autobuzul. Aveam poneiul meu şi-mi 
plăcea să am grijă de el mai mult decât orice altceva. 

Am avut o copilărie fericită, cu o singură exceptie: 
teama ca nu cumva mama să moară. Doctorul Fearon 

venea din când în când de la Wentbridge și lua cina cu 
noi. Într-o seară, trecând să iau cartea pe care mama mă 
rugase să i-o aduc de pe noptiera din camera ei, am auzit 
o frântură de discuţie dintre el și tata. 

— Nu sunt foarte îngrijorat, spusese doctorul Fearon. 
Dacă ar fi avut serviciu, ar fi fost cu totul altceva. Dar așa, 
tratamentul este odihnă, odihnă și iar odihnă; mai puţin 
efort și mai puţine griji. Cred că își face griji din cauza 
gospodăriei. Angajează o menajeră ca s-o scutești 
complet de această povară; un fel de doamnă de 
companie — asta ar fi soluţia cea mai bună. 

Am urcat în camera ei să iau cartea și am văzut cutiuţa 
cu medicamente, pe care trebuia s-o aibă de fapt mereu 
la ea. O deschidea cu degete febrile și înghiţea o pastilă, 
așteptând, albă la faţă, să-i treacă durerea. 

— Nu-i spune nimic, draga mea, mă ruga ea 
întotdeauna, ascunzându-se de tata. Are și așa destui 
pacienți și n-are nevoie de încă unul, acasă, când vine obosit. 

M-a entuziasmat ideea că vom avea o menajeră și în 
același timp o doamnă de companie pentru mama, mai 
ales când am aflat că are o fiică. Mama mi-a spus că 
trebuie să mă port foarte frumos cu Melissa, pentru că 
tatăl ei, doctor ca și al meu, tocmai murise; nu aveau 
bani şi mama ei era nevoită să se angajeze ca menajeră, 
pentru că nu se pricepea decât la gospodărie. Doamna 
Martin, căci ea era persoana în cauză, trebuie s-o aducă 
și pe Melissa, dar fata putea da și ea o mână de ajutor 
dacă era necesar, fiind o gospodină destul de bună. 

— Ceea ce nu s-ar putea spune despre tine, oftă mama 
citind scrisoarea doamnei Martin. Nici patul nu ti-l faci 
cum trebuie și camera ta arată de parcă și calul ar locui 
în ea. 


Tata a continuat să mă tachineze pe această temă și 
ne-am amuzat toţi. Eram grozav de entuziasmată la 
gândul că Melissa va veni. În ziua în care s-au prezentat 
pentru interviu, eu eram în Wentbridge. 

— Este mult mai tânără decât mi-am închipuit, spuse 
mama la cină. Melissa este de-o seamă cu Katy, dar pare 
de optsprezece ani, cu stilul ei de domnişoară. Poate că 
te va determina și pe tine, Katy, să fii mai cochetă, deși 
n-aş schimba nimic în felul tău de a fi, pentru că ești cea 
mai scumpă fată din lume. 

Tata purta o haină roșie de casă cu revere negre, iar 
mama, un halat de catifea cu papuci asortaţi cu tocuri 
înalte, aurii. Eu schimbasem pantalonii de călărie cu o 
rochie albă din mătase, cu vreo două numere mai mică 
decât măsura mea. 

— N-am văzut niciodată o fată care să arate atât de 
îngrozitor îmbrăcată cu rochie, spuse tata. Am s-o ard 
dacă te mai văd purtând-o. 

— Nu contează dacă sunt urâtă. Mă voi face doctor și 
pentru asta n-am nevoie decât să fiu curajoasă și 
puternică şi suficient de deșteaptă. Cu cât doctorii sunt 
mai urâţi, cu atât mai bine. Adică, femeile doctor... 
Astfel, nu riști să fii sedusă... 


15 


Tata a sărit, intrigat, întrebându-mă unde am auzit 
acest cuvânt. I-am spus o minciună și anume, că auzisem 
la cineva în autobuz, iar el m-a rugat să nu mă mai audă 
repetând vreodată așa ceva. De fapt, o auzisem pe Bessie 
rostindu-l. 


— Doamna Chisholm face o prostie că o lasă pe 
doamna Martin să vină. ÎL va seduce pe domnul doctor. 

Mai târziu, o întrebasem pe Bessie ce înseamnă 
cuvântul, pretinzând că l-am auzit undeva și, când 
aceasta mi l-a explicat în varianta pe care o considera pe 
înțelesul meu, am fost convinsă că vorbește prostii. Doar 
moartea îi putea despărți pe părinţii mei; eram atât de 
mândră de ei... atât de fericită de a avea o astfel de 
familie. 

Erau foarte mulţumiţi de mine în seara aceea pentru 
că le-am spus că vreau să devin medic. Mă hotărâsem cu 
câteva zile înainte. Veneam acasă din Wentbridge cu 
autobuzul. Era un blocaj de circulaţie și am coborât să 
văd ce se întâmplă. În mijlocul șoselei zăcea un băiat, 
înconjurat de o mulţime de oameni. Ştiam că e Tommy 
Unwrin, pentru că mama lui era înghenungheată lângă 
el, plângând și tamponându-l cu o batistă. La încheietura 
mâinii avea o tăietură adâncă din care izbucnea sângele. 
Faţa lui Tommy arăta deja a unei păpuși de ceară și noi 
toţi stăteam acolo neputincioşi, așteptând ca inevitabilul 
să se producă, urmărind cum viaţa i se scurge, ca 
ultimele licăriri ale unei lumânări. 

Apoi, apăru mașina noastră şi știam că tata nu-l va 
lăsa pe Tommy să moară. l-am urmărit fiecare mișcare. 

— Sunati imediat și chemaţi ambulanta. Spuneţi-le că 
este vorba despre un copil care are hemoragie, rugă el 
pe cineva din apropierea lui. 

Pe urmă, reperându-mi faţa speriată, îmi zâmbi. 

— Ce bine că ești aici, Katy. Vino și ajută-mă. 

Am îngenuncheat lângă el. 

— Acesta este un garou, începu el să-mi explice, atât 
de calm de parcă mă învăţa cum să-mi ţesăl calul. Tine-l 
aşa ca să strângă bandajul. În acest fel, oprim sângerarea 
și câştigăm timp. Uită-te la ceas cât timp tinem garoul. 
Nu trebuie ţinut mai mult de douăzeci de minute, 
pentru că altfel sângele nu mai circulă deloc și se 
produce cangrenă. 

În cele din urmă sosi ambulanta și-l luă pe Tommy în 
afara oricărui pericol, iar eu cu tata am putut pleca. 

— Ar fi murit dacă n-ai fi venit la timp. 

— Poate că da, poate că nu! 

— Ba da, ar fi murit cu siguranță. Și probabil, după 
aceea, şi doamna şi domnul Unrin, de durere. Ai salvat 
trei vieţi tată. Este bine să fii doctor. Ai putere asupra 
vieţii și a morții. 

A oprit mașina și s-a întors spre mine, cu o figură 
gravă, înconjurându-mi umerii cu braţul. 

— Nici un om n-are putere asupra vieţii și a morţii. 
Profesia de medic îţi aduce multe satisfacţii. Câteodată, 

ai vanitatea de a te crede un instrument în mâna lui 
Dumnezeu, dar asta e tot... și, dacă percepi lucrurile 
astfel, îţi dai seama că ai responsabilitate foarte mare. 

— Responsabilitate? 

— Dacă tot ești un instrument al Domnului, atunci nu 
e totuna dacă ești unul ascuţit şi strălucitor, sau unul 
tocit şi ruginit, bun de aruncat la gunoi. Numai că — 
urmă o pauză lungă — se întâmplă și să dai greș; în 
momentele acelea, ai prefera să te arunci în adâncul 
mării, cu o piatră legată de gât. 

Au fost foarte mulțumiți când le-am spus că vreau să 
devin medic. Am făcut toţi trei planul cu mare 
entuziasm: cum voi studia la universitate, cum voi face 
practică la spitalul din Wentbridge; am promis în cele 
din urmă să mă întorc în Ketton să-l ajut pe tata când va 
îmbătrâni, apoi ne-am amuzat toţi de ideea că tata va 
înbătrâni cândva. 

De atunci, mă iniţia în tot felul de probleme de 
medicină și într-o zi, îmi explică mecanismul bolii 
mamei. Așa că, auzisem de anghină pectorală de când 
aveam paisprezece ani. Am luat o dată una din pastilele 
mamei și am examinat-o cu atenţie... Ce lucru minunat 
să poată deschide o arteră strânsă într-un spasm și apoi 
să permită sângelui să alimenteze nestingherit mușchii 
inimii... Şi să salveze viața mamei. 

Capitolul 2 


Eram în balconul care înconjura sufrageria când 
Harriet Martin și Melissa au coborât din taxi. Annie le-a 
poftit înăuntru. 

— Bună ziua. Tu eşti Annie, îmi aduc aminte. Ai grijă 
ca bagajele noastre să fie duse în camere imediat. 

Nu remarcasem lipsa ei de politețe decât după ce 
am auzit-o pe Annie povestindu-i lui Bessie scena: 

— Vorbea cu mine de parcă aș fi fost un câine. Nici „te 
rog”, nici „mulţumesc”. 

Întreaga atenție mi-a fost captată de părul Melissei. 
Priveam de acolo de sus, unde eram, puternic impresionată, 
incapabilă de a mă mișca. Îmi dădea impresia unei pisici 
siameze. Când își ridica privirea spre mine, i-am văzut 
pentru prima oară ochii de un albastru închis. 

Am coborât repede și am dat mâna cu ea. Era 
perfecțiunea întruchipată. Nu văzusem pe nimeni așa ca 

ea până atunci. Mi-a plăcut de ea din prima clipă; am 
strâns-o în brațe, am sărutat-o, i-am spus că va fi ca o soră 
pentru mine, reușind chiar s-o calc pe picior, în efuziunea mea. 

— Nu mă săruţi și pe mine? întrebă Harriet. 

În vocea ei nu era nici urmă de afecţiune, iar după 
ochii de culoarea chihlimbarului, vedeai că e o fire 
irascibilă. 

— Vai, ce fată enormă. Eşti de două ori mai mare decât 
micuța mea Melissa. 

M-am bucurat când tata a intrat, punând capăt scenei. 
Melissa alergă în întâmpinarea lui și, ridicându-se pe 
vârfuri, îl luă de gât. 

— Semeni atât de mult cu tata... începu ea pe un ton 
patetic. 

Am ştiut, sau așa mi s-a părut, că făcuse acest lucru ca 
să-i câștige simpatia. Poate că am judecat-o prea aspru. 
Nu voi şti niciodată. 

Când le-am condus în camera mamei, Harriet a 
început imediat să aranjeze pernele, revistele, florile din 
vază... Melissa s-a așezat lângă mama, frecându-și faţa de 
braţul acesteia. 

— Eşti ca Anna, pisica mea siameză. 

Și tata i-a spus că e ca o pisicuţă frumoasă și jucăușă. 

Eu stăteam în picioare lângă fereastră, mutându-mă 
de pe un picior pe altul, fără nici un pic de graţie, 
complet mută în fața gingășiei și frumuseţii Melissei și 
chiar puţin geloasă. 

După ceai, am dus-o să-i arăt casa şi grajdul și am luat 
în buzunar câteva cuburi de zahăr ca să poată să le dea 
lui Merrylegs, poneiul meu și lui Merlin, calul tatălui. 
l-am arătat cum să așeze zahărul în palmă, dar la 
atingerea buzei catifelate a poneiului, se retrase, plină 
de dezgust, ștergându-și mâna pe fustă. 

— Ah, ce scârbos. Nu vei primi nimic de la mine. N-ai 
decât s-o umpli pe Katy de salivă cât vrei, dar nu și pe 
mine. Urăsc caii și statul la ţară... și școala, dar Harriet 
spune că n-am încotro până voi fi destul de mare ca să-mi 
găsesc un soţ bogat. 

M-a surprins s-o aud spunându-i mamei ei pe nume, 
dar, de fapt, totul mă mira la ea. La cei paisprezece ani 
ai ei, era deja foarte stăpână pe ea însăși și, în lunile care 
au urmat m-a dezamăgit de multe ori şi adesea eram 
conștientă că gelozia mi se strecura perfid în suflet. 
Stiam că e numai vina mea: eram ștearsă, nu prea 
amabilă, lipsită de graţie. De ce nu puteam și eu să mă 
aşez pe genunchii tatei, cu brațul în jurul gâtului lui, 
când venea obosit acasă, aşa cum făcea Melissa? 

— Bietul de tine! spunea ea. Eşti atât de obosit! Stai 
aici și odihnește-te și nu face nimic. Am să-ţi aduc eu 
papucii și pipa. 

Apoi se așeza la picioarele lui, ca un câine credincios, 
iar eu căutam un pretext ca să mă retrag undeva într-un 
colț îndepărtat al camerei, cu pieptul sfâşiat de o durere 
mult mai ascuţită decât aceea provocată de orice 
anghină pectorală. 

Era foarte atentă şi cu mama — și mai ales, foarte 
eficientă. Își dădea seama imediat când avea o criză şi-i 
aducea tabletele de două ori mai repede decât reușeam 
eu care câteodată, în grabă, le mai și împrăștiam pe jos. 
Apoi, o mângâia pe mama pe păr și-i vorbea încet, cu 
voce dulce, până trecea durerea, pe când eu, și să fi 
încercat să fac acest lucru, vocea mi-ar fi sunat aspru și 
răgușit. În astfel de situaţii, o tineam pe mama strâns de 
mână, mult prea strâns, privind-o cu groaza întipărită 
pe figură. Într-o zi, am întrebat-o pe Melissa de ce nu 
pot să acţionez și eu mai eficient în momentele acelea 
de criză. 

— Nu ești suficient de detașată, Katy, îmi răspunse ea 
cu obișnuitul ei zâmbet de superioritate. Nu cred că vei 
reuși vreodată să fii un medic bun dacă vei continua așa. 
Cred că eu m-aș descruca mult mai bine. Chiar mă 
gândesc să studiez medicina; ar fi mai amuzant decât să 
fac teatru. 

Profesoara noastră de engleză, domnişoara Hinchey, 
spunea că lucrările Melisei erau mult mai îngrijite decât 
ale mele — o adevărată plăcere să le corecteze. 

Părea să nu intereseze pe nimeni că temele mele erau 
întotdeauna cele mai bune, pe când ale Melissei, deși 
ordonate, erau de cele mai multe ori greşite. S-a 
întâmplat însă ca o dată, când am avut de scris un eseu 
pe tema Acasă și reuşisem să surprind și să redau 
atmosfera caldă a acelei seri fericite când îmi anunţasem 

părinţii că vreau să devin medic, ca domnișoara Hinchey 
să-şi dea seama de cât de tristă eram din cauza veșnicelor 
observaţii pentru aspectul neîngrijit. 

— Nu fi atât de tristă, Katy. Te cert doar pentru că-ți 
vreau binele. Nu-mi place să văd giuvaere ascunse în 
tainițe mizere. Ştii foarte bine să-ţi foloseşti mintea, 
copila mea. Da, ajungi la conţinut, situaţia se schimbă. 
La ea, sticla este în montură de aur, la tine, diamantele 
sunt în tinichea și oamenii nu știu să vadă pietrele 
preţioase dacă acestea sunt acoperite de noroi. Katy, 
draga mea, Melissa este ordonată și îngrijită, dar tu ai 
înțelepciune și bunătate și vei deveni în curând o femeie 
minunată. 

Am păstrat aceste cuvinte ale domnișoarei Hinchey 
undeva adânc în sufletul meu, ca un balsam pentru 
lunile ce aveau să vină, când Melissa mă eclipsa în 
totul. 

Când această pisicuță lingușitoare venise în casa 
nostră, toată lumea părea să fi uitat de căţelușul 
dizgraţios și stângaci. Încercase chiar să rivalizeze cu 
mine în decizia de va deveni medic, pentru că-i intrase 
în cap că viața de student era un șir lung de petreceri și 
flirturi. Făcea tot posibilul să-l convingă pe tata că ea va 
face aceeași carieră nobilă ca şi el. Nu învăţa prea bine, 
dar spera la o bursă. 

— E multă muncă, fetițo. Să așteptăm mai întâi să ai 
rezultate bune la şcoală. 

Nu s-a oferit să-i plătească școala, mai departe, la un 
colegiu, ceea ce m-a bucurat. Dar, cred că atunci i-a venit 
ideea că ar fi foarte avantajos să devină fiica lui vitregă. 
Am fost sigură, de asemenea, că Harriet încerca să-l 
seducă pe tata, aşa cum prevăzuse Bessie. Nu-mi vine 
ușor să explic și poate că doar mi se părea, pentru că 
eram geloasă și imatură. Nu puteam spune că e ceva 
palpabil, ci doar o ameninţare de situaţii, poate 
nevinovate, care însă dădeau impresia unei încercări 
penibile de a-l seduce. 

ÎL flata şi-i îndeplinea orice dorință, tratându-l ca pe 
un zeu, dar, cum pentru el nu conta în continuare decât 
mama, pasul următor a fost s-o îndepărteze pe aceasta, 
încet și perfid. 

Îmi amintesc cum, într-o noapte, speriată de un 
păianjen care se strecurase în camera ei, Harriet ieșise, 
cu părul fluturându-i, ca tata s-o salveze... cum lăsase 
într-o seară uşa de la baie deschisă și el intrase din 
greşeală, găsind-o complet dezbrăcată... cum, în mijlocul 
nopţii, spusese că e un bărbat în grădină și venise 
repede să ceară ajutor tatei, îmbrăcată doar cu o cămașă 
de noapte transparentă... Poate că imaginaţia mea 
amplifica totul, cert este că luase în mână ferm 
conducerea casei și cuvântul ei era lege pentru toată 
lumea. Mama intervenea din ce în ce mai puţin, chiar 
când era vorba despre mine. 

Harriet decretă că eram o ființă mult prea 
indisciplinată și că petreceam mult prea mult timp la 
grajduri sau călărind. Poate că avea dreptate. Este 
adevărat că, pe vremea aceea, îmi luam un sandviș în 
buzunar sâmbăta sau duminica și călăream toată ziua. 
Tata a fost de acord cu ea că era timpul să învăţ cum să 
gospodăresc o casă, ceea ce i-a dat și mai multă putere. 
În urma intervenţiei ei, trebuia să stau în salon să cos, sau 
eram trimisă să fac cumpărături sau inventarul farfuriilor 
din porțelan sau al paharelor din casă. Când coboram 
scările în fugă, sărind de obicei peste ultimele cinci, 
Harriet mă trimitea înapoi să le cobor cu o carte ţinută 
în echilibru pe cap și, după ce-am primit o palmă peste 
față, când am trecut de ea alergând și râzând, am învăţat 
să nu mai fac acest lucru niciodată. Harriet era un 
dresor, iar eu, cel mai docil pui de leu într-o arenă de circ. 

N-o puteam necăji pe mama cu problemele mele. Se 
simţea mai rău. Aveam deja cincisprezece ani și 
jumătate. Mama cobora la cină... abia respirând la cel 
mai mic efort. Tata o ducea întotdeauna sus, iar ea, 
aşezată pe pat, cu buzele vineţii, încerca să minimalizeze 
totul. 

— Doar o clipă, dragul meu... și-mi voi reveni. La 
primăvară, voi călări la întrecere cu Katy... 

Când a venit primăvara, părea să se simtă mai bine, 
aşa cum a promis. Cobora din camera ei mai des și 
pentru timp mai îndelungat. Într-o zi, a venit cu mine 
până la grajd când m-am dus să-l înșeuez pe Merlin. Nu 
ieșise din casă de luni de zile și în acea zi de martie 
narcisele erau răspândite în toată grădina, spre 
încântarea ei. Ne-am plimbat foarte încet până la grajd. 
Era amuzată de faptul c-o întrecusem cu câţiva 
centimetri în înălțime. Am ajuns la boxele cailor care, 
bucuroși s-o revadă după atât de mult timp, nechezară, 
apoi a vrut să mă însoțească la manej. 

— N-ai idee cât de liberă mă simt astăzi. Aș putea 
merge un kilometru în aerul acesta proaspăt. Și priveşte 
narcisele, Katy, sunt ca stelele care strălucesc pe Calea 
Lactee. Brennan și cu mine le-am sădit astfel încât să 
arate ca acum, cu douăzeci de ani în urmă. Îţi vine să 
crezi că a trecut atâta timp de atunci? 

Am încălecat şi am mers foarte încet alături de ea, iar 
ea şi-a ridicat mâna și a pus-o pe genunchiul meu. Abia 
când am ajuns la poarta ţarcului, în privirea ei apăru din 
nou acea expresie de spaimă: 

— Tabletele... 

Am sărit de pe cal și mi-am scos cu greu mănușa 
dreaptă. A durat o jumătate de minut până am reușit să 
găsesc cutiuţa cu tabletele în geanta ei, după care am sfâșiat 
pur și simplu cealaltă mănușă care se încăpăţâna să nu iasă. 

— Biata Katy, spuse ea zâmbindu-mi, chiar și în 
timpul acelei suferinţe. 

Am scos tabletele, le-am scăpat pe jos pe primele 
două, pentru că mâinile îmi tremurau tare și i-am vârât-o 
în gură pe a treia. Începu s-o mestece, parcă hămesită. 
Aşteptam să-i aline suferința, ca de obicei, numai că, de 
data asta nu se-ntâmplă așa. 

— Mai dă-mi una... e rău de tot... 


Faţa îi era plină de sudoare când i-am dat a doua 
pastilă. 

— Prea dulce... prea dulce... îmi pare rău... dar cred că 
trebuie să vomez... îmi pare rău, Katy, draga mea... 
Trebuie să mă așez... scuză-mă că-ţi dau atâta bătaie de 
cap... biata mea Katy... 

Căzu şi, când am prins-o în braţe și am așezat-o pe 
alee, i-am văzut ochii și gura deschise în mod 
înfricoșător. 

— Mamă! Mamă! Ce-i cu tine? 

Nu mai respira. Mi-am dat seama că murise și am 
început să tip și s-alerg spre casă. Harriet stătea la masă 
și scria meniul, iar Bessie era în picioare, lângă ea. 

— Mama a murit! am tipat eu ca nebună. 

— Ce s-a întâmplat? strigă Harriet, sărind în picioare, 
cu o mână la gură. 

— Unde e tata? Găsește-l repede, poate reușește s-o 
salveze. Unde e tata? Ah, Doamne! Aduceţi-l repede! 

— Unde e mama? întrebă Harriet și, cum eu 
continuam să tip după tata, fără să-i răspund, mă lovi 
peste faţă: 

— Pe alee, spre manej; lângă poartă... i-am dat două 
tablete, dar n-au avut efect. Ah, Bessie, ce ne facem? 

— Nu plânge, scumpa mea, spuse Bessie luându-mă 
în braţe. Poate că și-a revenit din leşin și domnul doctor 
îi va da ceva. 

Harriet se-ntoarse repede și merse la telefon. 

— La telefon este Harriet Martin. Mă tem că am vești 
proaste. Vă rog să-l anunţaţi pe domnul Chisholm, când 
se întoarce, că doamna Chisholm a avut un atac de cord. 
Da, brusc. Se simţea bine de dimineaţă. Da, a murit... Să 
vină imediat acasă. Mulţumesc. 

Bessie încă mă mai ţinea în braţe când a venit tata, cu 
fața pământie. Melissa stătea în picioare lângă ușa 
bucătăriei, privindu-mă. Cum a intrat, tata a rugat-o pe 
Harriet să telefoneze la poliţie. O priveam pe Melissa: s-a 
albit la faţă și ochii ei albaștri păreau enormi; cu pumnii 
strânși şi gura întredeschisă, părea complet îngrozită. 

— La poliţie? întrebă Harriet pe un ton indiferent. 

— Trebuie informată poliţia în cazul unui deces 
brusc... este o procedură de rutină. 

Apoi veni la mine și mă strânse în braţe atât de tare 
încât abia mai puteam respira. 

— Du copiii de-aici, Bessie. Nu e un loc potrivit 
pentru ele. 

Melissa mă luă de mână și mă conduse în salon. 

— Biata de tine, Katy! Nu plânge. Harriet îţi va fi mamă 
de-acum, tot așa cum tatăl tău era tată și pentru mine. 

Apoi, după o pauză, dădu glas unei temeri 
îngrozitoare la care refuzam să mă gândesc. 

— Nu i-ai dat la timp tabletele? 

— A trebuit să-mi scot mănușile, apoi mi-au scăpat 
vreo două tablete pe jos... știi cum mi se-ntâmplă când 
mă grăbesc. Ah, Melissa, crezi c-a fost vina mea că... 

— Sigur că nu... 

Vocea ei avea o notă de îndoială. Apoi, în vestibul se 
auziră pași grei de cizmă. 

— Este sergentul Perry, șopti ea spre mine, după ce 
deschisese ușa încet, să se uite. Părul tău e ca mătasea, 
spuse apoi, revenind lângă mine și mângâindu-mă. Este 
cel mai frumos lucru pe care-l ai și genele îţi sunt atât de 
lungi... Nu-ţi mai face griji că a fost vina ta. Câteva clipe 
de întârziere nu puteau schimba situaţia. Nici nu te mai 
gândi. 

Urmă o tăcere lungă. Apoi, auzind din nou pași și 
şoapte, merse pe vârfuri și deschise ușa să privească: 

— O duc sus. Au scos o ușă de la grajd și o folosesc ca 
targă. Îi atârnă o mână. Am văzut cum îi strălucește 
brăţara în lumină... cea cu safire și diamante. 

Am fugit în grădină, în locul în care murise mama și 
m-am aruncat în iarbă, pe urma lăsată de trupul ei, 
plângându-mi durerea cu faţa lipită de pământ. După 
câteva minute, deschizând ochii, am văzut ceva alb 
printre firele de iarbă. Era una din tabletele căzute. Am 
ridicat-o și-am căutat-o și pe-a doua. Le-am ţinut în 
plamă, gândindu-mă ce mult se-asemănau cu tabletele 
de zaharină și totuși, cât de importante! Diferenţa dintre 

ele era cea dintre viață și moarte. Probabil că mama 
murise din cauza stângăciei mele. Am scos din buzunar 
un plic vechi şi-am pus tabletele cu grijă în el, pentru că 
ştiam că tata le considera medicamente periculoase și nu 
trebuie lăsate în iarbă la îndemâna cine știe cărui copil. 

Tata veni după mine și mă luă în braţe. Nu mai 
plângeam. l-am spus cât întârziasem şi l-am întrebat dacă 
mama murise din vina mea. 

— În astfel de situaţii, o secundă înseamnă tot atât cât 
o oră, dar tabletele n-ar mai fi putut-o salva, pentru că 
nu mai era timp să le absoarbă. Nu-ţi mai face griji. Nu 
puteai face absolut nimic ca s-o salvezi... nimic. 

Ne-am întors încet spre casă, el cu braţul în jurul 
umerilor mei. 

— Ah, Katy, probabil că s-a bucurat c-ai fost lângă ea. 
Era de părere că nimeni nu-i alina suferința mai bine ca 
tine. Vorbea adesea despre asta... spunea că ești născută 
să fii medic, și chiar așa este. Eşti tot ce mi-a mai rămas 
pe lume. Of, Doamne, ce ne vom face fără ea? 

Mi s-a părut ciudat că-i făcea bine când eram lângă ea. 
Aveam impresia că nu-i sunt deloc de folos. Mi-am 
mușcat buza, abțţinându-mă să plâng, știind că astfel i-aş 
face şi mai mult rău tatălui meu. Nici eu nu știam ce ne 
vom face fără ea. Îmi imaginam zilele, săptămânile, anii 
lungi care mă așteptau, fără să mai am dragostea, 
blândeţea, îndrumarea ei. Din fericire, în clipa aceea 
nu-mi dădeam seama chiar cât de greu avea să-mi fie. 

Capitolul 3 


Casa era pustie fără mama. La masă, Harriet se 
mutase în locul ei. Era un adevărat coşmar când, 
ridicând privirea spre locul în care mă obișnuisem s-o 
văd pe mama, întâlneam ochii aceia ursuzi urmărindu-mă. 
Harriet acorda acum și mai multă atenţie tatălui meu. În 
primele luni arăta el însuși ca un cadavru și mă temeam 
Că va muri şi el. 

Harriet îi dădea să bea mai mult decât trebuie. Pare 
ridicol, dar chiar așa era. Întotdeauna când venea obosit, 
Harriet îl aștepta cu un pahar plin de băutură, pe care 
apoi îl înlocuia cu un altul și tot așa, încât, când era ora 
ca eu și Melissa să mergem la culcare, trebuie să fi fost 
deja ametit când rămânea singur cu Harriet în fața 
focului. 

La șase luni după moartea mamei, Annie îmi dădu 
plicul. 

— Ti-am dat astăzi jacheta de călărie la curăţat și am 
găsit asta în buzunar, în plic sunt două tablete de 
zaharină. 

Erau tabletele pe care le-am scăpat pe jos în iarbă. 
Le-am luat cu mine în dormitor și mi-am amintit toată 
scena. Tabletele erau într-adevăr acelea, dar se insinuase 
cumva gândul că erau zaharină. Poate că farmacistul 
greşise. Nu-l puteam întreba pe tata, ca să-i deschid iar 
vechea rană. Am coborât la bucătărie și-am luat câteva 
tablete de zaharină, apoi, din nou în camera mea, am 
încuiat ușa și-am băgat în gură una din tabletele mamei; 
ușor efervescentă și cu gust dulce. Mi-am clătit gura, 
și-am gustat o zaharină: identică. Fără îndoială, 
farmacistul trebuie să fi făcut o greşeală. Tata era plecat 
şi nu era nimeni altcineva căruia să mă pot destăinui. 
M-am strecurat în camera mamei. De la moartea ei, tata 
se mutase în altă încăpere, iar aceasta fusese lăsată așa 
cum o lăsase mama, doar mobilele erau acoperite cu 
huse împotriva prafului. Pe măsuţa de toaletă, obiectele 
ei familiare: cutia cu săruri, sticla cu parfum, oja, cartea 
albă de rugăciuni; din dulap mă-ntâmpină parfumul ei 
bine cunoscut care mă-nvăluia dintre catifele, satinuri și 
mătăsuri, dându-mi iluzia că mă cuprindea din nou în 
brațe, la pieptul ei. Am plâns pe rochiile ei, apoi am 
continuat să caut. Am găsit în cele din urmă cutia cu 
medicamente chiar în geanta pe care o purtase în acea 
ultimă zi. 

Am hotărât s-o iau în camera mea. Ajunsă la ușă, am 
auzit pași pe scări și voci. Tata urca, însoţit de Harriet. 
Am stins lumina încet și-am rămas, așteptând cu inima 
bătându-mi atât de tare încât mă temeam să nu se-audă 


prin ușă. 

„Dă-mi răspunsul repede” spuse tata când au ajuns 
pe palier vizavi de mine. Îmi puteam da seama, după 
voce, că era departe de a fi treaz. Când au trecut de 
mine, am deschis ușa câţiva centimetri: se opriseră în 
fața camerei lui Harriet. Ea râdea și-l împingea, iar el se 
împletici puţin și rămase la o distanță de câţiva pași, cu 
picioarele depărtate și un zâmbet prostesc, în faţa ușii pe 
care ea i-o închisese în față. Apoi, cu faţa lipită de ușă, 
începuse să bată ușor și s-o roage în șoaptă să-l lase să 
intre, ca, în cele din urmă, să plece, ţinându-se de 
perete, spre camera lui. Își pierduse orice demnitate. ÎL 
uram în clipa aceea. M-am dus în camera mea și m-am 
trântit pe pat, copleșită de o durere şi o desperare cum 
nu mai cunoscusem până atunci. Când am băgat mâna 
în buzunar să-mi scot batista, am dat de cutia cu 
medicamente a mamei. Tabletele dinăuntru erau 
identice cu acelea de zaharină. Am gustat una și era la fel 
ca aceea recuperată din iarbă. Farmacistul trebuie să fi 
făcut o greșeală; nu aveam nici o îndoială în această 
privință. Tata va trebui să afle, numai că în seara aceea 
nu era în starea în care să i se poată vorbi despre așa 

ceva: părea să se arate mai dornic de a intra în camera lui 
Harriet, decât de a-și face griji din cauza morţii mamei. 
Poate că-și dorise să intre în camera ei chiar înainte ca 
mama să moară. Un gând înfiorător mă străfulgeră, venit 
de undeva din tenebrele subconștientului: dacă tata 
schimbase tabletele... sau Harriet... Brusc, mi-am amintit 
de figura Melissei când tata a spus că trebuie anunțată 
poliţia, de expresia ei de vinovăţie și spaimă. Poate că se 
temea pentru Harriet, știind ce făcuse. Mintea mea se 
zbătea înnebunită, ca un șobolan prins într-o cursă. Nu 
puteam vorbi cu absolut nimeni pe lumea aceasta 
despre așa ceva, pentru că toţi m-ar fi considerat 
nebună. N-aveam altceva de făcut decât să am răbdare și 
să ţin sub observaţie pe cei trei suspecți. Ştiam că tata 
n-ar fi dorit pentru nimic în lume moartea mamei, dar 
ştiam și că n-ar fi putut s-o sărute pe Harriet și să-i 
şoptească să-i deschidă ușa și cu toate acestea, îl 
văzusem chiar eu făcând tocmai asta. În ziua următoare 
am început să caut tabletele adevărate, pentru că era 
foarte posibil ca persoana care le schimbase să le mai 
aibă încă. Am început cu camera tatălui și, spre bucuria 
mea, după ce-am scotocit, strângând din dinţi, prin toate 
buzunarele și sertarele, n-am găsit nimic. După-amiaza 
am căutat în cabinet și, pe un raft cu medicamente 
speciale, am găsit o sticluță mică, etichetată 
nitroglicerină; era însă Sigilată, așa că făcea parte din 

stocul cabinetului. Am desfăcut-o totuși, şi am gustat o 
tabletă: era complet insipidă. Acum mi-am dat seama 
de ce spusese mama că tableta e dulce. 

La sfârșitul zilei, tata era deja eliminat de pe lista 
suspecţilor. Ziua următoare, am pândit o ocazie de-a 
intra în camera lui Harriet. Ultimul lucru pe care l-am 
găsit a fost o scrisoare de la tata prin care o cerea în 
căsătorie. M-am așezat pe marginea patului și-am 
început s-o citesc cu nerușinare: 

Dragă Hatty — buzele mi s-au strâmbat într-o grimasă 
de dezgust. 

Fetiţei mele îi lipseşte mama ei îngrozitor. N-o voi 
înlocui niciodată pe Mary, dar, fiind amândoi singuri, ne 
vom ține tovărășie. Oricum, nu se cuvine să mai locuim 
în aceeași Casă așa...” 

Scrisoarea continua și poate că, în alte condiţii, aș fi 
fost impresionată de tonul trist din care se degaja atâta 
singurătate. Dar, după scena văzută... cu toate că, 
judecând după cât băuse, mă îndoiesc că mai știa sau îi 
mai păsa ce face. 

În sertarul noptierei ei am găsit niște tablete într-o 
cutie mică din carton pe care scria „Farmacia din 
Keeton”. Am deschis cutia şi-am văzut că tabletele aveau 
un înveliș dulce. Indicaţia era A se lua una pentru 
calmarea durerii, urmată de o a doua în decurs de o oră. 
Sub această prescripţie era numele ei, iar ea scrisese cu 
creionul migrenă. 

Deși știam că risc, n-am vrut să mai amân și am intrat 
și-n camera Melissei. Erau la cumpărături și era deja 
timpul să se-ntoarcă. Nu eram nici de două minute 
înăuntru, când am auzit ușa de la intrare, apoi pași 
grăbiţi pe scară. Mi-am dat seama că nu mai am scăpare. 
În ultima clipă mi-a venit ideea: dintr-un salt, am ajuns 
lângă bibliotecă și am îngenuncheat, cu mâna pe 
volumul David Copperfield. 

— Tocmai voiam să iau volumul tău; mă interesează 
construcția bărcii, spusei eu pe un ton cât se poate de 
calm. 

Melissa mă privi bănuitoare, apoi se duse la birou, 
ridică doar câţiva centimetri capacul și-l aşeză din nou 
la loc. 

— Dar ediţia ta ce are? 

— Este vorba de nava Peggetty din Yarmouth. În ediţia 
mea, au desenat-o răsturnată, ca o balenă eşuată pe 
țărm, pe când în text, descrierea diferă. Te deranjează 
dacă mă uit în cartea ta? 

— Se pare că nu prea am de ales. 

Discutasem de multe ori acest aspect în familie. 

— Şi la tine e la fel, continuai eu, găsind imaginea 
respectivă. Uite! Mă-ntreb cum de s-a făcut o astfel de 
eroare. Textul e foarte clar. Îţi aminteşti că David se tot 
întreba ce s-ar întâmpla dacă apa ar ajunge... 

N-o interesa ce spun. Se uita pe furiș și nu se mișca 
de lângă birou. Eram sigură că tabletele acelea, dacă într- 
adevăr existau, erau neapărat în birou. Nu mai aveam 
răbdare până a doua zi. 

După cină, când ne făceam temele, am pretextat o 
durere de cap și am fost trimisă la culcare cu o jumătate 
de oră mai devreme. M-am îmbrăcat repede cu cămașa 
de noapte și halatul și m-am strecurat în camera 
Melissei. Am ridicat capacul biroului și, într-un sertăraș 
din spate, înfășurate în hârtie, erau aproximativ 
douăzeci de tablete. Am luat una din ele și m-am 
înapoiat în camera mea. M-am așezat pe pat, încercând 
să mă calmez și am gustat-o. Ştiam însă dinainte că nu 
mă înșelasem și că aceea era nitroglicerina. Concluzia 
era una singură: înlocuise tabletele ca s-o ucidă pe 
mama, astfel încât Harriet să se poată mărita cu tata. 

Am așteptat până am auzit-o intrând în camera ei, 
apoi m-am dus la ea fără să bat la ușă. Stătea în picioare 
lângă birou și mă privi surprinsă. 

— Eşti o ucigașă, Melissa. Deși eram furioasă, 
vorbeam încet. Ai înlocuit nitroglicerina mamei cu 
zaharină și asta a ucis-o. 

Se albi la față; până şi buzele îi deveniseră livide și 
ochii îi păreau enormi de spaimă. 

— Nu știu despre ce vorbeşti, șopti ea. 

— M-am uitat în biroul tău... în sertarul din spate. 

În timp ce vorbeam, am deschis biroul și am scos 
pachetul de hârtie. 

— Aici sunt tabletele mamei. Ar trebui să fie în cutia ei 
cu medicamente, dar acolo sunt tabletele de zaharină. 
Poţi să explici, înainte să cobor și să-l aduc pe tata aici? 

Tremura, incapabilă să vorbească. 

— Ei bine? Poţi sau nu să explici? 

— Aceasta e zaharină. Le iau pentru cafeaua de la 
școală, care nu e niciodată suficient de dulce. 

— Dacă-i așa, înghite acum șase. Dacă e vorba de 
nitroglicerină, doza e mortală. 

Habar n-aveam, dar cu atât mai mult Melissa. 

— Eşti nebună! îmi şuieră ea printre dinți. 

— Înghite şase tablete! Dacă sunt într-adevăr zaharină, 
nu-ţi vor face rău. Am să ţi le bag eu în gură! 

Îşi încleştă dinţii, scuturând din cap cu putere. M-am 
aruncat cu furie asupra ei, trântind-o pe pat. Se zbătea 
cu disperare, dar până la urmă, am prins-o de nas, 
obligând-o astfel să deschidă gura, după care i-am 
îndesat șase tablete. Se zvârcolea, complet ieșită din 
minţi și, în cele din urmă, îmi scuipă tabletele în faţă. 
l-am dat drumul, continuând însă s-o privesc cum 
începe să plângă în hohote, cu faţa în palme. 

— Acum îl voi chema pe tata. EI trebuie să știe ce fel 
de tablete sunt. Dacă nu sunt zaharină, va chema poliția 
și vei face închisoare toată viaţa. 

Am coborât în fugă și-am dat buzna în salon, 
surprinzând-o pe Harriet în braţele tatălui meu. Tata 
ridică privirea, deopotrivă furios și stânjenit. 

— De ce intri așa, ca o nebună? 

— Am găsit tabletele mamei. Erau într-un sertar în 
biroul Melissei. Ea spune că sunt zaharină, dar nu-i 
adevărat. În schimb, cele din cutia cu medicamente a 
mamei sunt zaharină. De aceea a spus că sunt dulci. 
Melissa a înlocuit tabletele, ca s-o omoare pe mama. 
Mergi sus ca să te convingi. 

Harriet sări în picioare, albă la față și-mi prinse braţul 
cu degetele ca într-o menghină. 

— Ce naiba spui? 

Am început din nou să explic și a durat destul de 
mult până când au înţeles ce voiam să spun. Harriet 
era îngrozitor de furioasă, cerându-mi socoteală 
cum de îndrăzneam s-o calomniez pe Melissa. Se 
repezi în camera acesteia, iar eu cu tata am urmat-o 
mai încet. 

— Pentru Dumnezeu, de ce-ai făcut asta? îi şopti ea 
Melissei. 

— N-am făcut nimic rău, Harriet. Katy e complet 
nebună. Tabletele sunt zaharină. 

Se ridică și o înconjură cu brațele pe Harriet, 
spunându-i să nu-și mai facă griji. Tata luă hârtia, o 
desfăcu și mă privi. 

— Spui că astea sunt tabletele mamei? Unde sunt 
celelalte? 

M-am dus în camera mea, urmată de toţi ceilalți. Am 
deschis sertarul de la măsuţa de toaletă, dar cutia cu 
medicamente era mutată cu câţiva centimetri de la 
locul ei. 

Mi-am dat seama, dar mult prea târziu, că Melissa 
fusese mai abilă decât mine. Cum de am putut fi atât de 
proastă încât să-i spun unde ţin cutia și apoi să cobor? 
Până și cineva cu o minte mai puţin șireată decât a 
Melissei ar fi știut ce să facă. Am gustat o tabletă: 
insipidă. Am scuipat-o în chiuvetă, apoi am gustat una 
din cele înfăşurate în hârtie: era dulce. Mi-am amintit de 
cele șase tablete pe care Melissa le scuipase şi m-am dus 
să le caut în pat și pe jos, dar nu mai era nici urmă de 
ele. Tata părea trist și supărat. 

— Poţi da o explicaţie, Katy? 

— Este din cauza geloziei, interveni Harriet. Katy o 
urăște pe Melissa pentru că tu ţii atât de mult la ea, 
Robert. 

— Asta e explicaţia? întrebă tata, fără să-și ia privirea 
de la mine. 

Aș fi vrut să mă arunc în braţele lui, dar știam că va fi 
de partea lor, că n-ar crede niciodată că Melissa a 
schimbat din nou tabletele. 

— Foarte rău, oftă el. 

— Va trebui pedepsită pentru asta, spuse Harriet cu 
vocea tăioasă ca o lamă de cuţit. Las-o în seama mea. Îi 

voi da o lecţie pe care n-o va uita. Nu te uita atât de 
îngrozit, Robert. Nu-i voi intenta proces de calomnie. 
Există metode mult mai simple și mai eficiente. 

Tata luase cutiuța cu medicamente și deja retrăia în 
trecut. Nici n-o auzise măcar. Se întoarse și plecă, 
lăsându-mă singură în faţa inamicului. Harriet, cu ochii 
scăpărând de furie și buzele strânse într-o dungă roșie, 
luă o perie de păr de pe măsuţa de toaletă a Melisei. 

— Am să te bat, Katy. Întoarce-te. 

— N-am fost bătută niciodată, tipai eu, retrăgându-mă 
spre pat, deoarece Melissa bloca ușa. Harriet m-a împins 
şi, în clipa următoare, m-a țintuit cu faţa în jos, începând 
să mă lovească sistematic și cu furie. Am încercat să mă 
lupt cu ea, dar era ca un bărbat de puternică. 

— Bestie! Așadar, n-ai fost bătută niciodată? Ei bine, 
de acum nu va mai fi așa. Asta vei primi dacă mai încerci 
să spui ceva impotriva Melissei. 

Când coada periei s-a rupt și Harriet a aruncat-o, 
ducându-se apoi să deschidă ușa, m-am ridicat repede, 
abținându-mă să nu plâng în faţa lor, îngrozitor de 
jenată de o astfel de reacţie la șaisprezece ani. M-au 
împins până în camera mea, unde am plâns de durere, 
furie şi rușine, rugându-mă lui Dumnezeu să mă pot 
răzbuna pe ele, indiferent cât m-ar costa. Pedepsește-le 
Doamne, omoară-le aşa cum ele au omorât-o pe mama, 
hohoteam. 

A doua zi, după cină, tata m-a luat pe după umeri, 
spunându-mi că vrea să-mi vorbească. M-a dus în 
cabinet, m-a aşezat pe scaunul pacientului, după care a 
luat loc la biroul lui și a oftat. 

— Vreau să discut cu tine despre povestea de aseară, 
dar nu trebuie să te temi pentru faptul că sunt supărat 
pe tine, fiindcă te iubesc mult prea mult. 

— Cât timp am fost jos în salon, să vă explic, 
Melissa a schimbat din nou tabletele. Ştia unde este 
cutiuţa cu medicamente și nu i-a trebuit mult ca să 
ajungă la ea. 

— Nu pierde simţul măsurii, fetiţo. O transformi pe 
biata Melissa într-o Lucreția Borgia. Ştii bine că nu are 
nici inteligenţa, nici şiretenia de a face așa ceva. Este 
complet proastă. Ea nu e în stare să adune doi și cu doi, 
cu atât puţin să jongleze cu tabletele. De asemenea, 
poate să-și ia gândul de la facultate, pentru că nu va 
ajunge acolo decât ca să te viziteze. Nu vreau să devii o 
încrezută, dar am discutat săptămâna trecută cu profe- 
sorii tăi și au o mulțime de planuri în legătură cu tine. 
Eşti o fire sensibilă, Katy și oamenii sensibili sunt mai 
dificili şi mai susceptibili, pentru că mintea a fost, este și 
va fi întotdeauna stăpâna trupului. Ca să mă înţelegi mai 
bine, să ne întoarcem cu cincizeci sau şaizeci de ani de 
practică medicală în urmă. Se prescria în mod curent 
opiu pentru calmarea durerilor. Opiul era amestecat cu 

praf de lemn-dulce, obținându-se o pastilă cafenie de 
mărimea unui bob de mazăre. În același timp, puteai 
cere farmacistului să-ţi prepare pastile absolut identice, 
doar din praf de lemn-dulce, fără opiu. Fii atentă; legat 
de aceasta, vine partea care te interesează. Am un 
pacient bolnav de cancer la intestine în fază terminală. 
Soţia lui a venit la cabinet să ceară ceva care să-i aline 
durerea pentru ca bietul om să poată dormi noaptea. 
I-am dat o pastilă de morfină și soţul ei a dormit liniștit. 
Povestea s-a repetat de trei ori. A patra oară, când 
doamna a venit, i-am dat o pastilă identică din punct de 
vedere al aspectului, conținând însă doar infoensivul 
lemn-dulce, fără nici o urmă de morfină. Ei bine, știi care 
a fost efectul? Același cu al drogului, pentru că reflexul îi 
fusese deja comandat de creier. Dacă trupul primește 
comanda de la creier să adoarmă liniștit după ce 
primește respectiva pastilă, atunci exact asta va face. lată 
acum ce s-a întâmplat cu tine. Ai fost mult timp în 
tensiune; mai întâi examenele, apoi moartea mamei și, 
pe lângă toate astea, ti-a intrat în cap ideea că n-ai reușit 
să-i dai tabletele suficient de repede. În subconștient, a 
apărut dorința de a dovedi că, de fapt, n-a fost vina ta. 
Tabletele pe care le lua mama ta aveau întotdeauna 
același gust — li se puteau da diverse arome la farmacie. 
Și, mai este ceva ce nu știi. S-a făcut autopsie, așa cum se 
procedează în toate cazurile de moarte subită. S-a 

constatat existenţa unui cheag mare care obstrucţiona o 
arteră. N-a fost vorba despre un spasm. Tot trinitrilul din 
lume nu l-ar fi putut deplasa... 

Stăteam acolo privindu-l, cu gândurile complet 
răvăşite. Era totul o închipuire de-a mea, ca autosugestia 
acelui pacient al tatei care dormea doar crezând că luase 
morfină? 

— Așa că, nu te mai gândi la asta. Priveşte spre viitor 
și lasă trecutul în urma ta. Profesorii tăi îmi spun că te 
așteaptă o carieră strălucită. Nu lăsa norii grei ai unor 
furtuni deja trecute să-ţi întunece seninul cerului. Îmi 
zâmbi. În curând vei merge la facultate. Ai fost deja 
admisă, dar mai sunt câteva examene încă pentru care 
trebuie să te pregătești. 

— Şcoala de anatomie... 

— Cel mai select club din Wentbridge. Ştii bine ce 
spun. Acolo îţi vei găsi un iubit, ba chiar vei avea de ales 
între doi sau trei băieţi, pentru că devii o domnişoară 
frumoasă, Katy, așa cum a spus mama ta. Răţușca noastră 
cea urâtă va deveni cea mai frumoasă lebădă. 

Capitolul 4 


Într-adevăr, n-a mai durat mult până la ziua în care 
am intrat pentru prima oară în sala de disecţie a 
Universităţii din Wentbridge, împreună cu prietena mea 
Margaret Noates. Dădusem deja examenele la chimie, 
fizică, zoologie și biologie, dar primul contact cu corpul 
oemenesc aducea o experienţă cu totul nouă: era altceva 
decât să lucrezi pe amibe și câini de mare. Îmbrăcate cu 
halatele albe deja ciupite de acizi, de la orele de 
laborator de chimie, ne convingeam că este posibil să 
diseci un corp întreg cu două scalpele, un forceps și un 
fel de arc subţire. 

Mai întâi, a trebuit să ne înscriem pe listă la Harry, 
funcţionarul care ținea evidenţa la un ghișeu chiar la 
intrare. 

— Domnișoara Margaret Noates, domnișoara 
Catriona Chisholm, spuse el bifând în dreptul numelor 

noastre pe o listă de evidenţă a cursanților, apoi îmi 
zâmbi. Nu cu mult timp în urmă, tatăl dumitale stătea 
chiar acolo unde acum te afli dumneata, domnişoară 
Chisholm... Semeni mult cu el — aceiași ochi verzi și păr 
negru și, din câte am auzit, aceeași reputaţie de a munci 
foarte serios, dar presupun că nu joci rugby. N-am mai 
avut nici un înaintaş dreapta atât de bun ca Robert 
Chisholm. 

Eram mândră că-și amintea de tata. 

— Poate că doreaţi să fiţi împreună, dar domnul Evott 
a făcut o altă repartizare. Domnișoara Noates este în 
stânga, la numărul patru, cu domnul McLeod, iar 
domnișoara Chsiholm este în dreapta la numărul șase cu 
domnul Caston. 

M-am îngrozit. Peter Caston era un tânăr sofisticat 
care venise din Marlborough. Avea reputaţia că 
manifesta un dezinteres total faţă de femei că avea o 
minte extrem de ascuţită. Știam foarte bine că nu-l va 
încânta faptul de a fi în echipă cu mine. Nu se 
produsese la mine nici o schimbare spectaculoasă față 
de vremea când eram la școală. Eram prea înaltă, părul 
era drept şi-mi cădea tot timpul în ochi la orice 
aplecare a capului, iar degetele, deși albe și cu 
manichiura făcută, păreau mereu agitate. Când mă 
priveam în oglindă, nu prea vedeam vreo urmă de 
frumuseţe pe figura mea și eram departe de a fi 
mulțumită de felul în care arătam. 


46 


În sala de disectie, formolul ne asalta nările și ochii. 
Eram prezenţi zeci de studenţi, dintre care mulţi stăteau 
pe o bancă lungă de jur împrejurul pereţilor. Alţii erau 
cocoțaţi pe niște scaune înalte, ca de bar. Peter Caston 
cobori de pe un astfel de scaun de pe latura îndepărtată 
a sălii și veni în întâmpinarea noastră. 

— Eşti Catriona Chisholm, nu-i așa? am auzit că 
profesorul de anatomie își grupează studenţii perechi- 
perechi, la fel ca animalele de pe Arca lui Noe... se pare 
că noi doi trebuie să stăm împreună... 

Margaret dispăru, iar eu trebuia să-l însoțesc pe Peter 
Caston în căutarea unui femur. După aceea, ne-am 
aşezat unul lângă celălalt pe taburetele înalte, urmărind 
demonstraţia în care un os similar era marcat cu cretă 
colorată. 

Așa a început totul. Am devenit curând prieteni buni. 
La început, eram timizi unul față de celălalt și 
conversaţia noastră avea un aer destul de formal. Și tatăl 
lui era doctor de ţară, dar Peter intenţiona să se 
specializeze. Îmi povestise despre părinţii lui şi despre 
cum era acasă la el, dar eu păstrasem o oarecare rezervă 
în ceea ce privește Hill House, căminul meu. Aveam 
acum un apartament în Wentbridge. 

După doi ani, când trecuserăm deja la secţia de 
patologie, eram recunoscuţi ca formând o pereche 
constantă. Beam cafeaua în fiecare dimineaţă la cantină, 

mergeam ocazional la vreo petrecere, studiam fie în 
apartamentul lui, fie la mine, ne sărutam câteodată, 
dar, cel mai adesea, studiam. Din când în când, ne 
permiteam luxul de a pierde timpul visând: 
intenţionam să facem practica împreună... să luăm o 
casă cu credit ipotecar... să cumpărăm mobilă în rate. 
Eram hotărâți să trăim fericiţi până la adânci bătrâneţi. 
Îl iubeam pe Peter Caston. Să fi scris o carte întreagă și 
tot n-aş fi reușit să exprim tot ce însemna el pentru 
mine. Eram pentru prima dată îndrăgostită și soarele 
răsărea pentru mine când el intra în cameră și apunea 
la plecarea lui. 

Atunci, la început, în primul an, mi-a dat echilibrul pe 
care nu credeam să-l am vreodată. Ca de obicei stângace, 
grăbindu-mă, m-am împiedicat și m-am rostogolit pe 
scări până jos. Probabil că Peter şi cu mine eram ultimii 
care părăseam clădirea, pentru că nu mai venea nimeni 
în urma noastră. Când mi-am revenit, Peter era în 
genunchi lângă mine, tamponându-mi fruntea cu o 
batistă udă. 

— Te simți bine, Kay? 

— Sigur că da. N-am nimic. Mi se întâmplă asta când 
mă grăbesc. 

Mi-a sărutat faţa umedă... mi-a șters obrazul cu 
manșeta jachetei, apoi şi-a lipit buzele calde de ale mele. 

— Eşti frumoasă. 

— Ce prostie! spusei eu fără nici un fel de comentariu. 

Dar, el se așeză lângă mine pe ultima treaptă, îmi 
înconjură umerii cu braţul și mă asigură că sunt cea mai 
frumoasă fată din facultate și că mulţi indivizi ar vrea să 
fie în locul lui. 

— Eşti la fel de frumoasă ca o ciută... aceeași sfioșenie 
și inocentă în priviri. Mâinile tale sunt ca doi porumbei 
albi. În jurul tău e o aureolă de pace și liniște. 

— Parcă ai cita din Cântarea lui Solomon. 

— Nu, este din Cântarea lui Peter. 

De atunci, de câte ori eram în stare de tensiune, mă 
gândeam la ce-mi spusese el și, cu puţin exerciţiu, 
reușeam să-mi controlez acea agitaţie ca un fâlfâit de 
aripi într-un porumbar. Desigur, dragostea îl făcea pe 
Peter orb în faţa imperfecțiunilor mele, dar, oricum, era 
plăcut. Alergam pe pajiștele tinereţii cu brațele încărcate 
de flori; în același timp, însă, învățam și deveneam mai 
înţelepţi. 

De cele mai multe ori uitam de Melissa și de tristeţea 
de acasă. Așa au trecut luni, apoi ani... treceam de toate 
examenele ca într-o cursă cu obstacole și am ajuns, în 
cele din urmă, la practica în spital și la primii pacienţi 
din cariera mea. Mai asistasem la orele de clinică, la vreo 
două operaţii, dar eram totuși complet străină când am 
venit pentru practica la spital. 

— Eşti repartizată la Dixon Brookes, repetă Chris 
Keller vestea, cum am ajuns pe hol. Mănâncă novice ca 
tine la micul dejun în fiecare zi. 

Cel puţin, fusesem repartizată împreună cu Peter. 
Eram deja cunoscuţi ca Gemenii de aur. Acest Dixon 
Brookes avea reputaţia de dur care nu admite sub nici o 
formă să se facă altfel decât cum dictează el. Circulau tot 
felul de povești de groază, în care probabil că și 
imaginaţia studenţilor jucase un rol, legate mai ales de 
duritatea și intransigența lui faţă de studente. 

În prima mea zi la spital, culoarul era pustiu. De 
teamă să nu întârzii, ajunsesem mult prea devreme. Nici 
chiar Peter nu venise, deși ţinea foarte mult, la fel ca și 
mine, la punctualitate; numai că el nu era nici pe 
jumătate atât de îngrijorat ca mine. Stăteam singură 
lângă afișier, când un bărbat în halat alb cobori în grabă. 
Când mă văzu, un zâmbet îi lumină figura. 

— Eşti noua studentă a lui Dixon Brookes, nu-i aşa? 
Bine că ești aici! Avem o mare problemă la laborator. Ai 
putea să mă ajuţi? 

— Sigur. 

— Ti-aş fi extrem de recunoscător dacă l-ai aduce pe 
Donnie Dixie cât se poate de repede. Este portarul de la 
laborator. Mergi drept pe acest coridor... prima ușă la 
dreapta. Acolo este camera pentru personal. Deschide 
ușa și strigă-l pe Donnie. Spune-i să se miște repede. 
Spune-i că un bacil de tipul bacilus catarhalis a scăpat 

dintr-o cultură. Roagă-l să aducă o cămaşă de forță. 
Trebuie să aducem cumva situaţia sub control. 
Grăbește-te, te rog. 

După care a urcat scările în fugă, iar eu m-am dus cât 
am putut de repede și am bătut la ușa indicată. Imedidat 
ce mi s-a răspuns „intră!”, am dat buzna înăuntru. În 
încăpere era un singur bărbat care stătea în picioare 
lângă cămin. Arăta în jur de treizeci şi cinci de ani și avea 
o figură mult prea distinsă pentru un portar, dar mai 
întâlnisem astfel de aparente înșelătoare. 

— Sunteţi Dixie? Donnie Dixie? 

Se întoarse cu faţa spre mine și mă examină surprins, 
din cap până-n vârful pantofilor. 

— Cred că așa mi se spune, răspunse el în cele din 
urmă, ridicând o sprânceană. 

— Am un mesaj pentru dumneavoastră. Trebuie să 
mergeţi la laborator cât puteţi de repede și să aduceţi o... 
o... cămașă de forță. Un bacilus catarhalis a scăpat de sub 
control și sunt în mare încurcătură. Trebuie să mergeţi 
imediat acolo, vă rog. 

Se sprijini de placa de marmură a căminului și 
rămase acolo nemișcat, privind focul, în timp ce eu 
începusem să mă mut de pe un picior pe altul, simțind 
că-mi pierd răbdarea. 

— Nu credeţi că ar trebui să vă duceţi imediat, înainte 
ca persoana respectivă să devină o victimă? 

— Crede-mă domnişoară, că dacă m-aș duce la el, abia 
atunci ar deveni categoric o victimă. 

L-am privit, plină de îndoială; era ridicol să-mi 
închipui că acest individ era portarul laboratorului. 

Sora Regan intră în încăpere în acel moment, urmată 
de o infirmieră care ducea o tavă cu cești, o cafetieră și 
un platou cu sandvișuri mici, frumos ornate. 

— Bună dimineaţa, soră. Cred că aceasta este noua 
mea studentă, domnișoara Chisholm, nu-i așa? mă 
întrebă el. 

Situaţia deveni brusc hidos de clară. El era Dixon 
Brookes... 

— Sora Regan, domnișoara Chisholm, făcu el 
prezentările, zâmbindu-mi fără nici un pic de entuziasm. 

Apoi, după ce aceasta ieși ca să aducă lista 
internărilor, mă întrebă dacă vreau să beau o cafea cu el. 

— Îmi pare îngrozitor de rău, murmurai eu, cu fața 
îmbujorată de rușine. Nu știu cum de-am putut face o 
asemenea gafă. 

— Micrococchus catarhalis... începu el, pe un ton 
plăcut, invitând la conversaţie, se află la o mulţime de 
indivizi care suferă de banala răceală. 

Îmi oferi o ceașcă și un sandviș, pe care însă, fiindu-mi 
cu neputinţă să-l mănânc, îl strecurai în buzunarul 
halatului imediat ce se întoarse să-și ia și el o ceașcă. 

Pesemne că m-a văzut în oglindă pentru că s-a întors, 
a venit la mine şi mi-a scos sandvișul din buzunar. 

— Catriona Chisholm, mi se adresă el zâmbindu-mi, 
nu așa se ingerează substanţele solide. 

Aruncă sandvișul în foc și-l privi calm cum se topește. 
Apoi se întoarse spre mine și mă examină iar. 

— După ce vom termina de mâncat, mă vei însoţi în 
turul pe care-l fac prin saloane și, când ne vom întâlni cu 
tânărul glumet răspunzător de farsa care te-a pus în 
această situație neplăcută, am să te rog să mi-l arăţi. Îţi 
promit, continuă el, fără să ţină cont că eu scuturam din 
cap cu putere, că nu va mai îndrăzni să lase un alt bacil 
catarhalis să fugă. 

— N-aș putea face așa ceva, domnule, spusei, uitându-mă 
la pantofi. 

— Ce n-ai putea să faci? Să mă însoţești în turul 
saloanelor? Te asigur, domnișoară, că acesta este scopul 
practicii dumitale în spital. 

— N-as putea să-l pârăsc, spusei cu sângele rece al 
unui copil de patru ani prins în timp ce umbla la dulapul 
cu dulceţuri. 

— Ba, sigur că vei spune cine a fost. 

— A fost o glumă. 

— Şi cum rămâne cu sentimentele dumitale? Dar cu 
sentimentele mele? Ce-am simţit noi? Ne-am amuzat și 
noi de gluma lui? 

— Niciodată nu e amuzant când ești ţinta unei farse. 
Totuși, nu pot să nu recunosc că a fost o glumă bună. 
Dacă stau să mă gândesc, a fost o lecţie pentru mine. 

— Tatăl tău a învăţat aici, spuse el brusc, schimbând 
subiectul și oferindu-mi încă un sandviș. ÎL pui şi pe ăsta 
în buzunar, sau pot să te conving să-l mănânci, ca toată 
lumea? Ai venit aici cu o reputaţie bună. Ştiai? 

Sora Regan tocmai se întoarse cu lista cerută și se 
părea că amândoi uitaseră de mine, așa că m-am 
apropiat tiptil de ușă și, când eram pe punctul de a ieși, 
l-am surprins privindu-mă din nou prin oglindă. 

— Ştii ce este acela un reflexometru, doctore 
Chisholm? 

— Este un instrument ca un ciocănel utilizat pentru 
testarea reflexelor. 

— Bine. Atunci, când te întâlneşti cu criminalul pe 
care refuzi să-l denunţi, am să te rog să fii atât de amabilă 
să-i tramsiți un mesaj din partea mea: transmite-i 
complimente din partea profesorului Dixon Brookes și 
spune-i că i-aș fi îndatorat dacă ar folosi reflexometrul lui 
pentru a-i trage câteva lovituri acelui bacil, ca apoi să-l 
examineze cu atenţie pentru a constata dacă are craniul 
tot atât de tare ca al lui și dacă nu cumva aparțin 
amândoi aceleiași subculturi. 

— Da, domnule doctor. 

— Acum, vino cu mine și însoţește-mă în turul pe 
care-l voi efectua prin saloane și străduiește-te să aduni 
câteva fărâme de cunoștințe. Unde este O'Donnell? 

— A întârziat, răspunse sora Regan. Probabil că a fost 
reţinut undeva în saloane. 

— Sau poate conștiința lui încărcată îl face să se 
ascundă pe undeva; ce părere ai, domnişoară 
Chisholm? 

În timp ce vorbea, ușa se deschise și intră chiar 
O'Donnell, urmat de Peter. Fără să privesc la nici unul 
din ei, m-am așezat lângă Peter, roșie la faţă ca focul. 

— Am tratat-o pe domnișoara Chisholm cu o cafea, 
O'Donnell, spuse Dixie suav, dându-și seama dintr-o 
privire că acesta fusese autorul faptei. Se pare că ne-ai 
dat o bună ocazie. Oricum, să nu mai pierdem timpul 
când avem atâtea de făcut. 

Apoi ieşi din încăpere, urmat de O'Donnell la o 
jumătate de pas în urma lui, de sora Regan și, de mine și 
Peter care încheiam umili plutonul. 

— Cum e? şopti Peter. Ai stat mult înăuntru și 
O'Donell se prăpădea de râs pe culoar. 

— O'Donell îşi imaginează că e spiritual. Fereşte-te de 
mesaje capcană. Am călcat strâmb în această dimineaţă. 
Îți povestesc mai târziu. Dixie s-a purtat frumos cu mine. 

Ajunsesem în dreptul primului pat și Dixie întrebă 
care din noi studiase cazul. 

— Eu, domnule doctor, spuse Peter cam prea sigur pe 
sine, după părerea mea. 

— Celălalt membru al echipei de aur, nu-i așa? Castor? 

— Caston. Peter Caston. 

— Atunci, Peter Caston, să vedem descrierea cazului. 

Studie fișa şi ridică spre noi o privire mirată: 

— Şase rânduri? 

— Da, domnule. 

— Nici mai mult, nici mai puţin. Acest bărbat are 
şaizeci și cinci de ani și-l consulţi pentru prima dată. 
Cum ai reușit să comprimi un întreg consult minuţios în 
șase rânduri? 

Peter era jenat și, ca să-l liniștesc, i-am atins piciorul 
cu piciorul meu. 

— După ce domnișoara Chisholm va înceta de a te 
mai călca pe picior, în loc să te ţină de mână, pentru a-ţi 
arăta întreaga ei simpatie, poate că veţi avea amabilitate, 
amândoi, de a mă urmări cu atenţie. Privi din nou fișa şi 
se încruntă. Citez: „Pacientul se plânge de respiraţie grea 
și de creștere mare în greutate. Are o poftă de mâncare 
excelentă și bea şase litri de bere pe zi. Întotdeauna a 
băut șase litri de bere pe zi...” 

Se întrerupse și zâmbi pacientului. 

— Se pare că sunteți un om norocos... Citez în 
continuare: „Întotdeauna a băut șase litri de bere pe zi, 
dar acum s-a îngrăşat. Se simte bine, cu excepţia faptului 
că-l strâng hainele. Examinare din punct de vedere 
fizic... Supraponderal”. Nimic altceva. Aceasta, așadar, 
este sinteza investigaţiilor medicale. Nici un cuvânt 
despre alte boli anterioare, nici faptul că a fost tratat într-un 
spital militar de sifilis; nici un fel de examinare a 
sistemului nervos central, nici un examen uro-genital. 

Scrie undeva: „Urina, în regulă, dar de culoare mai 
închisă”. Nu scrie nicăieri greutatea sau înălțimea. Pe 
scurt, nimic din ceea ce este important. 

Rupse fișa în mii de bucățele pe care le împrăștie ca 
pe niște confeti deasupra noastră. Se aşeză pe marginea 
patului, fără să dea atenţie scaunului pe care sora Regan 
i-l pregătise. Timp de douăzeci de minute vorbi cu 
blândeţe pacientului, fără nici o urmă din sarcasmul cu 
care ni se adresa nouă. ÎL consultă atent, din vârful 
capului până-n tălpi și făcu o mulțime de notații pe o fișă 
nouă pe care asistenta i-o adusese imediat. 

— Aceasta este procedura de rutină pentru fiecare 
pacient care ajunge la spital sub îngrijirea mea, spuse el 
în cele din urmă, ridicându-se. Asta vreau să faci și tu pe 
viitor, Caston. Nu accept nici un fel de scuză pentru 
tratarea pacienţilor mei cu lipsă de conștiinciozitate şi vă 
sfătuiesc ca, pe viitor, să nu vă mai prezentaţi așa dacă 
nu vreți să aveţi necazuri. 

Am trecut apoi pe la fiecare pacient, pe rând, unde 
am asistat la același tip de consultatie. A fost o uşurare 
să-l vedem plecând. Înainte de a intra în biroul lui, se 
mai întoarse o dată și mă privi lung, apoi i se adresă lui 
O'Donnell: 

— Domnișoara Chisholm are un mesaj pentru tine. 
Presupun că ai la tine reflexometrul. 

Îmi zâmbi iar, cu o expresie amuzată în priviri, după 
care dispăru. 

— Ce mesaj? întrebă O'Donell. 

— Nu știu despre ce vorbește, minţii eu, încercând 
să-mi iau un aer cât mai natural. 

— Ba ştii foarte bine, interveni sora Regan care trecea 
întâmplător pe acolo. Am auzit și eu. 

— Ah, da, o prostie... M-a întrebat cine m-a trimis la el 
şi, cum eu n-am vrut să spun, el a tot insistat și cred că 
m-am înroșit putin... 

— Parcă ești un mac, remarcă O'Donnell. Nu pentru 
că n-ai arăta fermecător cu obrajii îmbujoraţi și cu părul 
care-ţi cade deasupra ochilor. Nu-i de mirare că marele 
Dixon s-a lăsat prins în mrejele tale. 

— A spus să-ţi transmit complimente din partea lui și 
să te rog să iei reflexometrul și să lovești afurisitul ăla de 
bacil în cap să vezi dacă e la fel de prost ca mine. 

— Asta a spus? 

— Bineînţeles că nu spuse sora Regan. Profesorul și-a 
dat seama cine i-a făcut acea farsă bietei domnișoare 
Chisholm. Ti-a transmis să vezi dacă bacilul este tot atât 
de greu de cap ca tine și dacă nu cumva aparţineţi 
aceleiași subculturi. Și cred că meriţi pe deplin această 
remarcă usturătoare. 

— Te-ai supărat? mă întrebă el. 

— Sigur că nu. Am avut ocazia să fac cunoștință cu el, 
într-un mod cam neobișnuit, e adevărat... 

— Şi te-a servit și cu cafea. Cum am spus, ai făcut 
impresie asupra lui. Fii atent, Caston, bătrâne! O s-o 
pierzi pe Catriona. 

Capitolul 5 


Lucrurile nu mergeau bine deloc la Ketton. Spitalul 
devenise locul de refugiu pentru toată nefericirea de la 
Hill House. Mergeam acasă doar în vacanțe. Harriet era 
deja căsătorită cu tata de doi ani. Venisem în prima mea 
vacanţă de studentă, ca să constat că am o mamă nouă. 
Harriet mi-a explicat că nu fusesem anunţată, ca să nu fiu 
perturbată din procesul de învățătură. 

— Ai o nouă mamă, îmi spuse tata cum am intrat cu 
bagajele. 

Apoi, mă duse în cabinet unde încercă să-mi 
vorbească despre cât de pustie era casa și despre alte 
lucruri cărora nu le-am acordat atenţie. Remarcasem 
doar că mirosea a whisky, deși nu era nici măcar ora 
douăsprezece. 

— Nu vreau o nouă mamă, îi răspunsei, trecând pe 
lângă el și urcând direct în camera mea. 

După puţin timp, Harriet veni la mine. 

— M-a trimis tatăl tău să discut cu tine. Situaţia se 
prezintă astfel: nu-mi placi, aşa cum nici eu nu-ţi plac. 
N-am nevoie de afecțiunea ta. Ne avem pe cap una pe 
cealaltă, așa că, obișnuiește-te cu gândul. 

După care părăsi încăperea fără a mai spune ceva. 

Era stăpâna deplină a casei și peste tot domnea 
tristeţea. Tata începuse să bea din ce în ce mai mult. 
Bessie și Brennan rămăseseră să lucreze în continuare 
numai de dragul tatei. Merlin fusese vândut, iar 
Merrylegs murise. Murise imediat după plecarea mea la 
Wentbridge. Bessie îmi telefonase să-mi spună că 
poneiul meu e bolnav, dar când am ajuns era și îngropat 
deja. Mâncase tisă. Nu se ştia cum de fusese posibil așa 
ceva, dar medicul veterinar găsise astfel de urme în 
stomacul lui. Se presupunea că vreun copil culesese 
această plantă din vreun gard viu și-i dăduse să mănânce, 
închipuindu-și că-i face un bine. 

Tata părea să revină la viaţă doar când acorda 
consultaţii în cabinetul lui. Acolo, în vacanțe, petreceam 
ore în șir cu el, ascultându-l povestind despre vremurile 
de altădată. Era mulţumit că intentionam să mă 
căsătoresc cu Peter. 

— Vino cu el să-l cunosc. N-ar trebui să-mi dau și eu 
consimțământul? 

Îmi era groază de întâlnirea dintre Peter şi Melissa. 
Până acum, reușisem să evit așa ceva, știind din 
experienţa trecută că, după ce apărea ea, nimeni nu se 
mai uita la mine. 

Era la Londra, unde urma cursurile unei școli de 
modele. Era foarte bună în meseria ei și urcase pe 
culmile celebrități: chipul ei zâmbea de pe afișe, de pe 
coperţile strălucitoare ale revistelor, de pe micul ecran. 
Avea un apartament superb în Chelsea. Mersesem și eu 
o dată acolo, cu tata și Harriet, ca să-i aduc mașina 
înapoi, ştiind că tata, deși nu va mai fi în stare să 
conducă, va insista şi se va încăpăţâna s-o facă. 

Fusese exact cum mă așteptasem. Tata aproape că 
nici nu băga de seamă ce se întâmplă în jurul lui; parcă 
era un robot. Din fericire, nu observase că Harriet flirta 
cu un bogătaș de vârstă mijlocie care toată seara nu-și 
putuse lua mâinile de pe ea, încât începusem să mă 
întreb dacă bârfele din sat nu erau îndreptățite. 

Apartamentul era într-adevăr grozav şi eram 
invidioasă, ca de altfel pe tot ce avea legătură cu Melissa. 

Îmi amintesc că, într-o zi, într-o încăpere din spital, 
am dat peste fotografia ei într-o revistă Vogue; era 
îmbrăcată cu un minuscul costum de baie și ţinea 
deasupra gurii un ciorchine de struguri negri. Am scos 
creionul din buzunar și, copilăreşte, am început să 
desenez ochelari și mustăţi pe chipul ei, să-i înnegresc 
un dinte din faţă și aveam de gând să-mi continui opera 
de artă, când, brusc, intră Peter. Am închis și ascuns 
revista sub scaun cu un aer mult prea vinovat ca Peter să 
nu-și dea seama că e ceva în neregulă. 

— Scoate ce ai ascuns, sau vin şi-mi iau eu singur, 
dacă nu-mi dai de bună voie. 

Am făcut greșeala să încerc să opun rezistenţă și în 
scurt timp eram întinsă pe covorul din faţa căminului, cu 
canapeaua răsturnată deasupra mea, prinsă ca într-o 
capcană, cu părul ciufulit, cu rujul întins pe buzele lui 
Peter, după cum aveam să descopăr mai târziu. 

— Chestia asta trebuie să înceteze, spuse Peter în 
glumă, deși privirea îi era serioasă, când găsi revista și 
văzu despre ce e vorba. De ce te necăjești din cauza ei? 

— N-o cunoşti pe Melissa. 

— Asta așa e, dar nici n-am un fel de dorinţă s-o 
cunosc. M-am săturat deja de ochii ei de pisică afurisită 
care mă seduc de pe toate afişele... Nu face decât să 
transforme totul, de la struguri până la conserve de 
fasole, în pretexte de a-și etala nurii. 

— Este cea mai frumoasă față pe care ţi-o poți 
imagina. Dacă ai vedea-o, te-ai îndrăgosti de ea și aţi fugi 
împreună. 

— Dacă mai spui încă o dată așa ceva, voi fi nevoit să 
te bag din nou sub canapea. 

— Nu, nu glumesc. Pe lângă ea, nu sunt decât o 
lumânare, iar ea, soarele. Știu foarte bine, Peter. 
Întotdeauna s-a întâmplat așa, fără nici o excepție. 

Aceasta îi dădu motivul lui Peter să încerce să-mi aplice 
din nou aceeași pedeapsă de-a mă băga sub canapea, și 
aproape că reușise, când ușa se deschise și Dixon Brookes 
intră, oprindu-se siderat la vederea scenei. 

— Îmi cer scuze, exclamă el rămânând să privească în 
continuare. Se pare că am întrerupt o remarcabilă 
reprezentaţie de atletism. Care dintre voi a aruncat 
canapeaua? Fraţi angajaţi într-o luptă pe viaţă și pe 
moarte? Sau, mai degrabă, într-un joc erotic? 

Stăteam în picioare, rușinaţi, după ce am pus la loc 
canapeaua. Mi-am ridicat părul care-mi cădea în ochi 
şi-l priveam, nefericită; mi-aş fi dorit să se prăbușească 
nu numai clădirea peste mine, dar și întreaga lume. 

— Chestia asta roșie care trebuia să-ţi acopere buzele 
e întinsă pe tot maxilarul drept, spuse el zâmbindu-mi. 
Adică, putinul care a mai rămas, pentru că, în cea mai 
mare parte, a fost transferată pe buzele lui Caston, ceea 
ce nu-i dă deloc o înfățișare virilă. 

Peter se duse la oglindă și se șterse cu o batistă. Dixie 
scoase și el o batistă impecabilă din buzunar, îmi ridică 
bărbia cu mâna stângă și-mi șterse fața, procedând cu 
mine de parcă aș fi fost un copil de cinci ani, spunându-mi 
să scot limba ca să umezească puţin batista. 

— Rujul ăsta e al naibii de persistent. Ei, acum e mai 
bine. Ai o gură frumoasă, destul de roșie, așa că nu știu 
de ce-ţi mai dai cu așa ceva. „Dragostea mea e ca un 
trandafir înflorit într-o izbucnire de roșu-roșu, în iunie”, 
recită el, privindu-ne. Se ştie deja că perechea de aur e o 
pereche de îndrăgostiţi. Așa că, renunțaţi la mutrele 
astea jenate și vinovate. Fiţi fericiți şi profitaţi cât puteţi. 

La naiba, Caston! Dacă asta îi face plăcere Catrionei, mai 
răstoarnă o dată afurisita asta de canapea și ia-te la 
întrecere cu însuși Hercule! 

Îşi puse batista în buzunar, mă atinse ușor pe obraz 
şi plecă. 

Ne întâlneam destul de des cu el. Mergeam la 
cursurile lui de trei ori pe săptămână. Stăteam alături de 
celelalte fete în primul rând al enormului amfiteatru, 
privindu-l cum intra, cu roba neagră fluturându-i. Era un 
bărbat frumos, cu o figură distinsă, cu un aer exotic, cu 
două șuvițe albe la frunte, distribuite în mod egal. Era 
foarte înalt; când săteam lângă el, chiar când purtam 
tocuri, păream mică. Accesoriile lui aveau o notă de 
eleganță și rafinament, de la inelul cu sigiliu, până la 
ceasul de buzunar cu lanţ de aur. 

Îi plăcea să citeze versuri și exista o notă teatrală până 
și în modul în care ţinea cursurile. 

Îmi amintesc cum a intrat, cu câtva timp în urmă, în 
amfiteatru. 

— Bună dimineaţa, doamnelor şi domnilor. Astăzi vă 
voi vorbi despre bolile glandei tiroide... 

La fel ca toţi ceilalți, mă aplecai asupra caietului, 
pregătită să iau notițe. 

— Ascultaţi ceea ce spun, zise el brusc, lovind cu 
mâna în masă. Nu vă grăbiţi să scrieţi, de parcă aţi fi niște 
reporteri avizi să consemneze fiecare cuvânt. Încercaţi să 
înțelegeți mai întâi. Cuvintele mele trebuie să ajungă în 

minţile voastre, nu să rămână literă moartă în niște 
caiete pe care nu le veţi mai deschide niciodată. Vino, te 
rog, Caston, să scrii titlurile pe tablă. 

Peter cobori scările amfiteatrului și, după ce ajunse la 
tablă și luă creta, îmi făcu semn cu ochiul. Dixie, care 
parcă pândise momentul, se întoarse brusc și-l surprinse 
asupra faptului. Ştia foarte bine unde stăteam eu, 
deoarece, observasem că întotdeauna mă căuta din 
priviri când intra să ţină cursul. 

— Catriona Chisholm, vrei te rog să vii lângă colegul 
tău și lângă mine? Acest tânăr îţi face semn, sau poate 
uneia din celelalte domnișoare care stau lângă tine. 
Haide, să nu pierdem timpul, spuse el, în timp ce toţi 
colegii se amuzau. 

M-am dus lângă ei, sub privirile a cel puţin o sută de 
persoane. Melissei cu siguranţă că i-ar fi plăcut acest fel 
de publicitate, dar categoric nu era stilul meu. Dar, mă 
obișnuisem să fiu pusă în astfel de situaţii de Dixie și de 
multe ori chiar reușeam să-i dau replica la glumele pe 
care le făcea, spre încântarea colegilor și chiar a lui, cred. 
Oricum, nu mă mai timora prezenţa lui. 

— Acum, domnişoară Chisholm, fii amabilă și 
vorbeşte-ne puţin despre boala lui Graves. 

— Boala lui Graves? repetai eu, încercând să câștig 
timp. 

— Da, confirmă el și în același timp se auzi cineva 
suflându-mi din rândurile din spate: „Tirotozicoză”. 

— Mulţumesc, doctore, spuse Dixie. Domnișoară 
Chisholm, este cineva din spatele clasei care, nu 
suportă să te vadă în încurcătură. Am să-l rog să se 
ridice. 

Chris Keller se ridică din ultimul rând unde stătea, 
zâmbind tâmp. 

— Poate că ar trebui să-i mulțumești. 

— Mulţumesc foarte mult, spusei eu, făcând o mică 
reverență. Îţi voi face şi eu același serviciu cândva. 

Dixie mă privi amenințător şi-mi spuse să-mi 
continuu disertaţia referitoare la boala lui Graves. 

— Este vorba despre gușa exoftalmică, denumită astfel 
din cauza simptomului de ochi bulbucaţi. 

— Este corect, deși exprimarea nu e prea 
profesionistă. Globul ocular devine foarte proeminent, 
ceea ce în termeni medicali se numește exoftalmie. 
Privirea bolnavului e fixă sau cu o expresie îngrozită. 
Aceeași expresie o văd și în privirea ta, domnişoară, deși 
din cu totul alte motive. Ce alte simptome semnalează 
prezenţa bolii? 

Înainte de a-mi mai aminti vreunul, Keller, care nu se 
învățase minte, șopti „tremur”. 

— Pari dornic de publicitate, prietene. Fă-ne onoarea 
de a te alătura micului, dar eruditului nostru grup. Scrie, 
te rog, pe tablă, cele două simptome și spune-ne ce 
altele mai cunoşti. 

— Pierdere în greutate și tahicardie. 

— Tahicardie. Corect. Ştiţi desigur că înseamnă puls 
accelerat și domnișoara Chisholm însăși trebuie să fi trăit 
această experienţă în diverse ocazii, spuse el sec, 
privindu-l pe Peter și ridicând din spânceană. 

Colegii mei, încântați de insinuare, își exprimau 
satisfacția bătând din picioare. 

— În cazurile grave de gușă exoftalmică, pulsul poate 
ajunge la 160 de bătăi pe minut sau chiar mai mult. În 
cazurile mai puţin grave, poate ajunge la 90 sau 100... 

Mai vorbi câteva minute cu vocea lui plăcută, iar eu 
mă rezemai de tablă, gândindu-mă la buzele moi ale lui 
Peter. Dixie se întoarse din nou spre mine, invitându-mă 
să scriu pe tablă și „palpitaţii”, dacă acestea constituiau 
un alt simptom. 

— În cazurile acute, se înregistrează o pierdere rapidă 
de greutate. Uneori se manifestă exact contrariul, ca 
urmare a unui apetit grozav. 

Vocea lui era muzicală și plăcută. 

— Instabilitate psihică, enumeră el în continuare, 
dându-mi de înţeles să scriu pe tablă. Acest simptom este 
prezent mai ales la tineri; bolnavul este neliniștit, se 
deprimă cu ușurință; plânge fără motiv. În concluzie, 
domnișoara Chisholm nu suferă de boala lui Graves. 
Dacă pulsul ei este accelerat, cauza poate fi spaima sau 
o altă stare emotivă, cum ar fi dragostea — vă las pe 
dumneavoastră să faceţi presupuneri. Este de asemenea 

clar că nu suferă de tirotoxicoză, pentru că... și acum vă 
voi împărtăși un secret... domnișoara Chisholm nu 
plânge. Foloseşte batista doar pentru a șterge tabla, din 
când în când, după cum am observat. 

Îmi zâmbi. În ce stare aș fi fost acum o lună, ţintă 
aceluiași tir din partea lui! Dar acum eram călită. 

— O tânără norocoasă şi neobișnuită! exclamă el. În 
plus, nici urmă de instabilitate psihică, de neliniște, de 
iritabilitate, de tremur. Vedeţi și dumneavoastră că nu se 
lasă perturbată. 

Îmi spuse să întind mâna, sperând că îmi vor tremura 
degetele de emoție; numai că, spre satisfacția mea, mâna 
îmi era complet fermă. 

— Observati! Catriona cea calmă, sigură pe sine, 
încântătoare. S-ar spune că domnul Caston ar trebui să 
primească felicitările noastre. 

Capitolul 6 


Peter și cu mine ne întorceam la spital. 

— Al naibii încrezut! E uşor pentru el să fie amuzant 
pe socoteala noastră, știind că nu-i putem răspunde. 

— Face aceasta doar ca să ne fixeze în minte ceea ce 
predă, îi luai eu apărarea lui Dixie. Fac pariu că nu vom 
mai uita niciodată ce ne-a explicat astăzi. 

— Și era necesar să facă aşa un circ? Mai ales în 
privința ta? Mă mir că nu i-ai tras o palmă, pentru că eu 
am simţit de mai multe ori acest impuls. Dacă vreodată 
ne va mai fi examinator, va fi linșat de toţi studenții. 
Doamne! De-ar veni ziua aceea! 

— Mie îmi place. 

— Într-adevăr? întrebă el cu răceală. Eşti la curent cu 
bârfele despre tine și Dixon Brookes? 

ÎL privi consternată. 

— Toţi bârfesc despre faptul că marele Dixie a făcut o 
pasiune pentru tine. 

M-am oprit brusc, privindu-l lung. 

— Pentru mine?! 

— Da, vorbesc serios. Toţi ne numesc, pe mine și pe 
el, rivalii pentru Chisholm. Foarte nostim, nu-i așa? 

— Nu cred, spusei pornind repede. 

— Ai observat cum te caută din priviri când intră într-o 
încăpere în care te afli şi tu? Ai văzut cum trece în revistă 
primul rând din amfiteatru până te reperează? Și pe ce 
ton îţi spune pe nume! Mângâie cuvântul aşa cum și-ar 
dori să te mângâie pe tine. La naiba cu el! 

— Vorbești prostii, Peter! Refuz să mai ascult așa ceva. 
Urăşte toate femeile. Chiar a obiectat că mă are în grupă; 
s-a plâns chiar și secretarului. O'Donnell a jurat că așa 
s-a întâmplat. Lumea vorbește așa doar ca să se amuze. 
N-are nici un rost să te necăjești pentru astfel de fleacuri. 
Dixie nu mă poate suferi. Nu vezi cum mă tratează la fiecare 
oră de practică? Nu scapă nici o ocazie de a mă umili. 

— Amintește-ţi cum te-a tratat când te-a trimis 
O'Donnell cu mesajul acela. Te-a salvat! Un altul ar fi 
fost dat afară în zece secunde, aruncat pradă batjocurii 
studenţilor adunaţi special să asiste la scenă. În schimb, 
pe tine te-a servit cu cafea. Nu, iubito, s-a îndrăgostit de 
părul tău negru mătăsos, de genele tale lungi, de gura ta 
cu gust de căpșuni. 

Am început să râd. 

— Mă necăjești şi dacă nu încetezi imediat, n-ai decât 
să te întorci singur la spital. Toată lingușeala asta e o 
monedă falsă cu care n-am ce face. 

— Şi atunci, de ce s-a sacrificat Keller de dimineaţă, 
poti să-mi spui? Și el e îndrăgostit de tine. N-ai văzut cu 
ce încântare a venit lângă noi? Ştia că așa se va întâmpla, 
doar de asta a suflat. Apoi, a coborât scările vioi, ca o 
maimuţă păroasă. 

— Te contrazic. Nu i-a făcut nici un pic de plăcere. Tot 
aşa cum nici mie nu mi-a plăcut. 

— Și mai este ceva, Kay. Îţi place. La început, povestea 
asta ţi-a displăcut, dar acum totul s-a schimbat. Abia 
aștepți să-i dai replica și știe şi el asta. 

— Refuz să mai discut. Profesorul nu mă interesează 
deloc și nici nu mă va interesa vreodată. Jur. Apoi l-am 
luat de mână, zâmbindu-i: ei, cu Chris Keller lucrurile 
stau altfel. Este tânăr, face canotaj... Nu m-am gândit 
până acum la el, dar ar fi o propunere interesantă... 

Ne-am mai certat puţin, în glumă, până am ajuns. 
Intenţionam să-l duc pe Peter la Ketton în cele din urmă, 
aşa că am discutat și despre asta. Amânasem de la o 
săptămână la alta. Îmi era jenă pentru că tata bea, şi-mi 
era teamă că Melissa va pune ghearele pe el. Poate că nu 
era vina ei, dar asta nu schimba cu nimic lucrurile. Mai 
venisem acasă cu prieteni şi, pe nesimţite, deveniseră 
prietenii ei. La fel se întâmplase și cu primii băieţi care 
mă curtau: o singură privire spre Melissa însemna 

sfârşitul meu. Așa că așteptasem ca Melissa să fie în oraș 
ca să-l aduc pe Peter pentru prima oară acasă. Am mers 
duminica următoare și tot drumul am discutat despre 
posibilitatea de a face un parteneriat cu tata după ce 
vom termina practica. Urma să ne căsătorim și să găsim 
o locuinţă în Ketton. 

Eram de acord amândoi să aveam cabinetul nostru 
chiar în casa pe care aveam s-o mobilăm cumpărând în 
rate mobila, era suprema fericire la care puteam spera. 
Ne făcusem planuri cum ne vom refugia în fiecare seară 
în căminul nostru, departe de lumea de afară. Priveam 
părul blond al lui Peter și-mi doream nespus de mult să-i 
țin capul la pieptul meu și să nu-l mai las niciodată să 
plece, dar, în loc să spun ceva sentimental, remarca mea 
sună clinic, prozaic și practic. 

— Trebuie să punem la punct și examenele 
bacteriologice. Am putea instala un laborator simplu, 
lângă cabinet. Este suficient spaţiu și există deja o 
chiuvetă în plus. Vei vedea azi... 

Bessie ne-a deschis. I-am spus lui Peter că este cea 
mai grozavă bucătăreasă din lume și cea mai veche 
prietenă a mea. 

— Sunteţi un nume deja cunoscut pentru noi, 
domnule Caston. Domnișoara Katy nu vorbește decât 
despre dumneavoastă și mă bucur că am onoarea să vă 
cunosc. Domnul doctor încă nu s-a întors, dar doamna 
Harriet și domnișoara Melissa sunt în salon. 

— Melissa? repetai eu ca un ecou, făcând semn cu 
mâna spre Peter ca să-i arăt unde să-și pună haina. 

Bessie îmi șopti conspirativ când el traversă 
vestibulul. 

— Doamna Harriet i-a scris că-l aduci pe domnul 
Caston și cred că a venit special să-l vadă, dar nu-ţi face 
griji. Este suficient să-l priveşti ca să-ţi dai seama că adoră 
pământul pe care calci. 

Melissa, îmbrăcată într-un halat albastru a cărui 
culoare îi punea și mai bine în evidenţă ochii, stătea 
încolăcită pe covorașul alb din faţa căminului. 

— Scuză-mă, că sunt în ţinuta asta, spuse ea cu o 
voce joasă, catifelată, dar m-am culcat foarte târziu și 
abia m-am sculat... 

O vedea pentru prima dată și o privea lung de parcă 
n-ar mai fi văzut niciodată o fată. 

— Trebuie să fie grozav să fii atât de inteligentă cum e 
Katy, continuă ea. La şcoală ne speria pe noi ceilalți, 
copiii obișnuiți. 

Veni tata și ne luă în cabinetul lui. Pentru o clipă, am 
uitat de Melissa, făcând planuri de viitor. Tata ne 
împărtăși entuziasmul pentru înființarea unui labortor 
de patologie. Am spus că intenționăm să ne găsim o 
locuinţă și, brusc, s-a întunecat. 

— Casa aceasta va fi a ta, Katy. 

— Dar Harriet şi Melissa? 

— Pot avea grijă și singure de ele... 

Apoi râse şi-i spuse lui Peter că era un individ 
norocos, pentru că nu erau prea multe Mary și Katy pe 
lume... 

După aceea, ne-am întors în salon, unde Melissa își 
puse în joc tot farmecul pentru a-l cuceri pe Peter. 

— Este ca o pisică, spuse acesta în autobuz, când ne 
întorceam în Wentbridge. E proastă, dar nu cred că are 
gheare. Dă impresia că, dacă o mângâi, începe imediat să 
toarcă. 

— Sunt convinsă, încuviinţai eu, simțind cum furia mă 
sufocă. 

— Declar că ești geloasă pe ea, râse Peter. Acum 
întelegi ce simt când îl văd pe Dixon Brookes. 

— Nu mai începe cu prostia asta. Dacă poţi crede așa 
ceva, înseamnă că ești un fraier mai mare decât mi te-am 
imaginat. 

Apoi, pentru prima oară, ne-am certat îngrozitor. 

— Nu putem fi toţi atât de deştepţi ca tine care iei cele 
mai mari note la examene și răspunzi la seminarii de 
parcă ai fi un afurisit de profesor, începu el. 

— Eşti gelos pe Dixie pentru că n-ai destulă minte să-ţi 
dai seama că oamenii vorbesc așa ca să te tachineze. 

— Nu sunt gelos pe Dixon Brookes. Dacă vrea să se 
facă de râs în faţa întregului personal alergând după o 
fată care i-ar putea fi fiică, n-are decât... 

Cearta a continuat până am ajuns la spital. Ne-am 
despărțit apoi fără să ne spunem un cuvânt. Desigur, 

n-a durat mult. Ne-am împăcat mai târziu, chiar în 
aceeași seară. Nici unul din noi nu înţelegeam cum am 
putut spune acele cuvinte. Susţinea că Melissa era, după 
toate probabilitățile, debilă mintal și că prea arăta ca o 
pisică, pentru a-l atrage. Cine ar fi vrut să aibă lângă el în 
pat o pisică? Avea buzele prea înguste și gura prea mică. 
N-ar fi sărutat-o nici dacă ar fi pierdut un pariu pe cinci 
lire. Pe când pe ea, pe Katy... 

Dură aproape o oră până îi demonstră pe coridor, în 
fața camerei ei, că era adevărat ce spunea. 

Anunţul logodnei noastre apăru în ziar într-o zi de 
marti. 

Săptămânile treceau și, la vremea potrivită ne-am 
început stagiul la secţia de chirurgie. Deschideam 
abcese, coseam răni, dădeam instrumentele în timpul 
operaţiilor, făceam spălături stomacale. După această 
ultimă procedură, întotdeauna mi se făcea rău și mie. 
Era una din operaţiile minore cărora cu greu le făceam 
faţă, deşi îmi era rușine de slăbiciunea mea. Începu să-mi 
curgă transpiraţia pe frunte când sosi o femeie cu un 
copil care părea sănătos, rugându-mă să-i fac micuțului 
o spălătură pentru că înghiţise niște fructe otrăvitoare. 

Dixie trecu și mă găsi stând pe coridor, după 
tratamentul aplicat. Văzându-mi expresia feței, mă 
întreba ce s-a întâmplat. 

— Fac un efort suprem să-mi revin ca să mă pot 
întoarce unde au nevoie de mine. Un copil a mâncat 

nişte fructe sălbatice otrăvitoare... aşa a spus mama lui, 
cel puţin. A trebuit să-i fac o spălătură stomacală și nu e 
punctul meu forte... 

— Vino cu mine. 

Mă conduse de-a lungul coridoarelor şi coborârăm la 
mașina lui, unde șoferul mă înveli cu un pled pe genunchi 
și luă halatul meu alb pe care Dixie îl ducea pe mână. 

— La Fullers? 

Am făcut semn din cap și se aşeză lângă mine, 
spunându-mi că mă voi simţi mai bine după ce beau o cafea. 

— Şi cum merge cu viața sentimentală? 

— Foarte bine, mulţumesc, murmurai eu, pe când 
mașina porni. 

— Sunt multe locuinţe în Ketton... și chiar aproape de 
spital. Vă puteţi trimite toţi pacienţii la mine. 

Nu după mult timp, stăteam la o masă și beam cafea, 
încercând să mă gândesc la un subiect de conversaţie, 
temându-mă în același timp că s-ar putea observa lipsa 
mea la spital. 

— Ai o soră vitregă numită Martin? mă întrebă el din 
senin, privindu-mă oarecum ciudat. 

— Melissa Martin. Mama ei s-a căsătorit cu tata după 
moartea mamei mele. 

— Am cunoscut-o; o creatură cameleonică, o felină cu 
gheare și dinţi ascuţiţi și cu un suflet urât. 

— Asta e Melissa! spusei eu, fără să mă pot abtine, așa 
că a trebuit să explic în continuare: am spus asta doar 
pentru că sunt geloasă pe ea. Îmi fură toti prietenii... și 
mă eclipsează. 

— i l-a furat şi pe bravul căpitan? mă întrebă cu o 
figură gravă. 

— Nu încă. 

Nu ştiam că nu era așa. Mi-l furase pe Peter, dar eu 
eram singura din spital care nu aflase. Dixie mă invitase 
la cafea ca să-și dea seama cât de mult știu și cât sunt de 
afectată. După ce-l dusesem pe Peter la Ketton, Melissa 
trecuse pe la mine să mă viziteze. Apoi, își luase obiceiul 
de a veni din ce în ce mai des. 

„Unde este fata cea isteață din Ketton”?” întreba ea și 
studenţii veneau din toate colţurile, ca niște urși la 
borcanul cu miere, dar ea îl voia numai pe Peter. Nu eram 
chiar atât de oarbă încât să nu-mi dau sema de eforturile 
pe care le făcea pentru a-l atrage. Nu-mi dădusem seama, 
însă, că reușise. Stătea trântită în faţa căminului, și camera 
era aproape plină de studenţi și doctori făcând cerc în 
jurul ei. Deși pe atunci încă nu știam, Dixie îl văzuse pe 
Peter acolo și, în loc să mă găsească pe mine lângă el, o 
găsise pe Melissa. Așa începuse să dea atenţie bârfelor din 
spital. 

— Aşadar, îţi fură toţi prietenii? Asta este o acuzaţie 
destul de gravă pe care o aduci unei pisicute, nu-i 
aşa? 

— E îngrozitor, știu, răspunsei lăsând privirea rușinată 
în jos, dar e adevărat. Este mult mai atractivă decât mine 
în toate privințele și este cea mai frumoasă fată din 
Wentbridge. 

— Înseamnă că ai un complex de inferioritate. 

— Normal. 

— Nu e deloc normal și acest complex al tău trebuie 
distrus imediat. Eşti frumoasă, atrăgătoare, plină de 
farmec. L-ai văzut pe bietul Keller venind în fugă, 
aproape să-și rupă gâtul pentru a se așeza lângă tine, 
atunci la cursul meu? 

Era fantastic, stăteam la o cafea cu Dixie şi discutam 
despre frumuseţe și putere de seducţie. 

— Unde aţi cunoscut-o pe Melissa? îl întrebai eu, ca să 
mut discuţia spre un registru mai puţin personal. 

— La o petrecere în scopuri caritabile, cam acum o 
lună. A descoperit că te cunosc și mi-a dat o mulțime de 
informaţii despre tine... dintre care unele false... lucruri 
despre care știu sigur că nu sunt adevărate. Apoi, a 
încercat să adauge și scalpul meu la colecţia ei de trofee. 
Este ființa cea mai plină de venin pe care am cunoscut-o 
vreodată. Te rog să mă scuzi că vorbesc așa, Catriona Fiona, 
dar ai în mine un prieten pe care nu ţi-l va fura niciodată. 

— Toți o plac pe ea mai mult decât pe mine. 

— Te înșeli amarnic, spuse el, acoperindu-mi mâna 
pentru o clipă cu mâna lui. Nimeni n-o place pe ea mai 
mult decât pe tine și în nici un caz eu. Unii pot crede 
asta pentru un timp... doar ca să regrete amarnic după 
aceea. 

Nu ştiam ce încerca să-mi spună. Oricum, schimbă 
brusc subiectul conversaţiei. 

— În legătură cu spălăturile stomacale... Nu-ţi face 
grii. Nici până acum eu nu suport probele de spută. Îţi 
împărtășesc un secret: de câte ori asistenta Regan ţine o 
eprubetă cu o astfel de mostră, ca s-o inspectez, nici nu-și 
închipuie că se află în mare pericol să vomez peste 
boneta ei apretată. 

Îmi zâmbi, iar în privirea lui erau atâta căldură și 
blândeţe cum nu mai văzusem niciodată. 

— Nu uita... e strict confidential. 

Am promis să nu-i trădez secretul și am încercat să-i 
mulțumesc pentru amabilitate. 

— Cred că ar fi mai bine să ne întoarcem, oftă el. 
Altfel, se va crede că te-am răpit. Dar, înainte să plecăm, 
aş vrea să te rog să-mi promiţi ceva. 

— Dacă este vorba despre probele de spută, nu voi 
sufla nici un cuvânt. 

— Nu în legătură cu asta. Făcu o pauză şi nu continuă 
decât după ce am spus că promit. Dacă ai vreodată un 
necaz și vrei un sfat... o alinare... ajutor... Dacă ai nevoie 
vreodată de un umăr pe care să plângi... dar tu nu 
plângi, nu-i așa? 

Îi venea greu să vorbească și era nesigur pe sine. Nu-l 
văzusem niciodată în situaţia de a nu ști ce să spună. 

— Dacă totuși vrei să plângi... 

Făcu din nou o pauză lungă, apoi își scoase ceasul 
din buzunar și spuse că trebuie să ne întoarcem la spital. 
Mă conduse la mașină ţinându-mă de braţ. N-am spus 

nimic. N-aveam nici cea mai vagă idee despre ce voia 
să-mi spună și nici despre motivul pentru care era atât 
de stânjenit. Nu știam atunci că Peter avea bilete la o 
petrecere în oraş unde urma să meargă cu Melissa. Nu 
ştiam Că se va întoarce cu ea în apartamentul ei și-și vor 
petrece noaptea împreună. De unde era să știu? 

Am intrat în curtea din faţă a spitalului. Mă întrebam 
ce vor spune cei ce ne vor vedea venind împreună și ce 
bârfe vor mai scorni. Lui nu părea să-i pese că este văzut 
cu fosta lui studentă. 

— În legătură cu plânsul... începu el când am ajuns în 
fața treptelor secției de chirurgie, trebuie să spun ce am 
de spus... promite-mi că... promite-mi că eu voi fi primul 
la care vei veni dacă... dacă... 

— Nu știu ce încercaţi să-mi spuneți. 

— Promite-mi că al meu va fi umărul... pe care să-l 
onorezi cu lacrimile tale dacă va fi vreodată nevoie. 

— Bine! spusei râzând, crezând că glumește. 

— Spune promit. 

— Promit. 

— Şi povestea cu complexul de inferioritate trebuie să 
înceteze. Melissa nu merită nici măcar să-ti sărute 
picioarele. Îi spun asta cu toată convingerea. Un tânăr 
poate fi atras de perversiunea ei... de acel stil sofisticat, 
presupun... dar numai pentru un timp. Nu, Melissa 
nu-ţi va lua prietenii... nu pe toți, cel puţin. Întotdeauna 
mă vei avea pe mine. 

M-am întors la secţia Urgenţe. 

— Unde naiba ai fost, Katy? 

Le-am spus, zâmbind inocent, că am fost să beau o 
cafea cu profesorul Dixon Brookes. Au râs și şi-au văzut 
de treabă în continuare, crezând că e o glumă, până 
când asistenta Regan veni cu carnetul și stiloul meu pe 
care le uitasem în mașina lui. 

— Chiar ai băut o cafea cu el? 

— Da. Am mers la Fullers. 

— Fii atent, Caston. Poate că profesorul i-a făcut cine 
ştie ce propuneri necinstite. 

Când am mers la cantină la prânz, i-am explicat lui 
Peter ce se întâmplase. 

— A văzut că sunt verde la față și m-a luat să respir 
putin aer curat. A fost o simplă amabilitate din partea lui. 

— E îndrăgostit de tine. Toţi spun asta. De fapt, ar fi o 
partidă bună. Are renume... o casă într-o zonă elegantă... 
ai putea face cumpărăturile în magazine de lux. 

— Prefer o căsuţă în Ketton, mobilă și mașină 
cumpărate în rate. 

Mă împinse într-o firidă și mă sărută... spunându-mi 
că mă iubește. Eram fericită că am doi prieteni care mă 
preferau pe mine Melissei. 

Capitolul 7 


Stagiul următor, ultimul, era de obstetrică și 
intentionam să-l fac în Dublin. Parcurgeam aceeași 
traiectorie ca şi tatăl meu, ceea ce-i făcea plăcere, mai 
ales că venea și Peter cu mine. Numai că Peter a 
contramandat în ultima clipă: interveniseră niște 
probleme familiale urgente de rezolvat cu avocatul său 
și trebuia să facă des drumul la și de la Londra. Era 
foarte dezamăgit, dar mi-a spus că tot acolo mergea și 
Chris Keller și aș putea face echipă cu el. Mi s-a părut 
ciudat că tocmai el îmi sugerează o astfel de 
posibilitate. Mă întrebam dacă nu cumva este ceva ce 
nu ştiam. Îmi aminteam și cât de stânjenit fusese Dixie, 
ca și cum ar fi încercat să mă avertizeze în legătură cu 
un anumit lucru. Nu putea fi ceva în legătură cu 
Melissa... poate ceva legat de tata sau de Hill House, 
dar în nici un caz de Peter... de Peter și de Melissa. 

Peter nu-i pomenea niciodată numele și nu-i plăcea de 
ea. Când aceasta venea să mă viziteze la spital, el ieșea 
din cameră. 

Mă simțeam singură fără Dixie și tata și... Peter. Când 
am ajuns în Irlanda, la spitalul Rotonda, Chris Keler era 
deja acolo. În dreptul numelor noastre era o acoladă, 
ceea ce însemna că aveam să lucrăm împreună. L-am 
suspectat vag de-a fi fost autorul acestui mic aranjament, 
apoi m-am gândit că se poate să fi fost o simplă 
coincidenţă. Oricum, mă bucuram că era acolo, pentru 
că-l simpatizam și era o figură cunoscută printre alti 
străini; în plus, era o fire veselă și optimistă, deși 
exagerat cu pasiunea lui pentru canotaj. 

Veni, cam prea curând, timpul să asist personal la 
patru nașteri în sala de travaliu, sub privirea ca de vultur 
a asistentei. După care, și eu și Chris am fost trecuţi pe 
lista de studenţi pentru acordarea de asistență la 
domiciliul pacienţilor. 

Îmi amintesc de prima noapte când am fost trezită de 
portar, cu trei bătăi puternice în ușă; stăteam zăpăcită pe 
marginea patului, întrebându-mă de ce-oi fi ales această 
meserie. M-am stropit cu apă rece pe faţă, m-am 
îmbrăcat, mi-am luat trusa și am coborât în fugă în 
vestibul unde Chris veni și el imediat. Am fost conduși de 
viitorul tată, pe străzile pustii ale cartierului de mahala. 

Ajunserăm în dreptul unei case mari în stil georgian, 
în care senzaţia de sărăcie și mizerie te izbea de când 

intrai. Eram șocați de mărimea camerei și de 
nepotrivirea dintre placa de marmură albă de pe cămin 
şi murdăria care domnea peste tot. Patul pe care femeia 
stătea avea cadrul metalic acoperit cu haine vechi. O 
moaşă îi ștergea fruntea cu o zdreanță murdară cu 
destinaţie universală. 

Am preluat eu cazul. M-am prezentat, apoi am 
început să consemnez cu atenţie în fișa medicală a 
tinerei Mary Bernadette în vârstă de douăzeci de ani. 
Aveau toti o încredere oarbă în noi. Când durerile s-au 
accentuat, i-am dat un sedativ și, când a dormit, m-am 
dus cu Chris lângă șemineu și am discutat ore în șir. Am 
trecut de la canotaj la cai, apoi la diferiți membri ai 
corpului medical. Din când în când, mai verificam starea 
pacientei, dar începuserăm să ne îndoim că acel copil se 
va naşte vreodată. Spre surprinderea mea, era abia ora 
două, dar mă simţeam deja obosită de atâta așteptare. 
Mă dusesem încă o dată la șemineu și rămăsesem acolo, 
privind flacăra lămpii cu ulei care ardea în fața unei 
statuete a lui lisus. Chris era așezat în apropiere, pe un 
scaun din trestie destul de șubred. 

— Mă întreb ce face Peter, spusei eu visătoare. 

— În locul tău, nici nu m-aș mai gândi la el. Probabil 
că e în oraș cu o blondă. 

I-am spus că e meschin din partea lui să vorbească așa 
despre Peter în absenţa lui, dar m-a izbit tristeţea din 
privirea lui. Încăperea era atât de mare, încât practic 
ceilalți de acolo nu ne puteau auzi. 

— Cineva trebuie să-ți spună, Katy. Durează de prea 
mult timp. Dumnezeule! Toată lumea de la Wentbridge 
General ştie ce se petrece și Dixie a înnebunit din 
această cauză. 

Am simțit un gol în stomac; rămăsesem acolo, în 
picioare, privindu-l. Gura îmi era atât de uscată, încât 
cuvintele mi-au ieșit ca un croncănit. 

— Ceva în legătură cu Peter... cu Peter și cu mine? 

Îngenuncheai pe podea la picioarele lui, cu mâinile 
încleștate în față. 

— Povesteşte-mi. 

— E timpul... să-ţi spună cineva, se bâlbâi el evitându-mi 
privirea. N-are nici un rost să te mai pui în această 
situaţie jenantă. 

— Povesteşte-mi, șoptii eu din nou. 

— Individa și-a înfipt bine ghearele în el. N-avea nici o 
şansă de scăpare. ÎI voia neapărat. Bănuiesc că a făcut uz 
de tot farmecul de care era în stare, devenind 
irezistibilă... 

Mă cuprinse o senzaţie puternică de irealitate. Parcă 
eram într-un vis: femeia care gemea ușor în pat, focul 
care trosnea, mirosul pătrunzător de murdărie care îmi 
invada nările, podeaua goală cenușie, perdelele din 
mătase zdrenţuită, pereţii pătaţi care se cojeau... 

— Nimeni n-a îndrăznit să-ţi spună. Cred că Dixie 
intenționa când te-a invitat la o cafea. Presupun că te lasă 
un timp să-ți revii, după care va începe să te curteze. Cel 
putin, așa se vorbește. 

— Nu e o glumă, Chris, nu-i așa? întrebai eu scuturând 
din cap, ca și cum aș fi încercat să-mi limpezesc 
gândurile care-mi bâzâiau în minte, ametitor. N-ai fi în 
stare de o astfel de cruzime... 

Îmi spuse că nu era vorba de nici o glumă și îmi 
prinse amândouă mâinile în ale lui, în timp ce eu tot 
încercam să-i explic că nu poate fi adevărat, că Peter nu 
avusese timp să iasă cu altcineva, pentru că eram tot 
timpul împreună, cu excepţia acelor dăţi când avea 
întâlnire cu avocatul. 

— Asta era scuza lui. Fata are un apartament în oraș, 
iar Peter e un fraier. 

L-am întrebat dacă e tot studentă la medicină, iar el a 
scuturat din cap. 

— Ai cunoscut-o și tu, Chris? 

— Da, răspunse el după o pauză, privindu-mă cu o 
expresie de furie și durere. 

— E frumoasă? 

— E frumoasă, dar e o stricată. Mi-a dat undă verde 
din prima zi în care am cunsocut-o. De fapt, procedează 
aşa cu toţi bărbaţii. Doar o cunoști foarte bine. 

Stăteam îngenuncheată la picioarele lui, copleșită de 
suferință și durere, şi totuși, în adâncul sufletului, tot 
mai speram că nu e adevărat. 

— Este sora ta vitregă... Melissa Martin. 

Am uitat că-i promisesem lui Dixie că voi plânge 
numai pe umărul lui. De fapt, nu plângeam. ÎL priveam 

fix în față, scuturând din cap ca şi cum aș fi negat 
posibilitatea ca Peter să iubească pe altcineva decât pe 
mine. 

Vocea moașei rupse tăcerea. 

— Vai de mine, sunteţi deja epuizată! spuse ea 
venind până la mine şi punându-mi mâna pe umăr. 
Acum nu vă mai faceţi griji. Nu va dura mult. Terminăm 
îndată și apoi vă puteţi întoarce în pat alături de tânărul 
acesta. 

Chris râse și spuse că lui îi convine... apoi adăugă, 
dând drumul ușor mâinilor mele că va trebui să ne 
căsătorim mai întâi. 

— Aș fi foarte onorat dacă domnișoara ar vrea să mă 
accepte, declară el și mi se păru cea mai ciudată 
declaraţie de dragoste de care auzisem sau citisem 
vreodată. Îmi pare rău că eu a trebuit să fiu cel care să-ţi 
spună, șopti el apoi la urechea mea. Preiau eu cazul, 
Katy... 

— N-are nici un rost să trăiesc într-un paradis 
imaginar. Nu, voi asista eu nașterea. Mulţumesc, Chris, și 
pentru cealaltă ofertă. Voi ţine minte... 

Am turnat apă într-un lighean și am început să mă 
spăl minuţios pe mâini și pe braţe, încă și încă o dată, 
respectând cu stricteţe ritualul fiecărei mișcări. 

— Nu mai durează mult. Aproape că ai scăpat de 
durere, mă adresai eu femeii cu blândeţe, zâmbindu-i, 
ştiind în același timp că a mea abia începea. 

Aceasta își încleștase mâinile de mâinile lui Chris, 
tot aşa cum făcusem și eu înainte, într-un spasm de 
durere. 

Am început să mă concentrez asupra a ceea ce aveam 
de făcut, alungând din mintea mea orice alt gând. 
Ţineam capul copilului aplecat, ca să nu se producă o 
fractură. Scrâșneam din dinţi, încercând să-mi imaginez 
că mă aflu la spitalul Rotonda, la orele de practică. Mă 
întrebam care e pasul următor. Cel puţin, îl aveam pe 
Chris lângă mine, să-mi sufle. Zâmbii la gândul că 
întotdeauna Chris trebuia să-mi șoptească. 

— Cordonul, spuse el, ţinând masca deasupra feţei 
pacientei. 

Spre marea mea ușurare, cordonul ombilical nu era 
înfășurat în jurul gâtului. l-am șters ochii cu un 
tampon steril de vată, i-am curăţat gura de mucozităţi, 
așa că nu mai aveam altceva de făcut decât să aştept 
următoarea contracție care să-i elibereze umerii. 
Într-adevăr, n-a mai durat mult până când copilul, 
alunecos ca un pește, se născu. Rămase o clipă 
nemișcat, apoi îşi deschise gura într-un pătrat oribil şi 
ţipă cu toată puterea. 

— E băiat! 

— Dumnezeu să te binecuvânteze, doamnă! Să ai 
parte numai de fericire toată viaţa. 

M-am dus la Chris, care spăla copilul. 

— Nu fi supărată, Katy, spuse el zâmbindu-mi și 
ridicându-și privirea spre mine. Nu merită. Sunt zeci de 
indivizi care ar fi onoraţi dacă măcar ai ști că există. 
Promite-mi că eu voi fi primul refuzat. 

— Promit. 

După ce am spălat pacienta, Chris i-a adus copilul 
lângă ea și, când proaspătul tată intră, miracolul fericirii 
de pe chipurile lor șterse orice urmă de sărăcie și 
mizerie din încăpere. 

Se crăpa de ziuă când m-am întors împreună cu Chris 
la spital. 

— Ce vei face? 

— Presupun că mă voi gândi bine. Va trebui să-i scriu 
lui Peter și să-i trimit inelul înapoi. Cineva trebuie să 
anunţe și la ziar anularea logodnei. Va afla și tata. Ce 
bine că nu sunt acasă! Așa, nu voi fi nevoită să mă 
întâlnesc cu nimeni din Wentbridge. Nu fi îngrijorat, 
Chris! Voi trece peste asta! 

Sprijinul lui în următoarele câteva săptămâni a fost 
neprețuit. Trăiam ca într-un coșmar, pe fundal de 
imagini de chipuri răvășite de femei care nășteau copil 
după copil. Îmi amintesc şi acum de Rotonda, cu 
studenţii şi doctorii cu aer cosmopolit, cu sunetul 
strident al soneriei care anunţa o naștere apropiată, cu 
amfiteatrul pe unul din pereţii căruia era scris în latină. 

„Tăcerea este de aur”. Mă luptam să dau impresia că 
nu-mi pasă că l-am pierdut pe Peter... iar Chris Keller îmi 
salvă onoarea. 

Am mers cu el la cinema... am dansat cu el... îl 
ascultam când îmi spunea cât de mult mă iubește. Chris 
își dădea seama cât de pustiu îmi era sufletul și era 
extrem de bun şi de tandru cu mine. Am dat anunţul de 
rupere a logodnei și cei de la spital credeau că-l 
alesesem pe Chris în locul lui Peter, iar eu am avut 
lașitatea de a-i lăsa să creadă așa și de a nu le spune 
adevărul... că eu fusesem cea părăsită... și că Peter își 
acceptase recunoscător libertatea. 

Când m-am întors în Anglia, susțineam că partea cea 
mai rea trecuse, dar de fapt știam bine că greul, într-un 
fel, abia începea: aveam să mă întâlnesc cu Peter, cu 
ceilalți studenţi și doctori de la facultate. Nu aveam cum 
să scap... urma să dau ochii cu tata, cu Harriet... și cu 
Melissa. Dar n-avea rost să stau și să tremur de groază 
așteptând momentul... așa că, avându-l pe Chris lângă 
mine, mi-am făcut curaj şi m-am dus împreună cu acesta 
acasă, la Ketton, în prima duminică după întoarcerea 
mea. Singură cu tata în cabinet, am reușit să-l conving că 
nu-mi păsa prea mult. 

— Melissa a venit cu Peter aici... Ce prost gust din 
partea ei să-l aducă și din partea lui, să vină... Peter a 
devenit o epavă. Știu asta chiar de la Dixon Brookes. A 
venit aici într-o zi, în timp ce tu erai în Irlanda, să întrebe 

de tine... era îngrijorat de evoluţia lui Caston. Cred că se 
gândea că tu l-ai putea readuce pe calea cea bună, dar nu 
cred că mai poți face ceva. 

Mă întrebă apoi, mângâindu-mă pe obraz, dacă sunt 
fericită cu Crhis și l-am minţit, spunându-i că da, deși mi-a 
fost ruşine că l-am amăgit așa. 

— Dixon Brookes a vorbit foarte frumos despre tine, 
Katy. E de părere că ai făcut progrese mari. Din fericire, 
Harriet şi Melissa erau în oraș, așa că am fost singuri. 
Bessie ne-a servit ceaiul. Toată după-amiaza Dixon, 
Brookes n-a vorbit decât despre tine... spunea că Peter a 
fost un prost că te-a părăsit... apoi a spus câteva lucruri 
dure la adresa Melissei... 

Aşadar, acasă rezolvasem problema. Rămânea acum 
de abordat anturajul meu de fiecare zi. 

La orele de practică și la cursuri, colegii îmi arătaseră 
mai multă simpatie și căldură decât de obicei. Cu Peter 
m-am întâlnit prima dată faţă în faţă pe coridor, spre 
bibliotecă. 

— Bună, Kay. 

Am rămas pe loc, privindu-l. 

— Of, Doamne, Kay! Îmi pare rău. 

Păru pentru o clipă că e gata să se arunce la 
picioarele mele și să-mi ceară iertare; văzându-l, mi-am 
dat seama că încă îl iubesc și că-l voi iubi întotdeauna și 
am simţit din nou vechea durere. 

— Nu-i nimic. 

— Nu mă urăști? 

Am reușit să-i zâmbesc, spunându-i că între noi nu 
poate fi vorba de resentimente, pentru că am fost 
întotdeauna buni prieteni și lucrul acesta nu se putea 
schimba. l-am întins mâna și el mi-a luat-o cu un fel de 
disperare, ţinând-o mult timp, apoi se aplecă și o sărută, 
după care se întoarse brusc cu spatele și plecă. M-am 
ascuns într-o cabină telefonică de pe coridor, amintindu-mi 
cum, demult, tot așa încercasem să mă refugiez și el m-a 
scos afară și m-a sărutat. Era întuneric înăuntrul cabinei, 
aşa că m-am întors cu spatele spre culoar, am ridicat 
receptorul, prefăcându-mă că vorbesc cu cineva... Era 
foarte întuneric și m-am gândit că, de fapt, nu trecuse ce 
era mai rău. 

Poate că mă înșelam. Un interludiu ciudat cu Dixie a 
adus un punct de răscruce. Era începutul lui octombrie 
și hotărâsem să asist la o discuţie de caz, condusă de 
doctorul Fearon, la spital. Am ajuns mai târziu și m-am 
strecurat în rândul din spate și abia atunci am văzut că-l 
înlocuia doctorul Dixon Brookes. 

Încăperea, cu scaune aranjate câte patru în linie, era 
plină cu studenţi, asistente, absolvenţi... de toate 
vârstele, sexele şi naţionalităţile, sau cel puţin așa 
păreau. Vocea lui Dixie avea o notă de exasperare și 
speram să nu fi observat întârzierea mea. 

— ...Dar nu se poate să se fi pierdut. Era în dosar ieri. 
În sfârșit, să trecem la radiografii... 

În timp ce O'Donnell i le pregătea, Dixie îşi plimba 
privirea asupra auditorului, când, deodată, mă văzu. 

— Catriona Fiona! Bine ai venit acasă. Presupun că și 
la spitalul Rotonda se pierd rapoarte importante... se 
pare că nu putem păstra ordine în registru, aici... 
Oricum, e o plăcere să te avem din nou printre noi. 

Îmi zâmbi, apoi reveni la cazul pe care-l discuta. N-au 
lipsit, ca de obicei, ironiile și remarcele spirituale din 
expunerea lui. Când termină, se ridică și-și convocă 
asistenții într-o jumătate de oră. Tocmai mă pregăteam 
să ies, când mă strigă: 

— Catriona, rămâi puţin, te rog. Vreau să discut cu 
tine. 

Când sala s-a golit, m-am dus lângă el, rămânând în 
picioare, cu mâinile la spate, ca o școlăriță. 

— Aşază-te pe masă, îmi spuse el. Doar îţi place să te 
cocoţi așa și asta e o discuţie neoficială. Catriona... 
începu el, apoi tăcu... mă privi fără speranţă... se ridică 
și luă buretele, începând să șteargă tabla. 

— Şterg, eu tabla. Vă murdăriți de cretă pe haină... 

Aruncă buretele pe masă, ca și cum ar fi fost o 
grenadă... ca și cum ar fi dorit să explodeze și să ne 
transforme pe amândoi într-o mulțime de bucăţi. 

— Ştii că ai promis. Am încercat să-ţi spun chiar eu, 
dar n-am putut. N-am putut să fiu eu cel care să aștearnă 

pe fața ta această expresie de durere pe care o ai 
acum... dar ai promis că vei veni la mine dacă ai necazuri. 

— Am aflat cât eram înlrlanda, așa că n-am putut veni 
la dumneavoastră. În plus, n-a fost chiar atât de rău. Am 
suportat bine. 

— Cum ai...? Caston...? Cine...? 

— Chris Keller mi-a spus. 

M-am dus la tablă şi am început să-mi fac de lucru cu 
creta, astfel încât să-mi ascund faţa și minciunile de el. 
Am început să desenez o inimă. 

— Keller? Cel cu canotajul? 

— A făcut și el practică la Rotonda, cu mine. Eram 
amândoi pe teren, chemaţi să asistăm o naștere și s-a 
prelungit ore în șir. 

Umbream pereţii ventriculari cu atâta grijă, de parcă 
întreaga viață depindea de acurateţea acelui desen. 

— Așadar, ai plâns pe umărul lui Keller? 

— N-am plâns pe umărul nimănui. De fapt, nici n-am 
plâns... poate doar într-o cabină telefonică, ori acolo nu 
e loc să plângi pe umărul cuiva. 

— Acum ești îndrăgostită de Keller? 

M-am întors cu faţa spre el și abia acum eram pe 
punctul de a izbucni în lacrimi. 

— Nu-l iubesc. Și dacă l-aș iubi, ce importanță ar avea? 
Melissa ar veni și mi l-ar lua. Îmi ia totul... mama, tatăl... 
casa... pe Peter... ÎI iubesc pe Peter și-l voi iubi mereu... 

Apoi am încercat să mă abţin, conștientizând 
ciudăţenia acestei scene. 

— Biata Catriona Fiona! spuse el blând. Așadar, asta e. 
Nu te necăji! Se va întoarce la tine. Se va sătura de 
Melissa și se va întoarce la tine. Atunci, însă, să nu-l ierti; 
trimite-l tu la plimbare. Și, chiar dacă te afli în 
Tombuktu, urcă-te într-un taxi și vino să-mi spui că ai 
făcut asta. 

— N-aş putea niciodată să-i întorc spatele. ÎL iubesc. 

— Doar crezi că-l iubeşti. Fii rațională și deschide bine 
ochii. Încearcă să-i vezi și pe el și le Melissa, așa cum sunt 
cu adevărat, la adevărata lor valoare... și, după ce vei 
termina cu el definitiv, vino direct la mine. 

Se îndreptă grăbit spre ușă, apoi se întoarse și mă 
întrebă dacă am nevoie să mă ducă undeva cu mașina. 
Am scuturat din cap și figura lui își schimbă brusc 
expresia văzând tabla din spatele meu. 

— La naiba, nu vezi că valvulele alea nu sunt corect 
desenate? 

Am luat buretele şi creta și am făcut mica modificare 
necesară, dar când m-am întors din nou, ieșise deja. 

Capitolul 3 


Îmi găsisem un refugiu în munca de la clinică și din 
sala de operaţii. Eram destul de împăcată sufletește, dar 
uneori vechea durere răbufnea, luându-mă pe 
nepregătite; atunci, redeveneam îngrozitor de tristă. 

Bântuiam peste tot prin spital și probabil că Dixie se 
plictisise să mă tot aibă în spatele lui la toate orele de 
clinică. Într-o zi, mă luă de braţ și mă conduse până afară 
pe coridor. 

— Nu mai munci așa mult, Catriona. Vrei să dovedești 
ceva cuiva? Sau poate ţie însuţi? 

— Nu știu. Cred că e ca un calmant. 

— Nu arăţi bine. Fă-ţi timp să te odihnești. Du-te să 
dansezi cu Keller, sau cu McLeod, sau cu O'Donnell... cu 
oricare din bărbaţii de aici atât de îndrăgostiţi de tine. 
Doar ai de unde alege. Se rezemă de fereastră și oftă. ÎL 
aştepţi să se întoarcă? 

— Nu se va mai întoarce la mine. 

— Ba da. Îţi promit că da. Nu mă îndoiesc de asta. Va 
veni târându-se la tine. Dumnezeule! N-ai văzut cu ce 
ochi te privește? 

La scurt timp după aceasta, Melissa veni să mă 
viziteze la spital. Trecuse mai întâi pe la locuinţa mea, 
dar acolo i se spusese că-mi petrec toată ziua la spital, 
aşa că veni unde eram. Aveam câteva clipe de răgaz pe 
care mi le petreceam în laboratorul de radiologie, 
încercând să descifrez o radiografie. Până atunci eram 
obișnuiți să primim rezultatul de la medicul radiolog, 
dar, deodată, Dixie ne pretindea să putem interpreta noi 
înșine filmul. Așa că în dimineaţa aceea mersesem în 
laborator și, într-un colț, mă chinuiam să descifrez 
radiografiile, fără prea mare succes. Fuseseră și Chris și 
O'Donnell mai devreme, dar plecaseră după prânz. 
Refuzasem să merg și eu cu ei, dar, cum nu reuşisem să 
progresez aproape deloc, m-am retras dezamăgită în 
aripa rezidenţială a spitalului, în living, unde am adormit 
imediat într-un fotoliu. Am visat că eram în Ketton, în 
dormitorul mamei și că ea urca scările... un coșmar, 
având în vedere că era moartă. Împingea ușa să intre, dar 
încercam s-o împiedic să intre. Ușa cedă centimetru cu 
centimetru și se deschise şi, aşa cum visele fac totul 
posibil, nu mai era mama, ci Harriet care venise să mă 
bată. M-am trezit brusc şi am văzut-o pe Melissa stând în 
picioare. Purta o haină superbă din blană de leopard. 

— Sunt într-o oarecare încurcătură, draga mea, 
începu ea imediat, aruncându-și neglijent șalul și 
mănușile pe masă. Îmi pare rău de toată povestea asta cu 
Peter, dar ce puteam face dacă el s-a îndrăgostit de mine? 

O priveam de parcă făcea parte în continuare din vis. 

— Ce s-a întâmplat? 

— Fostul tău iubit m-a adus în această încurcătură. 


N-am principiile tale morale, Katy și nu voi nega faptul 
că am fost amanți. 

Se aşeză în fotoliul din faţa mea, își întinse picioarele 
şi continuă să vorbească, privind focul din cămin. 

— Recunosc că l-am sedus, ca să spun așa, şi acum 
sunt în încurcătură. 

— Eşti însărcinată? 

— Dumnezeule, în nici un caz! Doar nu sunt chiar atât 
de fraieră, chiar dacă el este. Nu! Problema este alta. E 
ceva legat de profesia de medic. Peter m-a iniţiat în ceva 
cu care n-aș fi avut nici un fel de tangenţă dacă n-ar fi fost 
el. Presupun că el practica deja și căuta un tovarăș. A 
spus că a început din cauza tensiunii din timpul 
examenelor, dar de fapt, încerca să se ridice la înălțimea 
pretențiilor mele. 

— Ce naiba încerci să-mi spui? 

Se ridică și se sprijini de placa de marmură de 
deasupra căminului, lovind cu piciorul în apărătoarea de 
foc și evitându-mi privirea. 

— Ne drogăm. 

În secunda următoare, sării în picioare, negând 
vehement că așa ceva e cu putință. 

— Nu-i adevărat. Peter nu se droghează. Nu ţi-a dat 
droguri... 

— La început mi-a dat o tabletă sau două, apoi am 
început să ne procurăm constant. Problema mea este că 
nu mai am sursă de aprovizionare. Din câte știu, Peter 
s-a întors în braţele tale iubitoare, așa că nu mai am de 
unde să fac rost. 

— Minţi, Melissa. 

— În legătură cu faptul că Peter se droghează? Uită-te 
la braţele lui. Haide, Katy. Tu trebuie să ai acces la 
substanțele astea. În schimb, nu voi mai avea nici o 
legătură cu Peter. Ți-ar prinde bine banii, iar eu îmi pot 
permite să plătesc. Ai putea să iei din spital orice 
cantitate vrei. 

— Nu sunt doctor încă. Nu te pot ajuta. De altfel, nu 
cred nici un cuvânt din ce-mi spui... 

Mi-am amintit cum, în urmă cu câteva săptămâni, 
când am intrat în timp ce Peter se spăla pe mâini, am 
observat nişte înțepături de ac pe braţele lui... m-am 
mirat... dar nu m-am mai gândit apoi. Mi-am amintit, de 
asemenea, de stările de depresie pe care le observasem 
în ultima vreme la el, de momentele lui de exaltare 
nejustificată, de irascibilitatea lui. 

— E adevărat, Katy. Să ard în flăcările iadului dacă 
nu-i așa. Peter m-a făcut să iau droguri. Acum, cred că el 
s-a vindecat și sper să se poată abtine în continuare. 

Am lăsat-o pe Melissa acolo, lângă șemineu și m-am 
dus la May Regan, funcționara de la registratură, căreia 
i-am povestit totul. M-a sfătuit să-l las pe Peter să-și 
rezolve încurcătura. Am insistat, i-am spus că încă îl 
iubesc pe Peter. Înduioșată, m-a trimis s-o aduc pe 
Melissa într-una din sălile de consultatie; într-adevăr, 
coapsele ei perfecte purtau urmele înțepăturilor de ac și 
cicatrice. 

— Scoate-ţi toată povestea aceasta din minte, îmi 
spuse May Regan, scoțându-mă din încăpere. Uită că s-a 
petrecut vreodată. O voi îndruma spre unul din centrele 
din Londra. Nu te amesteca. 

M-am plimbat mult timp în grădina din spatele 
spitalului, încercând să-mi pun ordine în sentimente. 
Peter intenţiona să se întoarcă la mine și brusc, mi-am 
dat seama că nu-l mai doream. Melissa omorâse marea 
mea dragoste care trebuia să dureze o veșnicie. O 
văzusem în intimitatea unui consult medical... 
degradată... mă gândisem, fără să vreau, la relaţia ei cu 
Peter... şi dintr-o dată, nu mai voiam să am nimic de-a 
face cu el. Tremuram de frig în bătaia vântului tăios al 
acelei seri; cu toate acestea, vântul ce-mi răvășea sufletul 
era și mai aspru. Era timpul să intru; eram îngheţată, îmi 

clănțăneau dinţii și-mi tremurau mâinile. Peter se 
întorsese la mine, dar, metaforic, îl alungasem. M-am 
gândit la ceea ce-i promisesem lui Dixie și mă întrebam 
dacă vorbise într-adevăr serios. Oare acesta era 
momentul să-mi respect promisiunea? Brusc, am simţit 
nevoia să merg la el. Îmi doream acest lucru așa cum 
nu-mi aminteam să-mi fi dorit ceva mai mult în viaţă. 
Doream să-mi așez capul pe umărul lui și să-i simt 
brațele cuprinzându-mă. Am urcat scările în fugă și, 
ajungând în capătul acestora, am întors brusc capul, 
auzind zgomotul unei mașini; era mașina lui Dixie, 
condusă de Jefferson. Am rămas acolo, privind-o, 
neștiind dacă să cobor din nou treptele și să mă duc la 
el, sau nu. 

Chiar în clipa aceea, Dixie ieși grăbit din spital, 
ciocnindu-se de mine. Aș fi căzut pe scări dacă nu m-ar 
fi prins în braţe. Mă recunoscu imediat și am văzut pe 
faţa lui că bârfele din spital erau adevărate. Într-o 
fracțiune de secundă, am putut citi în expresia feţei lui 
întreaga dragoste ce mi-o purta. Apoi, își ascunse emoția 
în spatele obișnuitei măști convenţionale. 

— Dumnezeule! Ai îngheţat! Ce-ai păţit? 

— M-am plimbat în grădină. 

M-a luat de mână și m-a dus înapoi, de-a lungul 
coridorului, până la şemineu, trecând pe lângă portarul 
care s-a prefăcut că nu ne vede. 

— N-a fost nevoie să iau un taxi. M-am gândit la tine 
şi-ai apărut. 

— De ce voiai să iei un taxi? Ah! Dumnezeule! Așadar, 
s-a întors la tine? 

— Într-un mod ciudat, s-ar putea spune. Probabil că 
intenționează. 

— ÎI vei alunga? 

Imediat ce rosti aceste cuvinte se întoarse cu spatele 
spre mine, strângând marginea plăcii de deasupra 
căminului cu degetele ale căror articulaţii se albiseră de 
încordare. 

— Nu-l mai iubesc. 

— Înseamnă că-l iubeşti pe Keller? 

Când i-am spus că nu e Keller, se întoarse și mă 
prinse de umeri. 

— Atunci, pe care dintre caraghioșii aceia tineri? 

Eram atât de bucuroasă dându-mi seama că, de fapt, 
pe el îl iubeam, încât am început să râd. Probabil că-l 
iubeam de luni de zile, fără să știu. 

— Pe nici unul dintre caraghioșii cei tineri. Am fost eu 
însămi surprinsă când mi-am dat seama despre cine e 
vorba... 

Expresia de pe figura mea trebuie să fi fost suficient 
de elocventă. Încă mă mai ţinea de umeri. 

— Doar nu încerci să-mi spui că mă iubeşti pe mine, 
Catriona? Știu că te-am iubit din prima zi în care te-am 

văzut, când O'Donnell te-a trimis la mine cu acel mesaj. 
Dacă ai vrea să te căsătorești cu mine, aș fi cel mai fericit 
om de pe pământ, dar nu cred că vorbești serios... 

— Te iubesc foarte mult. 

Mă ridică în braţe și alergă cu mine pe coridor, pe 
trepte, până la mașină. Ochii portarului păreau să-i iasă 
din orbite, dar nu era timp de explicaţii. În mașină, Dixie 
mă înveli cu pledul pe genunchi. Mă tinu de mână, fără 
să spună nimic, până am ajuns la locuinţa lui din 
Charrington Square. În vestibul ne întâmpină un seter 
roșcat şi o doamnă cu o expresie gravă, pe care mi-o 
prezentă ca fiind menajera lui. 

Am intrat în biroul cu mobilier stil Chippendale și 
covor gros și moale; mă așeză într-un fotoliu lângă 
şemineu, apoi, stând în picioare rezemat de placa de 
marmură, mă privi neîncrezător. 

— Vrei să spui că... mă iubeşti și vrei să te căsătorești 
cu mine? Nu cumva este o farsă spre amuzamentul 
colegilor tăi? 

— Nu sunt instrumentul nici unei farse. 

— Dar Keller, O'Donnell, McLeod... toţi tineri, ca și 
tine. Ai fi putut alege pe oricare din ei. Nici măcar nu-ţi 
place de mine... ca să nu mai vorbim de dragoste... La 
început te temeai de mine, apoi ai învăţat să mă înfrunţi 
când te terorizam... 

— Mă bucur că recunoști, cel puţin, că mă terorizai, 
râsei eu. 

Când Connie, menajera, s-a întors cu o tavă cu 
băuturi, a fost prima care a auzit vestea şi-a toastat în 
cinstea noastră, apoi se întoarse să pregătească în 
continuare cina, cu faţa luminată de un zâmbet fericit, 
după ce i-am spus că speram să devin foarte curând 
medic și că intentionam să lucrez, aşa că n-aveam să mă 
amestec deloc în gospodărie. I-am promis, de asemenea, 
că nu-i voi da nici un fel de bătaie de cap și că voi fi o 
mamă bună pentru Rusty, seterul, ceea ce o făcu să mă 
accepte cu braţele deschise. Parcă eram din nou în 
braţele lui Bessie... Amintindu-mi de Bessie, mi-am 
amintit deodată de toată nefericirea de la Hill House și 
de Peter. Uitasem și de el şi de Melissa. Acum, 
începusem să mă întreb dacă se drogase vreodată. Am 
alungat tristeţea, surghiunind-o în acel ungher al 
sufletului meu în care strânsesem toate tristeţile din 
viaţă. 

Dixie îmi aduse un pahar cu vin de Xeres, apoi își 
întinse mâna și-mi îndepărtă cu o mângâiere părul de pe 
frunte. 

— Dacă ai ști de câte ori mi-am dorit să fac asta, oftă el. 

Apoi puse paharul pe birou și mă luă înbraţe. 

— Catriona Fiona, șopti el şi-mi acoperi buzele cu 
gura lui. 

Întreaga încăpere începu să se învârtească în jurul 
meu. Ştiam cât se poate de sigur că găsisem secretul 
frumuseţii vieţii. Dragostea aceasta avea ceva din 
impetuozitatea unui viclean. Îmi dădeam seama că 
dragostea mea pentru Peter nu fusese decât o pâlpâire 
blândă. I-am cuprins gâtul cu braţele și m-am lăsat în 
voia acelei fericiri fără seamăn. 


Duminica următoare am mers la Ketton, la tata, cu 
Bentleyul lui Dixie, condus de Jefferson. Ne-a primit 
Harriet, foarte cordial, și Dixie părea chiar cucerit de 
prietenia pe care aceasta o afișa. Am fost surprinsă când, 
rămași singuri câteva clipe, se întoarse spre mine, 
şoptindu-mi: 

— Cum se poate ascunde atâta ticăloşie în spatele 
acestor zâmbete? 

După prânz, tata îl luă pe Dixie să-i arate sera, iar eu 
am rămas singură cu Harriet. Nu dură mult ca să-și arate 
adevărata faţă. 

— De data asta ţi-ai găsit o pereche grozavă. 

Nu i-am răspuns, pentru că descoperisem că așa era 
cel mai înţelept să procedez cu Harriet. 

— E puţin cam bătrân pentru tine, continuă ea, 
gânditoare. $i cam sofisticat, faţă de cât de 
neexperimentată ești tu. Bentley condus de șofer... Te 
vei plimba în Wentbridge ca o ducesă... și e și foarte 
frumos... și frumos și bogat... bravo tie... 

— Voi susține examenul de licenţă cam în două 
săptămâni, spusei eu, încercând să schimb subiectul, dar 
ea continuă pe aceeași linie. 

— În orice caz, te-ai asigurat că iei examenul, Katy. 
Întotdeauna am spus că ești şireată, în ciuda firii tale 
tăcute şi morocănoase. Dar parcă avea reputaţia de 
misogin, nu-i așa? Toţi aceşti ani petrecuţi singur! 

M-am ridicat și m-am dus la fereastră, rugându-mă lui 
Dumnezeu ca tata să apară mai repede. 

— A avut vreo dezamăgire în dragoste? 

— Nu ştiu. 

— Bine, dar ar trebui să știi. O soţie trebuie să știe 
astfel de lucruri. Nu m-ar surprinde să fie din aceia... 
Aceasta ar explica totul. Mă gândesc că poate are 
înclinații de homosexual, scumpo. În definitiv, şi tu ai o 
alură mai băieţoasă. Chiar și tatăl tău recunoaște acest 
lucru. 

Când m-a văzut venind spre ea, se ridică, dându-și 
seama că exagerase. Am ajuns în faţa ei și, ridicându-mi 
mâna, am lovit-o cât am putut de tare pe obraz, apoi încă 
o dată, pe celălalt, după care i-am întors spatele și m-am 
dus în seră la tata și la Dixie. La scurt timp după aceea, 
am pretins că mă doare capul și am plecat. N-am mai 
vorbit cu Harriet și nici n-am mai venit la Ketton. Tata 
venea foarte des în apartamentul meu și era iar ca 
altădată, când stăteam lângă foc și discutam. 

Nici nu mi-am dat sema când a trecut timpul și a venit 
ziua examenului. Dixie nu se abătuse de la hotărârea lui 


de a nu discuta cu mine despre examen. Seara dinaintea 
zilei respective, mă sărută şi-mi șopti în treacăt: „Ai 
povestea aia mâine, nu-i aşa? Îţi urez succes”. Apoi plecă 
în grabă, ca și cum s-ar fi temut să nu-l întreb ceva în 
legătură cu subiectele. Privind acum în urmă, ştiu că 
nimeni nu l-ar putea acuza că a fost părtinitor. La 
examenul practic, a stat la celălalt capăt al salonului. La 
examenul oral, nu s-a prevalat de dreptul de a mă 
tortura, lăsându-mă pradă celuilalt examinator pentru 
care nu eram decât un număr pe o listă. Au urmat 
examenul de chirurgie și de medicină generală, totul 
terminându-se la sfârșitul săptămânii. Și noi, candidaţii, 
eram terminaţi, dar cel puţin sâmbătă dimineaţă, când 
m-am dus la avizier să verific rezultatele, numele meu 
era acolo, pe listă. Puteam spune că devenisem medic. 
Viitorul meu părea asigurat și n-aveam nici un motiv de 
a nu trăi fericită până la sfârșitul zilelor. 

Capitolul 9 


Dixie mă presa să ne căsătorim imediat, dar voiam 
mai întâi să fiu angajată în cadrul spitalului și să-mi fac o 
carieră. 

— Ai promis postul fără nici un fel de problemă, mă 
asigură el, dar Caston şi Keller vor fi angajaţi și ei, cu 
siguranţă. N-ai observat că sunt gelos? 

— Sunt foarte copilăroși. Pe când tu... ești extrem de 
sofisticat, matur, chiar dacă eşti doar cu treisprezece ani 
mai mare decât mine... și te doresc foarte mult. 

Hotărâsem în cele din urmă să le fac pe amândouă, 
adică să lucrez și să mă căsătoresc. Apoi, o serie de 
evenimente tragice mi-au zădărnicit planurile. 

Totul începu în ziua în care urma să depun 
jurământul lui Hipocrate și care ar fi trebuit să fie cea 
mai fericită zi din viața mea. Tata promisese să vină să 
asiste. Ne înțelesesem să vină să mă ia de acasă, numai 

că n-a apărut. În ultima clipă, am luat un taxi și am 
plecat. Eram îngrijorată. Tata era cel mai punctual om și 
m-ar fi anunţat dacă intervenea ceva care să-l reţină. 

Eram toţi în ţinută festivă: fustă neagră și bluză albă, 
fetele, iar băieţii, smoching și purtau pentru prima oară 
robă și tocă. 

Nu mă simţeam foarte bine — aveam o tuse care mă 
ținuse trează jumătate din noapte. Ceremonia mi se 
părea că durează prea mult. Am spus jurământul toţi în 
cor, apoi trebuia să meargă fiecare la tribună ca să 
semneze. Așteptam să fiu strigată și tot priveam peste 
umăr, în spate, să văd dacă nu cumva sosise tata. În cele 
din urmă, l-am văzut pe Dixie venind. Era o mângâiere, 
deși mă întrebam cum de întârziase și el. Continua să mă 
îngrijoreze absenţa tatei. Pesemne că intervenise un caz 
urgent. Ştiam foarte bine că viaţa unui doctor era plină 
de neprevăzut. 

Când ceremonia s-a terminat, m-am dus la Dixie și 
l-am sărutat. Toţi se îmbrăţișau în jurul nostru și 
simţeam că debordez de tinereţe și de bucuria de a trăi. 
Dixie părea însă să aibă o atitudine cam rigidă, așa că 
m-am retras. 

— Scuză-mă. Nu trebuia sărutat profesorul în public? 

— Nu, nu e vorba despre asta. Poţi veni la mașină? 

L-am văzut îngrijorat și tensionat și mi-am dat seama 
că era ceva în neregulă. Am avut pentru o clipă bănuiala 

naivă că făcuseră o greșeală de calcul la medii și că de 
fapt, nu trecusem examenul. Apoi, amintindu-mi de tata, 
l-am prins pe Dixie de braţ. 

— S-a întâmplat ceva? 

— Vino la mașină. Îți spun acolo. 

Ne-a luat destul de mult timp ca să ne facem loc prin 
mulțimea de absolvenţi, studenți și părinţi. 

— S-a întâmplat ceva cu tata, nu-i așa? 

Nu mi-a răspuns. Continua să-mi țină strâns mâna. 
Când în sfârșit am urcat în mașină, mi-a cuprins umerii 
cu braţul. 

— A murit tata, șoptii eu. 

El tot nu răspunse nimic și am știut că tăcerea lui nu 
putea fi decât o încuviinţare. 

— Cum...? 

— Un accident de mașină, când venea aici... A derapat. 

— Dumnezeule! 

— A murit pe loc. 

L-am întrebat unde îi duseseră trupul neînsuflețit și 
mi-a spus că la morga spitalului. 

— L-au adus la secţia Accidente și când au văzut cine 
e, m-au chemat. L-am identificat. Nu mai este nevoie să 
îndeplinești nici o formalitate. 

Era ca și cum asistam la un schimb de replici într-o 
piesă. 

— A fost grav rănit? mă auzii întrebând. 

— Răni în regiunea toracică. Faţa lui are o expresie de 
împăcare. Și-a găsit în sfârșit liniştea. 

Am spus că vreau să merg la spital să-l văd, dar n-a 
fost de acord. 

— Imediat ce putem să ne facem loc prin această 
mulţime, te duc acasă la mine. Poţi sta la mine câteva 
săptămâni. Connie va fi încântată să aibă cui purta de 
grijă. 

— Trebuie să-l văd. Trebuie să-l văd acum. Sunt 
datoare să fac asta. Te rog, du-mă acolo. Nu mă 
interesează că încă nu l-au aranjat şi nu l-au așezat într-un 
sicriu. Sunt obișnuită cu atrocitățile morţii. Pentru 
Dumnezeu, Dixie! Trebuie să procedez așa. 

Încercă să mai opună rezistență, invocând tot felul de 
pretexte, apoi cedă brusc și-l rugă pe Jefferson să ne 
ducă la spital. 

Mă mișcam de parcă mă aflam în plin coşmar. 

— Îmi pare foarte rău, domnişoară doctor, începu 
William, portarul sălii de morgă. Chiar în ziua 
absolvirii... Nu ne așteptam să veniţi atât de repede. 
N-am avut timp să... Ar fi bine să veniţi puţin mai târziu... 
Este așa cum l-au adus. 

Am trecut de el și m-am dus la dulapul frigorific, 
unde William trase targa pe care fusese așezat tata. Dixie 
îi descoperi faţa și mă aplecai să-i sărut buzele reci. Un 
miros puternic, inconfundabil de whisky mă izbi. Arăta 

liniştit, ca şi cum dormea. l-am mulțumit lui William și 
m-am trezit înapoi în mașină, fără să știu cum ajunsesem 
acolo. Mă  mișcam mecanic, într-o stare de 
semiconștiență. Singurul lucru real părea să fi rămas 
mâna lui Dixie care mă strângea ca o menghină. 

— Nu vreau să i se facă autopsie, dacă acest lucru 
poate fi evitat. Din moment ce nimeni n-a fost rănit, nu 
cred că poliţia trebuie neapărat să ancheteze cazul. Poţi 
să aranjezi tu aceasta pentru mine? 

— Da, răspunse el grav. 

Părea să nu fi trecut decât o clipă până am ajuns în 
cabinetul lui Dixie; Connie îmi dădea să beau coniac. 

— Caz de conducere a mașinii în stare de ebrietate, 
nu-i așa? întrebai eu când am rămas singuri, ridicând 
spre el o privire îngrozitor de tristă. 

Nu spuse nimic și cuvintele începură să se reverse de 
pe buzele mele într-un șuvoi necontrolat. 

— Harriet l-a transformat într-un betiv. A făcut din el 
un Frankenstein pe care să-l poată ţine sub control. 
Ajunsese să bea toată ziua... şi chiar toată noaptea. Când 
venea la mine, mă mintea, îmi spunea că renunţase la 
băutură. Dar întotdeauna în mașina lui era ascunsă pe 
undeva o sticlă cu băutură. Harriet l-a distrus... l-a făcut 
să decadă tot mai mult. L-a distrus, tot aşa cum Melissa a 
distrus-o pe mama. 

Mă privi uimit, apoi mă luă în braţe și se așeză cu 
mine pe canapea, ținându-mi capul strâns lipit de 
umărul lui și mângâindu-mi părul. 

Atunci i-am spus toată povestea... cum a murit mama, 
cum n-am reușit să-i dau tabletele suficient de repede. 
De aceea știam atât de bine, la începutul stagiului, 
despre trinitril, pentru că mama lua nitroglicerină de 
mult timp. 

I-am povestit despre tabletele de zaharină și despre 
cele de nitroglicerină din biroul Melissei, și despre 
faptul că eram convinsă că le schimbase cât timp m-am 
dus să-l chem pe tata. 

— Să ne căsătorim cât mai repede, șopti el. Vom pleca 
într-o lungă lună de miere și te voi face să uiţi toate 
acestea. 

l-am povestit cum a murit Memmylegs și cum am 
pierdut rând pe rând tot ce iubeam... casa, prietenii, pe 
mama, pe Peter. Pronunţându-i numele, m-am prins 
strâns de umerii lui, îngropându-mi fața la gâtul lui. 

— Încă îl mai iubeşti pe Peter? Și el te vrea înapoi. Toţi 
spun asta. Încă îl mai iubeşti? 

Am scuturat din cap, fără să-mi dezlipesc faţa de la 
pieptul lui și l-am auzit implorându-mă să-l iubesc pe el. 

Apoi, am povestit din nou cum venise Melissa la 
spital, cum May Regan o trata împotriva dependenţei de 
droguri, cum, văzând-o pe Melissa în intimitatea sălii de 
consultatie am realizat caracterul sordid al legăturii pe 
care o avusese cu Peter şi cum am conștientizat în clipa 
aceea faptul că nu mai voiam să am niciodată de-a face 
cu Peter pentru că Melissa îl întinase. 

— Nu-ţi mai otrăvi viaţa din cauza ei. Uit-o. Las-o în 
grija lui May Regan. Asta e un ordin. 

— Nu voi mai vorbi niciodată cu ea sau cu Harriet, 
decât forțată de împrejurări. Tata şi-a găsit liniștea acum. 
Mai bine pentru el... după cum stau lucrurile în Ketton. 

Deodată îmi ridicai faţa spre el, speriată. 

— Ce se va întâmpla cu pacienţii lui? Ar trebui să merg 
acolo... 

Am avut un nou acces puternic de tuse. Dixie luă un 
termometru și mi-l puse sub limbă. 

— Trebuie să stai în pat, spuse el citind temperatura, 
ridicând din sprâncene. 

Apoi o chemă pe Connie, care mă conduse în una din 
camere şi-mi dădu o pijama de-a lui cu care să mă 
îmbrac. 

— ÎI voi suna pe doctorul Fearon să te consulte și cel 
mai bun lucru ar fi să te găsească în pat. 

Când intră din nou în cameră după zece minute, îmi 
răsuceam manșetele pantalonilor de pijama. Îmi întinsei 
brațele spre el, cu mânecile atârnând și arătând ca o 
sperietoare de ciori. Mă duse în pat, apoi se așeză și el 
pe margine, răsucindu-mi mânecile până la lungimea 
potrivită. Vocea lui când îmi răsuna asurzitor în urechi, 
când se pierdea undeva în depărtare. 

— Doctorul Fearon este în drum spre noi. 

N-am mai știut nimic până la venirea acestuia; 
apăruse ca din senin, cu stetoscopul. 

— Trebuie să merg la Ketton să ţin locul tatălui meu. 
Nu există un alt medic acolo și poate apărea o urgență. 
Voi lua câteva aspirine și-mi voi reveni. 

— Aspirine! Prostii, fetițo. Nu vei putea merge nicăieri 
trei săptămâni. Chem chiar acum o ambulanță. Nu-ţi face 
griji pentru pacienții tatălui tău. Dixie va avea grijă să 
trimită pe cineva care să-l înlocuiască, dacă e cazul. 

Am început să plâng fără motiv și fără să mă pot opri. 

— Dixie a spus că pot rămâne aici, am spus de parcă 
aș fi fost un copil de cinci ani. 

— Sigur că vei rămâne, spuse Dixie cuprinzându-mi 
umerii cu braţul și ștergându-mi lacrimile cu batista lui. 
Nu trebuie să plângi, Catriona. Connie s-a dus să-ţi 
aducă niște haine și atunci vei putea să renunţi la 
pijamaua asta caraghioasă. 

— Îmi place pijamaua ta. 

Ştiam că vorbesc prostii, dar nu puteam să mă 
opresc. 

Era un delir ciudat... un somn neliniștit din care mă 
trezeam din când în când, cu fruntea plină de sudoare. 
Dixie era întotdeauna lângă mine. De multe ori însă, 
credeam că e Peter şi atunci mă auzeam vorbindu-i. 

— Îmi spui că Dixie mă iubeşte doar ca să mă 
necăjești. N-are nici un rost să-mi spui că tot spitalul 
vorbeşte despre asta. Știu că mă caută din priviri când 
vine la cursuri, dar asta doar ca să ştie de unde să mă ia 
când mă terorizează. Mă intimidează și mi-e teamă de el 

şi atunci uit totul și-mi vine să plâng. Ce-ar însemna să 
încep să plâng în faţa tuturor... știam că i-am dat 
nitroglicerină pentru anghină. Mama lua niște tablete 
mici și i le aduceam eu de la farmacie. I-am spus că 
tratamentul indicat era cu nitroglicerină, nu-i așa 
Peter? 

Am privit şi am făzut faţa lui Dixie. Totul se învârtea 
în jurul meu. Nu știam unde mă aflu. Era o încăpere 
străină cu o fereastră înaltă. Am văzut o asistentă cu 
boneta apretată. 

— Peter a murit. Am fost la morgă și l-am văzut. S-a 
sinucis pentru că ea nu-l mai iubea. Mi l-a luat pentru 
totdeauna. Acum, nu se va mai întoarce niciodată la 
mine. E mort. 

Asistenta venea și-mi punea comprese reci pe faţă. 
Îmi dădeam seama că tata murise și că trebuia să merg la 
înmormântare... uneori era zi, alteori era noapte și 
luminile erau aprinse în cameră. 

Apoi, deodată, mi-am revenit. Am deschis ochii. Dixie 
stătea la o masă și scria. 

— De ce sunt îmbrăcată tot cu pijamaua ta? șoptii eu. 
Nu s-a dus Connie să-mi aducă hainele? 

Veni repede și se aşeză pe marginea patului lângă 
mine. 

— Asta-i bună, după toată gălăgia pe care ai făcut-o ca 
să rămâi îmbrăcată așa, zâmbi el și mă sărută pe obraz. 
Te simţi mai bine, nu-i așa? Văd că ţi-ai revenit. 

— De cât timp sunt bolnavă? 

— Astăzi se împlinește o săptămână de când ti-ai luat 
diploma. Bănuiesc că într-o zi sau două poţi primi vizite. 
Jumătate din spital a venit la mine la ușă să se 
intereseze de tine și bietul Keller era tot atât de 
înnebunit de grijă ca și mine. Ne-ai speriat îngrozitor 
cu pneumonia asta a ta. 

— E totul confuz în mintea mea. Spune-mi ce s-a 
întâmplat? N-am visat că tata a murit? 

— Nu, n-a fost vis. 

— Am luat examenul? 

— Da, doctore Chisholm. 

— Nu ştiu cât a fost realitate şi cât fantezie și coșmar. 
Credeam că Peter a murit... că s-a sinucis... că era și 
mama aici. Mi s-a părut că mi-ai spus că mă iubeşti; nu 
mi s-a părut, nu? Chiar mi-ai spus că mă iubești? 

— Într-adevăr, așa am spus. Dar, gata, ajunge pentru 
astăzi; acum trebuie să te odihnești. 

— Dar Peter... 

— Caston și Keller au fost numiţi ieri de către 
Consiliul Medical ca medici în cadrul spitalului și vor 
începe lucrul în câteva săptămâni. 

— Care dintre ei va lucra cu tine? 

— Nici unul. 

— Şi cine a fost numit în cel de-al treilea post? 

— Cel de-al treilea post e special; persoana respectivă 
va lucra direct cu mine. 

Eram îngrozitor de nefericită. Nu mă putusem 
prezenta în ziua în care se făcuse selecţia din cauza 
bolii, ceea ce însemna că ocazia pentru a ocupa un 
astfel de post avea să se prezinte abia peste șase luni sau 
chiar un an. 

— E o doctoriţă... încă nu știu prea multe despre ea. 
Până acum n-am mai lucrat cu o femeie doctor, dar are 
recomandări bune. Și-a luat examenul de licenţă cu o 
distincție de onoare, dar asta doar pentru că a flirtat cu 
examinatorii... în afară de mine. În nici un caz cu mine! 
spuse el râzând. 

M-am gândit că trebuie să fie vorba despre Gillian, 
care avea reputaţia de a flirta cu toţi bărbaţii și care era 
atât de nostimă și de plină de viaţă. Mi-o și închipuiam 
privindu-l pe Dixie pe sub genele ei lungi, mătăsoase și 
mă rodea gelozia. 

— E Gillian, spuse el ridicându-se și aplecându-se 
apoi să mă sărute. Este Catriona. Cum îţi închipui că aș 
permite Consiliului să numească pe altcineva într-un 
astfel de post important? Este Catriona Fiona, care 
trebuie să adoarmă imediat dacă nu vrea să suporte 
consecinţele neascultării sale... 

Abia după două săptămâni mi s-a dat voie să cobor 
în salon. Eram acasă la Dixie și, după ce a venit de la 
spital și a dat câteva consultaţii pacienţilor săi 
particulari, mi-a spus că am voie să servesc eu ceaiul 
adus de Connie. 

— Pune, te rog, unul din aceste sandvișuri în buzunar, 
mă invită el întinzând spre mine platoul. 

— Gluma asta s-a cam învechit și nici măcar nu e 
amuzantă. 

— Este minunat să te ştiu aici, lângă mine. Acum, crezi 
că am putea discuta puţin? 

— Mă mărit cu tine imediat, dacă vrei cu adevărat, 
anticipai eu. Aș fi vrut să-mi fac o carieră mai întâi, dar 
nu țin neapărat dacă nu vrei să mai aștepți. Mă miră 
totuși că mai ești încă dispus să te căsătorești cu mine 
după ce ţi-am creat atâtea probleme... după toate 
prostiile pe care pesemne le-am spus în timp ce 
deliram. 

— În cea mai mare parte, ce ai spus a fost foarte 
măgulitor pentru mine. 

— Şi restul? 

— Dezvăluiri despre tine. Am aflat, într-adevăr, o 
mulțime de lucruri pe care nu le știam. 

— Aşadar, nu se mai pune problema căsătoriei, 
încercai eu să glumesc. 

— Ba da, şi încă mai mult ca oricând. Vom discuta 
foarte curând despre asta, dar au intervenit câteva 

lucruri de când ai fost scoasă din circulaţie. Am încercat 
să le rezolv cât am putut de bine. Crezi că te simţi în 
stare să discutăm despre acestea? 

Încuviințai din cap. 

— Este vorba în principal despre tatăl tău. M-am 
ocupat de înmormântare. Ancheta pentru stabilirea 
cauzei morţii s-a desfășurat fără probleme. Nu s-a 
menţionat... nimic din ceea ce ne îngrijora pe noi. 
Harriet s-a dus în oraș, la Melissa, lăsând totul în grija 
mea, dar au apărut amândouă la înmormântare... foarte 
seducătoare în doliu. Preotul din Ketton a ţinut slujba și 
o cuvântare plină de cuvinte de laudă la adresa muncii 
pe care tatăl tău a desfășurat-o acolo în ultimii treizeci și 
cinci de ani. Îţi voi povesti și despre aceasta curând. 
Biserica era plină cu pacienţii lui și o mulţime de oameni 
au venit apoi la mine și au vorbit foarte frumos despre 
tine... şi te rog să pleci de la fereastră şi să te așezi din 
nou unde stăteai lângă foc, dacă nu vrei să răcești așa 
încât să-ţi fie fatal de data aceasta. Nu e nici o rușine să 
plângi pentru așa ceva. 

— Nu plâng. 

— Da, sigur. Uitasem că tu nu plângi... decât când vrei 
să rămâi la mine acasă și să dormi îmbrăcată cu pijamaua 
mea. 

Veni și mă aduse înapoi lângă foc, îmi dădu ceașca 
plină cu ceai și-mi îndesă un sandviș întreg în gură. 

— Nu ştiu cum de ti-a venit ideea că oamenii le plac 
pe Harriet și pe Melissa mai mult decât pe tine. Îţi jur 
că puţin a lipsit să nu se arunce în ele cu pietre... și 
dacă ai fi auzit cum vorbea lumea despre tine și părinţii 
tăi... Îţi voi spune cândva, dar nu acum, deocamdată... 
Și am o surpriză pentru tine... o surpriză plăcută. Am 
angajat-o pe Bessie... pe Bessie a ta... s-o ajute pe 
Connie. Nu mai poate de bucurie la gândul că va fi din 
nou lângă tine. 

— Vai, Dixie! Este cea mai mare plăcere pe care mi-o 
puteai face! 

— Iar Melissa... ca de obicei, n-a pierdut nici o ocazie 
de a încerca să mă atragă, numai că i-am retezat orice 
elan spunându-i că sper că a renunţat la plăcerile 
drogurilor... 

— Doar n-ai făcut așa ceva! spusei eu de-a dreptul 
îngrozită că mă trădase. Era un secret profesional; n-ar fi 
trebuit să-ți spun. 

— Se admite între soti. 

— Bine, dar încă nu suntem căsătoriţi! 

— Vom fi în curând. Și, dacă mai continui să fii 
supărată pentru asta, nu-ţi mai povestesc nimic. Ar fi 
păcat, pentru că mi-a făcut o deosebită plăcere să-mi 
îngenunchez inamicul. Te-am reprezentat din oficiu și 
am câștigat detașat. Trebuie să fi fost un om grozav. A 
lăsat o scrisoare deschisă adresată ţie. Ar fi trebuit să le 
vezi feţele când avocatul a citit-o. O voi păstra până când 


121 


te restabilești complet... poate o lună sau două. O vom 
citi împreună, atunci. Apropo, tatăl tău ti-a lăsat absolut 
totul... cu o mică excepție. 

— Nu există nici o clauză pentru Harriet? Nu i-a lăsat 
nimic? 

— Da și nu. I-a lăsat moștenire conţinutul pivniței lui 
cu vinuri și Harriet a fost foarte surprinsă și a atacat 
testamentul, dar Reeves, avocatul, a pus-o imediat la 
punct... Mi-a plăcut acest individ... Banii mamei tale îţi 
revin în totalitate. Tatăl tău i-a avut în păstrare. Așadar, 
ești moștenitoare... Fearon și cu mine am avut câteva zile 
în care am luptat cu desperare să-ți salvăm viaţa. 
Desigur, nu vom fi nevoiți să mai trecem prin astfel de 
clipe dacă te hotărăști să mănânci... 

După care îmi încărcă din nou farfuria, obligându-mă 
să mănânc. 

— Și acum, Să trecem la lucrul cel mai important din 
lume — adică din universul meu: apropiata noastră 
căsătorie. Nu voi fi atât de egoist încât să te împiedic să 
lucrezi, dacă îți dorești atât de mult. După rezidenţiat, te 
vei ocupa de îndatoriri mult mai seducătoare decât cele 
de a lucra cu mine — şi anume, de a-mi fi soţie. Apoi, 
vom pleca timp de șase săptămâni. Îţi convine? Ştii că, în 
spital, ai reputaţia de a exercita o influenţă liniștitoare 
asupra mea? 

— Glumești! Parcă e necesară o astfel de influenţă! 

Capitolul 10 


Mă resemnasem în faţa morţii tatălui meu. În 
definitiv, ştiam că era iar alături de mama. În adâncul 
sufletului meu, eram conștientă că-l pierdusem cu ani în 
urmă, când Harriet îl furase, transformându-l total. 

Am început să privesc spre viitor și, în câteva 
săptămâni, îmi regăsisem fericirea. M-am mutat la 
spital și eram mulțumită de noua mea poziţie. Exista 
o parte sumbră și rece a existenţei mele, dar căldura 
dragostei pe care Dixie mi-o purta făcea totul 
suportabil. 

Îmi amintesc de o zi în care Dixie venise să mă ia din 
biroul personalului, unde îl aşteptam, discutând cu 
Chris pentru a merge impreună la cursul practic cu 
studenții. 

— Bună dimineața, doctore Chisholm, spuse el bine 
dispus. 

Câteodată intra și mă ciufulea, dar câteodată juca 
rolul profesorului demn, corect, adresându-mi-se pe un 
ton foarte oficial, spre amuzamentul și deliciul oricăror 
spectatori. 

— Bună dimineaţa, domnule. Ce zi minunată! 

— A cam plouat în timpul noptii. 

— N-am auzit, dar eu dorm foarte adânc. 

— Adevărat? Așa să fie? 

Apoi mă luă de braţ și mă conduse în salon, unde 
intrarăm urmaţi de șaizeci sau şaptezeci de studenți. 
Pacienţii aşteptau în paturile lor, iar asistentele erau 
aliniate, cu mâinile la spate, de-a lungul pereţilor. 

— Acesta este cazul de stenoză mitrală pentru care 
v-am sunat noaptea trecută, șoptii eu când am ajuns în 
dreptul primului pat. Doriţi să începeţi cu acesta sau cu 
doamna cu diabet din colț? 

— Mai întâi vom merge la tablă ca să ne 
reîmprospătăm memoria în ceea ce privește simptomele 
diabetului și complicațiile acestuia. Cretă şi burete, vă 
rog! Presupun că nu pot să te rog să executi o astfel de 
muncă măruntă ca scrisul pe tablă, spuse el privindu-mă 
cu malițiozitate, deși o făceai atât de elegant. Acum aspiri 
însă spre ceva superior, adăugă doar pentru mine. 

În cele din urmă, ajunși la patul pacientei, urmă 
analizarea fișelor întocmite de studenţi. După ce se 
plictisi să-i ironizeze și să-i critice, se întoarse spre mine. 

— Studenţii aceștia sunt îngrozitor de slab pregătiți și 
neatenţi, nu crezi? 

— Dimpotrivă, sunt peste nivelul mediu. De fapt, 
lucrează foarte bine, domnule. 

Acest „domnule” făcea parte din regula jocului și-l 
încânta. 


— Probabil că aţi fost obişnuit cu un nivel neobișnuit 
de ridicat, continuai eu, spre amuzamentul general. 

În clipa aceea, se deschise ușa și intră o asistentă care 
șopti ceva asistentei şefe. Aceasta veni pe vârfuri lângă 
mine. 

— Vă caută un sergent de poliţie. Sora i-a spus că 
sunteți ocupată, dar el insistă că este ceva urgent și 
important. 

Spre surprinderea mea, sergentul Perry din Ketton 
era cel care mă aştepta în hol. Îmi era vechi prieten. Ne 
cunoșteam de pe vremea când călăream pe Merrylegs. 
Se pricepea foarte bine la cai și de multe ori petrecusem 
ore în șir discutând pe această temă. 

Pentru o clipă, m-am gândit că poate i se făcuse rău 
fiind în Wentbridge și venise după ajutor medical. Apoi 
m-am speriat, dându-mi seama că putea fi purtătorul 
unor vești rele. Să fi descoperit oare că tata conducea în 
stare de ebrietate în ziua accidentului? 

— Bună dimineaţa, domnişoară Katy. Îmi cer scuze că 
te-am deranjat, dar am niște știri neplăcute. Ne-am 
gândit că trebuie să te informăm, poate accepti să ne 
ajuţi. E vorba despre doamna Harriet: a murit. Un 
accident, după cum pare. 

M-am sprijinit de ghișeul portarului, simțind cum 
sângele îmi dă năvală în urechi. Am întrebat ce fel de 
accident, cu o voce pe care aproape că nu mi-am 
cunoscut-o. 


— Electrocutare. O defectiune la fierul de călcat. 
Încercăm să dăm de domnișoara Melissa. Am venit la 
tine, gândindu-mă că poate ştii unde o putem găsi. 

Aveam numărul ei de telefon, așa că m-am dus la 
primul aparat de pe coridor. 

— S-a întâmplat aseară, spuse sergentul Perry, 
însoțindu-mă, dar a fost găsită abia cu o oră în urmă. 

După o lungă așteptare din partea mea, auzii în 
sfârșit vocea adormită a Melissei. Mi-o și imaginam 
sprijinindu-se într-un cot, pe patul răvăşit, cu draperiile 
trase, scrumierele pline cu mucuri de ţigări, hainele 
împrăștiate pe jos. 

— Sunt Katy. 

„E Katy, sora mea vitregă”, am auzit-o șoptind, apoi o 
voce de bărbat mormăi: „Of, Doamne!” 

— Îmi pare rău, Melissa, dar am veşti proaste pentru 
tine. Eşti cu cineva? 

— lar despre povestea cu drogurile, izbucni ea 
furioasă. Nu e treaba ta dacă... Se opri și vocea ei deveni 
mai calmă. Este în legătură cu drogurile, nu-i aşa? 

Peter trecu pe lângă mine şi-mi zâmbi. Mă întrebam 
ce ar fi gândit dacă ar fi ştiut că vorbesc cu ea. Am 
aşteptat până când s-a îndepărtat. 

— Harriet e bolnavă. 

— Şi ce naiba m-ai sunat la ora asta ca să-mi spui așa 
ceva? Ne-ai trezit... m-ai trezit... m-am culcat spre 
dimineaţă. Ai putea avea puţin respect pentru ceilalți. 
Nu toată lumea se scoală în zori. 

— Harriet e bolnavă. 

— Şi ce vrei să fac? Să vin s-o ţin de mână? 

I-am spus că Harriet e foarte bolnavă şi am rugat-o să 
vină imediat în Ketton. 

— Îmi e imposibil să ajung astăzi. Este exclus. Am o 
prezentare de modă la prânz. 

— Harriet a murit, Melissa! 

— Nu se poate! ţipă ea isteric. Nu Harriet! Ce i s-a 
întâmplat? Nu e adevărat. Încerci să faci o glumă sinistră. 
Nu se poate să fi murit. 

— S-a electrocutat. Merg acum la Ketton cu poliţia. 

— Ce vrea poliţia? şopti ea şi mi-o reamintii punând 
aceeași întrebare, cu o expresie înspăimântată, când 
murise mama. 

— Procedura de rutină în cazul unui accident mortal. 
Vino imediat, dacă poți. 

I-am lăsat un bilet lui Dixie, în care-i spuneam că voi 
veni la prânz la el acasă și-i voi povesti amănuntele. Apoi 
am plecat cu sergentul Perry. Pe drum, mi-a povestit ce 
se întâmplase. 

— Doamna Brennan a găsit-o. A venit la lucru, dar 
neputând să intre, l-a adus pe soţul ei și acesta a intrat 
pe fereastra de la cămară. Au găsit-o în bucătărie. Foarte 

ciudat: zăcea pe podeaua din cărămidă; de jur imprejur, 
o porţiune umedă și miros de whisky. Annie Brennan 
spune că fierul acela de călcat era defect de mult timp... 
venise ca să-l ducă la reparat. Uite ce presupunem că s-a 
întâmplat: călca și la un moment dat a pus fierul jos și 
şi-a turnat ceva de băut. Probabil că a vărsat pe papuci, 
pentru că i-a aruncat din picioare. Sunt în colțul opus al 
camerei. 

Şi eu o văzusem de multe ori aruncându-și așa 
papucii și i-am confirmat sergentului ipoteza. 

— Pesemne că sticla cu whisky i-a căzut din mână, s-a 
spart și conţinutul s-a împrăștiat în jurul ei. Bănuiesc că 
stătea desculță în mijlocul acelei băltoace și apoi a pus 
mâna pe fier. Trebuie să fi murit instantaneu, doamna 
Harriet. 

— De ce-i spui doamna Harriet? 

— Nimeni din sat nu-i spunea doamna Chisholm. 
Credeam că știi, domnişoară Katy. Doamna Chisholm 
murise și nimeni nu avea să-i spună astfel unei femei ca 
doamna Harriet. Mama ta a fost o femeie atât de bună! 
Întotdeauna se gândea la alții, deși ea însăși era atât de 
bolnavă. Îmi amintesc când mama era pe moarte și nu 
mai mânca nimic, ea i-a adus struguri din seră. O văd și 
acum cum stătea în capătul scărilor, încercând să-și 
recapete suflul înainte de a intra. Apoi s-a aşezat lângă 
mama, a decojit o boabă de strugure, i-a scos sâmburii 
cu un cuţitaș de argint pe care-l ducea în geantă și a pus 
boaba în gura mamei mele. Aceasta, care nu mâncase 

nimic de o săptămână, a înghițit nu numai acea boabă, ci 
încă șase... spunea că sunt răcoritoare... Nu uiţi un astfel 
de gest, domnişoară Katy. În nici un caz! Doamna 
Chisholm era doamna Chisholm, pe când doamna 
Harriet era cu totul altfel. Nimeni din sat n-o iubea 
pentru ceea ce i-a făcut domnului doctor. 

— Credeam că oamenii o iubesc, continuai eu, deși 
ştiam foarte bine că n-am dreptul să discut astfel de 
probleme personale cu sergentul Perry. 

— Ce prostie să crezi așa ceva! După cum a vrut să 
scape de tine din casă și cum l-au făcut pe bietul 
doctor, înnebunit de durere din cauza morţii mamei 
tale, să se apuce de băutură! Dar, în cele din urmă, s-a 
răzbunat pe ea. 

— Da? 

— Ştii bine că da. I-a lăsat, ei și fiicei ei, moștenire 
conținutul pivniţei cu vinuri și ştii ce era înăuntru? 

— Doctorul Dixon Brookes s-a ocupat de totul. Mi-a 
povestit foarte puţin. A spus că e prea devreme pentru 
mine să aflu toate aceste amănunte. 

— Mulţi oameni spun că nu există Dumnezeu, dar se 
înșală. Pivniţa nu era chiar goală, așa cum s-a crezut în 
sat. Știu de la Annie Brennan că mai rămăseseră câteva 
sticle cu whisky. Ei bine, una din acestea a ucis-o pe 
doamna Harriet aseară. 

— N-am știut prea multe... Ar fi trebuit să mă interesez 
imediat ce m-am simţit mai bine, dar, din lașitate, am tot 
amânat... 

Mi-a povestit apoi despre înmormântare, despre 
slujba ţinută, despre biserica plină până la refuz, despre 
jerba din zambile albe și roz și narcise albe din partea 
mea, despre rugăciunile pentru salvarea vieţii mele... 

— S-a făcut dreptate, domnişoară Katy. Cu ocazia asta, 
s-au rezolvat lucrurile. Doamna Harriet nu voia să 
părăsească locuinţa și noul doctor nu-și găsise încă un 
loc unde să aibă cabinetul. 

— N-am știut. 

— Profesorul a făcut foarte bine că te-a ţinut departe 
de toate aceste probleme. Ai fost foarte bolnavă. N-are 
nici un rost să aduci cuiva nefericire, în special 
persoanei iubite. 

Apoi am ajuns acasă. Imaginea îmi era foarte familiară, 
cu excepţia cadavrului care zăcea pe podea, acoperit cu 
un cearșaf alb. Whiskyul pătrunsese în cărămizi, dar 
mirosul lui persista. Un poliţist stătea la masă și scria. 

Am înregistrat în minte fiecare amănunt, în mod 
ştiinţific, ca pentru un raport de medicină legală care 
trebuia înaintat unei curți judecătorești — fără să simt 
nici un fel de durere sau emotie. Pe podea, cioburi de 
sticlă, eticheta era într-adevăr marca pe care tata o 
comanda. Papucii, aruncaţi la câţiva metri depărtare, 
pătaţi de alcool. Veni momentul să mă uit la cadavru. Am 
dat cearșaful la o parte... ochii erau încă deschişi. 
Dumnezeule! Nuanţa aceea minunată de chihlimbar 
dispăruse pentru totdeauna. Să realizezi aceasta şi totuși 
să rămâi calm și detașat. Pupilele dilatate n-au reacționat 

în nici un fel la lumina lanternei. Părul roșcat-auriu era 
pe bigudiuri. Purta un halat roz. Braţul îi era teapăn și 
rece, ca piatra. l-am atins obrazul cu mâna și remușcarea 
pentru că o pălmuisem atunci puse capăt atitudinii 
mele reci și detașate. Mi-am scos pieptenele și am 
început să-i scot bigudiurile și să-i desfac părul, în toată 
fosta lui splendoare. Sergentul încercă să mă oprească, 
dar, cum nu-i dădui nici o atenţie, mă lăsă în pace. Îi 
pieptănam buclele mătăsoase, gândindu-mă la ziua în 
care a venit pentru prima dată în casa noastră și 
amintindu-mi cât de frumoasă și sofisticată mi se păruse. 

Atunci, Dixie intră ca o furtună. 

— Ce faci acolo? tună el, apoi, fără să mai aștepte 
răspunsul meu, se întoarse spre sergentul Perry. La 
naiba, omule! De ce nu mi te-ai adresat mie? 

— Cred că așa ar fi trebuit să fac, dar domnișoara Katy 
a vrut... 

— A spart sticla... începui să explic, ca să schimb 
subiectul, apoi am ieşit împreună, povestindu-i totul. 
Am trimis după Melissa, spusei în încheiere. 

— La naiba cu Melissa! Nu vreau ca domnişoara 
doctor Chisholm să fie implicată în povestea asta, se 
adresă el sergentului. N-are nici un rost. A avut destul de 
suferit din cauza acestei femei timp de șase ani sau mai 
mult. Va trebui să găsiți pe altcineva pentru identificarea 
cadavrului. Și acum, propun ca doctorul Chisholm să fie 
dusă imediat de aici, înapoi la spital. 

Jefferson a tras mașina în faţa intrării și am plecat. 

— Nu ştiu de ce a trebuit să te târască aici, începu 
Dixie, încă supărat. Poate pentru că tu ești proprietara 
casei. Desigur, şi pentru că ştiai cum să dai de Melissa. 
Oricum, acum se va putea scoate mobila. Nu ne puteam 
înțelege cu femeia asta... 

Tăcu brusc, apoi continuă pe un ton blând. 

— Ai putea să te gândești și să-mi spui dacă vrei să 
aduci din lucruri în Charrington Square? 

Mi-am amintit cât de des am adormit plângând în 
patul meu, cum Harriet luase locul mamei în capul 
mesei... 

— Să ia Bessie ce-i place... de asemenea, Annie și soţul 
ei. Nu vreau nimic. Îmi place casa ta așa cum este. 

l-am acoperit mâna cu mâna mea și, când ne-am 
apropiat de Wentbridge, am reușit să-i mulțumesc 
pentru jerba din zambile și narcise și pentru rugăciuni. 
Foarte sfios și stânjenit, așa cum nu era niciodată la 
spital și în faţa studenţilor, îmi luă mâna și o lipi de 
obrazul lui. 

— Rugăciunile au avut efect. Infecția n-a fost sensibilă 
la cele mai noi și moderne antibiotice, dar probabil că a 
fost sensibilă la rugăciuni... 

— Ah, Dixie, dincolo de aura imperială pe care o ai la 
universitate, este atât de multă bunătate și blândeţe... Nu 
ştiu cum să definesc tot acest amalgam; poate că 
frumuseţe și bogăţie a spiritului. Dacă are cumva vreo 
importanță pentru tine, să știi că te voi iubi până la 
sfârșitul vieţii... și-ţi mulțumesc că mă iubești și tu. 

Capitolul 11 


Totuși, tragediile continuau să se ţină lanţ. 

Peter nu arăta deloc bine. Era ca o umbră pe lângă 
Chris Keller. Chris flirta cu atâtea asistente încât le 
pierduse numărul, iar apetitul lui de a pune la cale o 
farsă, era mereu nepotolit. Peter era întotdeauna serios 
şi tăcut și nu puteam să nu mă gândesc la ceea ce-mi 
spusese Melissa despre el. O dată sau de două ori am 
încercat să-l fac să-mi vorbească, dar a fost în zadar. Într-o 
noapte, fusesem chemată pentru un caz urgent. 
Pierdusem bătălia — nu reușisem să salvez pacientul și 
m-am dus, deprimată, în biroul personalului. Era și Peter 
acolo. Fusese chemat pentru un pacient al doctorului 
Fearon, dar cazul nu prezentase nici un fel de problemă. 
Stăteam amândoi în picioare lângă foc, la o ultimă ţigară 
şi am încercat să-l întreb de ce e atât de apatic. Am 
discutat mult, fără însă să primesc un răspuns sigur la 
ceea ce mă frământa pe mine. 

— Merg să mă culc, spusei în cele din urmă. 

Îmi zâmbi, îmi îndepărtă părul de pe frunte, mă privi 
lung în tăcere și plecă. 

După aproximativ câteva zile, Chris mă opri pe 
coridor. Ne-am retras în bucătărie, pentru a fi singuri. 

— Nu ştiu cu cine altcineva să discut despre asta, 
începu el stânjenit, făcându-și de lucru cu o tavă cu cești 
de ceai de pe masă. Poate ar trebui să iau legătura cu 
Dixie. Nu ştiu cum să încep... În legătură cu Peter... 

— Ei bine? 

— Am văzut un fel de iritatie pe el... sus pe braţe şi pe 
coapse. Eram amândoi la duș, ieri. Am glumit... l-am 
întrebat dacă nu cumva contactase impetigo. Mă 
aşteptam să râdă, numai că n-a fost aşa. Nu părea deloc 
amuzat, ba mai mult, avea o figură foarte vinovată. Apoi 
s-a enervat și mi-a spus să-mi văd de treabă. Erau ca niște 
urme de ac. Deși mi-a fost îngrozitor de ruşine pentru 
ceea ce făceam, i-am căutat în cameră, printre lucruri. 
Este o acuzaţie foarte gravă; îţi trebuie dovezi. Ei bine, 
am găsit dovada: ascunse într-un sertar, printre cămăși, 
erau seringi de unică folosinţă, flacoane cu heroină... Am 
făcut imediat legătura cu comportamentul lui din 
ultimele săptămâni. Nu demult, era aproape să leșine. 
S-a retras în camera lui și, când a revenit după douăzeci 
de minute, râdea cât putea şi radia de fericire. 

Atunci, i-am povestit și eu despre vizita Melissei. 
Timp de o oră, am tot discutat ce era de făcut. Am 

hotărât să-l abordăm amândoi chiar în seara aceea. 
Tocmai atunci însă era o întrunire medicală la care 
trebuia să participe cu șeful său, așa că am mai amânat 
planul. 

În dimineața următoare, înainte de micul dejun, 
eram în biroul personalului împreună cu Dixie. Fusese 
chemat devreme la un pacient al său care era foarte 
bolnav. Sună telefonul și răspunse el. 

— Dixon Brookes la telefon. 

Își întoarse privirea spre mine, iar faţa lui avea o 
expresie gravă. De la celălalt capăt al firului i se vorbi 
mult. 

— Intravenos? spuse el în cele din urmă. A vrut să fie 
cât se poate de sigur. 

Se întoarse cu spatele spre mine. 

— Ai anunţat poliţia, Keller? 

Am știut atunci că se întâmplase ceva îngrozitor. 
Dixie a continuat să asculte, a spus „desigur” și „sigur că 
nu”... apoi a pus receptorul în furcă și, întorcându-se 
încet... foarte încet... a venit lângă mine și m-a cuprins cu 
braţele. 

— E rău, Catriona Fiona... rău de tot, ca un coşmar... 

— Peter? 

Încuviinţă din cap şi-mi spuse cum tocmai îl găsise 
Chris. Se sinucisese. Luase tablete de fenobarbital, apoi 
își injectase intravenos o doză. Lăsase câteva rânduri... 

Când în cele din urmă am rămas singură în birou, am 
văzut la avizier scrisoarea pe care Peter mi-o lăsase mie. 
Ciudat că n-o observasem până atunci. 

Draga mea, 

Ai avut dreptate când ai spus că Melissa a furat şi de 
la mine. Mi te-a luat și m-a luat de lângă tine. $i nu 
numai atât. Dar n-are rost s-o învinuiesc pe ea pentru 
fapta mea. 

În caz că mai ai vreun strop de afecţiune rămasă 
pentru mine... în caz că ai mai păstrat o fărâmă de 
dragoste pentru mine... în caz că o parte, fie ea intimă, a 
inimii tale are vreo rezervă faţă de Dixon Brookes... dacă 
în adâncul sufletului mai există vreo scânteie de iubire 
pentru mine, vreau s-o distrug. Nici eu nu pot crede ce 
s-a întâmplat. E un coşmar, numai că e adevărat. N-am 
renunţat la droguri. Te-am mințit, dându-ți impresia că 
sunt vindecat. Mă droghez de luni de zile şi doza este din 
ce în ce mai mare. Am început când am cunoscut-o pe 
Melissa. Într-o zi, în apartamentul ei din Chelsea, am 
avut o migrenă si mi-a dat niște tablete. M-am simţit 
nemaipomenit după ce le-am luat. Mi-a spus că erau un 
amestec de aspirină şi codeină și mi-a dat o cutie 
întreagă. Am luat timp de o lună și abia apoi mi-a spus 
ce erau cu adevărat. I-am aruncat cutia în faţă, dar după 
câteva zile eram înapoi la ea, implorând-o să-mi spună 
dacă erau într-adevăr petedin, ca să pot fura de la 
dispensar pentru uz personal. 

N-am nici un fel de scuză. Doar eu eram doctorul. Și 
totuși, am lăsat-o să mă poarte din deliciul unui drog în 
altul. Sunt dependent. Cunosc foarte bine simptomele... 
desperarea, autoinșelarea, apoi extazul. Nu mai există 
cale de ieșire decât aceasta pe care o aleg eu. Sunt 
propriul meu judecător și călău. 

Scoate-ţi bricheta şi arde această scrisoare. Dacă a mai 
rămas ceva dragoste pentru mine, fă-o să dispară 
mistuită în aceste flăcări. Noapte bună, draga mea. Asta, 
în cazul în care e doar un somn. Nu sunt pregătit să mă 
întățişez la Judecata de Apoi. 

Am aprins bricheta și am privit cum scrisoarea se 
contorsionează și se zbârcește, până n-a mai rămas decât 
o grămăjoară de cenușă în care mai pâlpâia slab câte o 
scânteie. Flăcările au distrus hârtia, nu însă prietenia și 
consideraţia mea pentru Peter și nici tristeţea la gândul 
la tot ce se întâmplase. Eram cuprinsă de o emoție 
puternică, aşa cum nu-mi amintesc să mai fi simţit 
vreodată. Era timpul ca Melissa să dea socoteală și era de 
datoria mea să mă ocup de lucrul acesta. 

După puţin timp, Dixie s-a întors împreună cu Chris 
și ne-am continuat activitatea obișnuită, fără să mai 
rostim un cuvânt în legătură cu tragedia care ne 
frământa pe toţi. În câteva zile s-a făcut ancheta pentru 
stabilirea cauzei morţii, cauză care a fost mușamalizată. 
Dixie a dat referinţe în legătură cu activitatea susținută 
a lui Peter și a trimis condoleanţe familiei acestuia din 

partea colegilor de la spital. Billings, medicul psihiatru, 
a spus că Peter îl consultase în legătură cu o stare 
depresivă și că urmase un tratament constând în cea mai 
mare parte din tablete sedative. Părerea lui competentă 
era că avusese un acces acut de depresie care l-a 
determinat să-și pună capăt zilelor. Doar astfel de cazuri 
erau destul de comune. 


Zilele și săptămânile treceau și sufletul îmi era tot mai 
plin de ură pentru Melissa. Eram hotărâtă s-o confrunt 
cu oroarea faptei sale. I-am spus și lui Dixie intenția 
mea, dar nici nu voia să audă. 

— M-am gândit bine, Catriona, și am cercetat. 
Doctorul Regan a verificat și a confirmat că e pe lista 
celor dependenţi de droguri. Cazul ei este luat în 
evidență în oraș. Nu e treaba ta și te rog să stai 
departe de ea. 

— Este de datoria mea... 

— N-ai nici un fel de legătură cu toată povestea 
aceasta. A fost un ghinion că aceste două femei au 
pătruns în viaţa ta. Melissa e ca un vas incendiator. Nu te 
apropia de ea. 

N-am putut să-i ascult sfatul. Dumnezeu mi-e martor 
că am încercat, dar n-am reușit. În timpul zilei, gândul la 

tragedia lui Peter imi ieșea din minte, dar noaptea se 
strecura înapoi și nu mă lăsa să dorm. Mă obseda 
ideea că lăsasem ceva neterminat. Începusem să fac 
un plan. 

Nu peste mult timp, Dixie trebuia să participe la un 
simpozion care începea la ora unsprezece și dura până 
la şase, după care lua masa la un coleg. Puteam conta, 
aşadar, pe faptul că n-avea să apară la spital timp de 
douăsprezece ore. Dacă reuşeam să găsesc pe cineva 
care să-mi ţină locul, puteam pleca liniștită la oraș. 

Mai mult, am verificat planificarea și cădea chiar când 
aveam jumătate de zi liberă. Era, categoric, un semn că 
aveam cale deschisă să înfăptuiesc ceea ce ar fi trebuit să 
fac cu săptămâni în urmă. Da, trebuia să merg în oraș la 
Melissa, fără să-i spun nimic lui Dixie. 

Îi povestisem totul lui Chris și-și petrecuse aproape 
toată spătămâna încercând să mă facă să mă răzgândesc, 
însă eram încăpăţânată ca un catâr. În cele din urmă 
acceptă să-mi ţină locul, avertizându-mă însă că dacă 
Dixie avea să afle ceva, el va susţine că n-a știut nimic și 
că nu mă pot aștepta la vreun sprijin din partea lui. 

N-aveam un plan bine stabilit și nu știam exact ce-i 
voi spune Melissei. Știam doar că trebuie s-o fac să vadă 
clar atrocitatea faptei ei. Asta era ce doream, deşi nu știu 
ce speram să rezolv astfel. 

Imediat după ce l-am condus pe Dixie până la 
mașină, mi-am aruncat pe mine haina și șalul și am luat 

un taxi. Numai că lucrurile au început să meargă prost. 
Am pierdut trenul și a trebuit să petrec două ore în gară. 
Când m-am urcat în vagon, eram un bloc de gheaţă și 
începusem deja să regret că pornisem în acea cruciadă. 
Trenul a ajuns târziu pentru că, din cauza unor lucrări 
de reparaţii la linie, se oprise în câmp. Mi se păruse o 
veșnicie aşteptarea, pe fundalul cenușiu al unei zile de 
noiembrie. M-am gândit din nou la Peter și la Harriet și 
la tata, toți morţi unul după celălalt în decurs de câteva 
luni. Când am ajuns la Londra, am luat un taxi până în 
Chelsea ca să descopăr că Melissa nu era acasă. Îmi 
dădeam seama că singurul lucru inteligent de făcut era 
să merg în apartamentul meu din Wentbridge și, cu un 
efort, să uit totul. Dacă Melissa nu apărea, trebuia să mă 
întorc. Dixie avea să telefoneze la spital şi nu puteam 
să-l pun pe Chris în situaţia de a-l minți. 

M-am aşezat pe o treaptă a scării din faţa casei ei și 
am început să aştept, din ce în ce mai deprimată pe 
măsură ce orele se scurgeau. Eram tocmai pe punctul de 
a pleca, renunțând la plan, când a apărut ducând un 
pachet înfășurat în hârtie cafenie și o sticlă cu lapte. 
Purta aceeași haină din blană de leopard cu care venise 
ultima oară la mine la spital și o eșarfă din mătase. 
Văzându-mă, se opri ca trăsnită, cu trăsăturile feţei 
schimonosite de furie. 

— Ce naiba vrei? Cum de ai tupeul să vii după ce ai 
anunţat cazul meu? Ce te interesa... 

— Hai să intrăm. Mi-e frig. 

În cameră era un adevărat dezastru. Draperiile erau 
încă trase și totul era impregnat de miros de ţigară. Pe 
jos erau împrăștiate haine, iar pe măsuţe, scurmiere 
pline şi pahare, unele golite doar pe jumătate. O vază 
fusese răsturnată, iar crizantemele din ea muriseră, 
uscate. Patul era nefăcut și păturile și cearșafurile 
atârnau pe covor. Cutiile cu creme de pe măsuţa de 
toaletă aveau capacele desfăcute și în una din ele fusese 
stinsă o ţigară. 

— Ce dezordine înfiorătoare! Ajută-mă să strâng ce-i 
aici! 

— La naiba! Vreau ceva de băut. 

Se întoarse în living și-și turnă whisky într-un pahar, 
mormăind că nu mai poate suferi whiskyul de când cu 
povestea lui Harriet. 

Am făcut puţină ordine în dormitor, doar ca să mai 
câștig putin timp de gândire, deși avusesem la dispoziţie 
tot timpul din lume ca să mă gândesc. Apoi, m-am dus și 
eu în living. Am luat scrumierele să le golesc. În 
bucătărie, unde le-am dus la coșul de gunoi, domnea 
aceeași debandadă. Într-un sertar tras la întâmplare erau 
seringile, acele, fiolele cu drog, toate în cantitate mult 
prea mare pentru a fi fost furnizate de la centrul de 
recuperare. Am golit fiolele una după cealaltă în 
chiuvetă, am aruncat seringile în gunoi și am îndoit 
acele, după care m-am dus înapoi la ea. 

— Vreau să discut serios cu tine... 

— N-am timp. les în oraș diseară. Merg să dansez. Nu 
voi bea decât un pahar cu lapte și voi mânca două 
banane. Va veni noul meu iubit să mă ia. O să-ți placă. 
E genul tău. E căsătorit, dar soţiei lui nu-i place să iasă. 
Fii drăguță, te rog, și pune bananele pe o farfurie. Ţin 
acest regim nenorocit, dar nu mă ajută. Nu ştiu de ce 
mă mai chinui să-l continui. Și stinge luminile. Mă doare 
capul. 

Am stins toate luminile în afara celei de pe masa pe 
care erau bananele. Îmi dădeam seama că nu aveam 
succes cu campania mea. Încă mă domina, așa cum 
făcuse întotdeauna și mă dispreţuiam pentru asta. Mă 
străduiam să încep să-i spun ce aveam de spus. Se 
întinsese pe canapea, așa că m-am așezat și eu pe 
marginea fotoliului, lângă foc. 

— N-ai reușit să renunti la droguri, nu-i așa? 

— Du-te și întreab-o pe May Regan. Sau e secret 
profesional? La spitalul din Wentbridge se pare că toţi 
ştiu. Ai pus cumva afișe în fiecare salon? 

— M-ai minţit atunci când ai venit la spital. Tu i-ai dat 
droguri lui Peter. Din cauza ta a murit. Este ca și cum i-ai 
fi dat cu un ciocan în cap. Sper să-ţi dai seama de asta. 

— Eram sigură că vom ajunge să discutăm despre 
Peter, spuse ea și se ridică. M-ai acuzat de crimă cândva, 
dacă îţi amintești. Credeam că ai învăţat de acum că este 
o prostie să faci o astfel de acuzaţie. 

Veni spre șemineu și pentru o clipă am crezut că vrea 
să mă lovească, dar a intrat în baie și a dat drumul la apă 
în cadă. Apoi se întoarse și începu să se dezbrace în 
mijlocul camerei. 

— Ai spus că am schimbat tabletele mamei tale, nu-i 
aşa? Ei bine, nu vrei să ştii adevărul? Nu ești sigură. Ti-as 
putea spune acum și n-ai avea ce să faci. N-avem martori. 
Suntem doar noi două. Să-ţi spun? 

Se duse în baie. Am urmat-o, ca într-un vis îngrozitor, 
imposibil să devină aievea. 

— Da, le-am schimbat, spuse simplu. 

M-am gândit cât de ușor ar fi s-o iau de glezne și 
s-o ţin cu capul sub apă în cada în care stătea întinsă. 
Datoram acest lucru mamei și lui Peter și chiar 
prostului cu care avea întâlnire chiar în seara aceea. 
Puteam s-o omor fără să fiu vreodată descoperită. Nu 
mă văzuse nimeni venind și nici nu mă va vedea 
plecând. Ar fi crima perfectă. M-am ridicat și m-am 
aplecat asupra ei, când am auzit cât se poate de clar 
vocea tatălui meu: 

„Nici un doctor n-are putere asupra vieţii sau morții, 
fetiţo”. 

M-am dus să mă așez pe un taburet, ascultând-o mai 
departe, fără să spun nimic. 

— Am omorât-o pe draga de Merrylegs. Am cules tisă 
din gadul viu din grădină și i-am dat să mănânce, lăsând-o 

să-mi umple mâinile de salivă. Biata Merrylegs! Călăreai 
atât de bine, Katy. De fapt, tu făceai totul foarte bine. 

Mi-am încleştat mâinile de genunchi și am scrâșnit 
din dinţi. 

— Se pare că aveam pe atunci o predispoziţie spre 
crimă. Tot eu am spânzurat şi afurisitul ăla de cobai al 
tău. Nu mi-a reușit de prima dată; m-am grăbit şi a 
trebuit să reiau. Biata doamnă Wofflenore! Când te 
gândești că avea pui! Asta s-a întâmplat după ce 
domnișoara Hinchey a spus că eseul meu e sticlă, iar al 
tău un giuvaier. Te uram, Katy! Doamne, cum te uram! 
Şi acum te urăsc. 

Eram din nou pe punctul de a ceda impulsului de a-i 
prinde gleznele, când mi-am amintit ce-mi spusese tata... 
că sunt un instrument în mâna lui Dumnezeu... un 
instrument care nu trebuie să fie nici bont, nici ruginit, 
nici folosit așa cum nu e voie. Mi-am umplut un pahar cu 
apă, apoi, gândindu-mă că l-a folosit și ea, am turnat apa 
înapoi în chiuvetă, încet, încă incapabilă de a spune ceva. 

Capitolul 12 


M-am întors în salon, doar ca să plec de lângă ea și 
m-am așezat lângă foc, deşi se făcuse cald în încăpere. 
Priveam bananele de pe măsuță, gândindu-mă la cât de 
răcoritoare par, când apăru și ea așa cum ieșise din cadă, 
goală și udă, cu pielea albă ca laptele din pahar. Cât de 
irezistibilă trebuie să-i fi părut bietului Peter. 

— Într-un fel, l-am omorât și pe Peter Caston. Ai avut 
dreptate, scumpo. 

O priveam mută, neputându-mă gândi la nimic 
altceva decât la părul blond al lui Peter care-i cădea pe 
frunte, așa cum zăcea la morga spitalului. 

— Voia să fie băiat ascultător, continuă ea, așa cum 
l-ai educat tu și n-avea de gând să facă dragoste cu mine. 
Învăţase să-și stăpânească pasiunea, numai că am știut 
cum să-l fac să nu-mi poată rezista. Stătea exact pe locul 

pe care stai tu, iar eu am venit și m-am așezat în faţa lui 
așa cum sunt acum și mi-am lăsat părul să cadă liber pe 
umeri. Şi ce crezi că mi-a spus? „Șterge-te, Prințeso, şi 
îmbracă-te. O să răcești”. Întotdeauna îmi spunea 
„Prinţeso” niciodată Melissa. Ştii ce a urmat? 

— Nu vreau să știu, mormăii eu, dar ea continuă fără 
să ţină seama. 

— M-am aşezat în braţele lui, așa udă și caldă, abia 
ieşită din baie, iar el mi-a sărutat părul și mi-a spus că 
sunt frumoasă, apoi a îngenuncheat în faţa mea, într-un 
gest de adorare. 

— Mă întreb dacă nu cumva stă şi acum lângă tine, 
Melissa, acolo, în dreptul mesei, cu capul înclinat într-o 
parte, așa cum obișnuia, cu câteva șuvițe de păr căzându-i 
pe frunte. Îi simt prezenţa aici, spusei cu toată 
sinceritatea. Sunt sigură că e aici. Poate că e undeva sus, 
dincolo de puterea noastră de înţelegere și ascultă ce 
spui și te vede așa cum ești cu adevărat. 

Privi stingherită peste umăr și avu un frison, deși în 
încăpere era cald. 

— Îţi amintești cum ai jurat la spital, în Wentbridge, că 
tot ce-mi spui este adevărat... că Peter a fost cel care ţi-a 
dat droguri... că el s-a vindecat și tu nu? Ştiai foarte bine 
că nu se vindecase. Ştiai foarte bine că se întâmplase 
invers, că tu i-ai dat narcotice puternice spunându-i că 
sunt inofensive. 

— Eu nu sunt doctor, râse ea ridicând din umeri. 

Se duse în dormitor, de unde reveni după câteva 
minute în sutien, slip și sandale și se îmbrăcă într-o 
rochie demnă de o regină. 

— Nu-i așa că orice bărbat m-ar dori? mă întrebă 
ea, în timp ce-și prindea câteva orhidee oblic, de la 
umăr la talie. Nu-i de mirare că Peter m-a preferat pe 
mine. Ce-i puteai oferi tu, în afara celor sclipiri de 
bunătate și milă creştinească din afurisţii ăia de ochi 
verzi ai tăi? 

Se învârti prin cameră, cu părul ei blond minunat 
fluturându-i ca un stindard triumfător, până când rochia 
i se ridică mai sus de talie lăsând să i se vadă pielea de 
un alb impecabil. 

— Nu crezi că l-ai pierde, Katy? Nu crezi că l-ai pierde 
și pe el? 

— Nu. 

— Ştii foarte bine că da. Toţi bărbaţii sunt la fel. 

— Oare?! 

— Sigur că da. 

— Uiţi două lucruri. 

— Care anume? 

— Frumuseţea spirituală. 

— Așadar, tu ai frumuseţe spirituală, păianjen urât și 
scârbos ce ești? 

— Încerc. 

— Atunci, așază-te lângă mine. 

Mă trase până în mijlocul camerei și se așeză lângă 
mine, privindu-mă batjocoritor și urându-mă tot atât de 
mult cum o uram și eu. 

— Dacă frumosul profesor ar veni acum și ne-ar 
compara, cu care dintre noi crezi că ar face dragoste? 

Merse la oglindă să-și dea cu ruj, ca pentru a pecetlui 
astfel victoria ei incontestabilă. 

— Şi ce altceva am mai uitat, domnişoară doctor Katy? 

— Te droghezi în continuare. Mi-ai spus numai 
minciuni. 

— Firește că am minţit. I-am dat lui Peter tablete de 
petedin pentru durerea de cap și a văzut că sunt mult 
mai bune decât aspirina. Când i-am spus adevărul 
despre acele tablete, a vrut să fugă înapoi la tine, numai 
că tu nu mai erai disponibilă. Nu mai putea trăi fără ele. 
Dumnezeule, cât a mai încercat, dar de fiecare dată 
venea târându-se înapoi. Era prea târziu ca să mai 
renunte. 

M-am ridicat și mi-am pus haina. 

— Poate că pentru tine încă nu e prea târziu. Cred că 
trebuie să-ţi spun că ţi-am aruncat drogurile și ţi-am 
distrus acele, așa că tot ce poţi face este să te duci la 
spitalul la care ești în evidenţă și să-i anunti în legătură 
cu progresul pe care l-ai făcut. 

Trăsăturile feţei i se distorsionară pe loc într-un acces 
de furie. 

— Cum îndrăznești să vii și să-mi umbli în lucruri? Ai 
tupeu, nu glumă. Ieși! Ieși și întoarce-te la fermecătorul 
tău profesor, înainte să te dau eu afară! Și spune-i cum 
arătam când am ieșit din baie... și cât de albaștri erau 
ochii mei și cât de catifelată și ispititoare pielea. Spune-i 
că poate să mă sune oricând dorește și vom petrece o 
noapte minunată doar noi doi. Mă auzi, Katy Chisholm? 
La naiba cu tine! Doar eu și cu el. 

leșisem pe palier, în capul scărilor, dar încă o mai 
auzeam. 

— Păianjen negru și hidos. Tu, bunătatea 
întruchipată! Îţi închipui că ești stăpână peste vieţile 
oamenilor și ai dreptul să le comanzi ce să facă! Îţi 
închipui că ai putere de viață și de moarte! Ei bine, te 
înșeli! 

Am coborât scările încet, simțind cum mi se face rău. 
Aș fi dat orice să-l am pe Dixie alături, să mă cuprindă în 
braţe. Tremuram. Întârziasem deja. Dixie trebuia să fi 
telefonat deja la spital. Probabil că aflase de la Chris 
unde eram. 

Nu mă puteam aștepta decât la o atitudine 
reprobatoare din partea amândurora. Mai mult ca sigur 
că Dixie nici n-o să vrea să-mi mai vorbească. Eram 
conștientă că-mi meritam soarta: nu ţinusem seama de 
nici un sfat. 

Eram dezgustată de tot ce-mi spusese Melissa. 
Cruciada mea se dovedise un fiasco. Am ieșit în sfârșit în 

stradă și m-am mai uitat o dată înapoi la fereastra ei. 
Atunci am auzit-o ţipând — un țipăt sfâșietor 
străpungând liniștea nopţii și am văzut pâlpâiri de 
flăcări. 

Am traversat strada înapoi și m-am repezit sus pe 
scări. La etajul al doilea, mirosea puternic a țesătură 
pârlită. Când am ajuns la etajul de sus, ieşea fum pe sub 
ușa apartamentului Melissei și ceilalți locatari ieșiseră pe 
palier. Am deschis ușa și am alergat până în living, unde 
m-am oprit, împietrită de priveliștea din faţa ochilor. 
Întreaga încăpere era aprinsă de la flacăra vie în care se 
transformase Melissa. Minunata ei rochie neagră se 
transformase în funigei de cenușă ce umpleau 
încăperea. Părul îi ardea în jurul capului și trupul i se 
prelungise în flăcări înalte. 

Fugea înnebunită prin cameră, lovindu-se de mobile, 
căzând și ridicându-se din nou, în timp ce urletul ei 
sfredelea liniștea nopții. 

Am rămas nemișcată câteva secunde, apoi smulgând 
o draperie, am reușit în cele din urmă s-o arunc peste ea 
s-o înfăşor bine, deși se zbătea și mă dădea la o parte și 
să înăbuș flăcările. 

— Telefonati la 999, mă adresai celor câţiva oameni 
care intraseră și priveau îngroziți. Chemaţi repede o 
ambulanță. Daţi adresa și spuneti că este urgent. Rugaţi-i 
să ia legătura cu indiferent ce spital și să nuanţe să fie 
pregătiți pentru un caz de arsură gravă. 

Pentru o clipă, îmi reveni în minte scena de pe stradă, 
din Ketton, când tata îl salva pe Tommy Unwrin. 

Priveam ceea ce nu demult fusese capul cu superba 
podoabă de păr blond al Melissei, devenit acum un nap 
înnegrit din care mă priveau fix niște ochi congestionaţi, 
fără gene. 

— Katy! şopti ea, mișcarea buzelor încrețindu-i pielea 
carbonizată. 

— Nu mai vorbi. Imediat o să te punem în pat și ţi se 
va da un calmant. 

— Era o tarantulă, șopti ea. Dumnezeule! Dă-mi ceva 
să nu mă mai doară, Katy. 

Abia o auzeam. 

— O tarantulă? 

— A ieșit din banane, de unde stătea Peter... lângă 
masă, știi. Se aşezase în faţa mea. M-ar fi mușcat. Ştii 
doar cât urăsc păianjenii... păianjenii. M-am dat înapoi și 
am ajuns cu rochia în dreptul focului. 

Vedeam cum moare din cauza șocului și nu puteam 
face nimic s-o salvez. Acum regretam că aruncasem 
drogurile. 

— Uite-l! Acum e pe perete în spatele tău. 

M-am uitat în locul spre care arătase cu o mână 
înnegrită care semăna cu o gheară; deasupra mesei, era 
într-adevăr un păianjen, unul inofensiv, obișnuit. 

— Dumnezeule! Durerea asta mă omoară și tu nu vrei 
să-mi dai nimic. 

Avea pulsul încetinit și privea în gol. 

— Nu-ţi face griji. Vei arăta ca nouă. 

— Dă-mi ceva să nu mă mai doară. Te rog, Katy. 

Încercă să-mi zâmbească. A trebuit să fac un efort 
pentru a nu lăsa să mi se citească pe chip groaza. Buzele 
pline de bășici îi dezgoleau dinţii sparti, probabil din 
cauza căzăturilor. Unul din vecini se aplecase lângă ea, 
întinzându-i un pahar cu apă, dar ferindu-se s-o 
privească. Melissa împinse paharul, aproape să-l 
răstoarne. l-am şoptit atunci să aducă un pahar cu coniac 
sau whisky, ceea ce bărbatul făcu imediat. 

— Profesorul nu m-ar fi ales pe mine. Am spus asta 
doar ca să te necăjesc, Katy. Pe tine te-ar fi ales. Acum, 
nu fi meschină. Știu că ai droguri la tine. Fă ceva să-mi 
treacă durerea și voi urma tratamentul. Știu că îti 
închipui că l-am distrus pe Peter doar ca să-ţi fac în 
necaz... că l-am făcut să ia droguri doar pentru că era 
înnebunit de dorul tău. 

Am ridicat-o și i-am pus paharul la gură, dar a întors capul. 

— Mă ustură. Nu-l vreau. 

Vocea îi era stinsă și i-am spus să nu mai vorbească, 
să încerce să se odihnească, dar a continuat să șoptească. 

— Profesorul... te-a ales pe tine... nu pe mine. Și-a dat 
seama cum sunt. Este ca tine. Eu n-am putut niciodată să 
fiu ca tine, Katy. De aceea te-am urât... ești frumoasă, 
minunată, bună, toată lumea te iubeşte... în afară de mine. 

Dispăruse tot dezgustul față de ea. Nu mai era 
Melissa, ci un pacient în agonie. 

— Mă auzi, Melissa? îi şopteam la ureche; ţinea ochii 
închiși și abia îi mai simţeam pulsul. Dacă te căiești, poţi 
căpăta iertare... chiar și în ultima clipă. 

Se pierdea din ce în ce mai repede. Mă privea totuși 
în ochi, încercând să-mi spună ceva. Cu urechea lipită de 
buzele ei, am mai auzit șoaptele ei stinse. 

— Nu ești... bună de... doctor, Katy. Ti-am mai spus... 
nu ești suficient de... detașată... îţi pasă prea mult de 
ceea ce se întâmplă... cu pacienţii tăi... chiar și pe 
lumea... cealaltă. 

— Spune că-ţi pare rău. Nu e nevoie s-o spui cu voce 
tare, Melissa. Spune-o pentru tine, în adâncul sufletului 
tău... înainte de a fi prea târziu. 

Închise ochii și în clipa aceea se auzi sirena 
ambulanței. Brusc, încăperea se umplu de oameni. Doi 
medici veniră cu o targă. Le-am spus cine sunt și că 
Melissa e sora mea vitregă. O ridicară ușor și o duseră la 
ambulanță în stare de inconștientă. M-am așezat și eu pe 
banchetă, lângă medic. 

— Şi mâinile tale arată îngrozitor, spuse el. 

Abia atunci mi-am dat seama că erau înnegrite și arse 
și că, de fapt mă dureau. 

— Voi primi îngrijirile necesare la spital. 

Mi-am apropiat un deget de tâmpla Melissei, dar 
n-am simţit pulsul; i-am pus mâna pe piept — respira 
foarte încet. 

— Nu-ti face griji. Am eu grijă de ea. În starea în care 
te afli, cel mai bun lucru este să ai grijă de tine. 

— E sora mea, răspunsei, continuând să-i ţin mâna 
sănătoasă pe piept. 

A murit în drum spre spital. Doctorul a acoperit-o 
imediat, ca pentru a feri ochii de imaginea hidoasă pe 
care acea Melissa care fusese încântarea tuturor 
privirilor, o oferea acum. 

— Mai bine. Ar fi fost complet desfigurată. Frati 
apropiate? 

— Era sora mea vitregă. 

În curtea principală a spitalului era lumină. Şiruri de 
mașini erau parcate. Se organizase un bal mascat. 

Secţia Urgenţe era într-o aripă laterală. În timp ce 
Melissa era transportată înăuntru, un bărbat în smoching 
se opri să privească targa. 

— Peter, aşteaptă-mă! strigă o tânără, alergând 
după el. 

Înăuntru ne întâmpină o asistentă. Medicul de pe 
ambulanță mă prezentă, o înregistră pe Melissa ca 
„decedată în drum spre spital” și raportă accidentul. 

— Și acum, doctore Chisholm, mi se adresă asistenta 
şefă, să vedem ce putem face pentru dumneavoastră. 
Soră, vino cu pansamentele!... Înteleg că sunteţi sora 
vitregă a victimei. Să anunțăm pe cineva în Wentbridge? 
Să vină cineva să vă ia acasă? 

Îl supărasem și așa destul de mult pe Dixie. Aveam 
mare nevoie de el, dar cum puteam să-l chem, după ce 
îi nesocotisem sfatul? 

— Vă voi spune numele avocatului Melissei. Nu are 
rude apropiate. Nu vă faceţi griji în privința mea. Voi lua 
o mașină. 

— Poate ar trebui anunţat logodnicul dumneavoastră, 
spuse ea privind inelul meu de logodnă pe care 
încercam să-l scot de pe degetul care începuse să se 
umfle. 

— Nu, a fost toată ziua la un simpozion și trebuie să 
fie foarte obosit. 

Imediat veni sora cu pansamentele. M-au ajutat să-mi 
scot haina, mi-au tăiat mânecile arse ale puloverului și 
m-au înfășurat într-o pătură. 

— Doctorul Harley, care e de serviciu, va veni imediat. 

Între timp, asistenta îmi curăță faţa cu un tampon de 
vată. 

— Sprâncenele sunt pârlite, dar fața este neatinsă. 
Asta este un adevărat noroc. Ce curaj aţi avut, să vă 
apropiaţi de cineva în flăcări! Mă întreb dacă eu aș fi fost 
în stare de așa ceva... mâna stângă se prezintă mai grav... 
s-au format băşici; la dreapta nu sunt decât arsuri de 
gradul întâi. 

Apăru și doctorul Harley. Speram din tot sufletul să 
nu leșin. Atmosfera de carnaval din spital dădea întregii 

întâmplări un aer ireal. Era imposibil ca Melissa să fi 
murit. Am simţit în gură două tablete de codeină, fără să 
ştiu însă cum ajunseseră acolo. Sora îmi apropiase de 
buze o cană cu ceai; avea gust de whisky și am revăzut-o 
pe Harriet zăcând moartă în bucătărie. 

— Am telefonat la spitalul din Wentbridge și am vorbit 
cu un anume doctor Keller, mă anunţă asistenta la un 
moment dat. Acesta mi-a dat numărul de telefon al 
profesorului Dixon Brookes și am vorbit cu el personal. 
E în drum spre noi. A rugat să fiți consultată și de chirug, 
domnul Flintshire. 

Am rugat-o să nu-l deranjeze. Trebuia doar să mă 
panseze, după care aveam să chem un taxi. Nu m-au mai 
luat în seamă. 

— Soră, ia-i pulsul. 

— 120 cred, nu sunt sigură. E foarte rapid. 

— Şoc întârziat. Aduceţi un cărucior, repede. 

— Domnișoară dragă, e un adevărat dezastru, mi se 
adresă doctorul Flintshire, apoi începu să-mi spargă 
bășicile de pe mână cu grija cu care ar fi efectuat cine ştie 
ce intervenție chirurgicală. 

Îmi amintesc apoi de un poliţist care stătea lângă 
mine și consemna declaraţia mea. Parcă eram într-un vis; 
contururile deveneau tot mai neclare. Am închis ochii și 
m-am scufundat într-o stare de semiconștienţă în care 
timpul își pierduse noțiunea. 

— Profesorul Dixon Brookes este aici, îmi șopti sora 
la un moment dat. Discută cu doctorul Flintshire, după 
care veţi fi transportată în cărucior până la mașina 
dumnealui. 

Inima a început să-mi bată cu putere gândindu-mă la 
ce avea să spună Dixie. Eram prea slăbită ca să pot să-mi 
pledez cauza și mult prea deprimată stând acolo, în 
cărucior, înfășurată în pătură, ca o indiancă dintr-un trib. 

Ușa se deschise și apărură Dixie, chirurgul Flintshire, 
doctorul Harley, asistenta și doi tineri. Dixie îmi puse 
mâna pe frunte, mă sărută, mă întrebă cum mă simt și 
dacă am dureri. 

L-am asigurat, şi nu mințeam, că nu mă mai durea 
nimic, dar nici n-au vrut să audă să mă lase să merg 
singură așa că am fost transportată, cu mare tevatură, cu 
căruciorul până la mașina unde Jefferson aștepta 
îngrijorat. 

Eram fericită să pot simţi în sfârșit braţul lui Dixie în 
jurul umerilor și să mă cuibăresc la pieptul lui. Când am 
ieşit pe poarta spitalului, l-am întrebat dacă e supărat pe 
mine. A dat din cap fără să spună nimic, așadar am 
presupus că era, și pe bună dreptate. 

— Îmi pare rău că nu te-am ascultat. Ai avut dreptate, 
ca de obicei. Totul a fost în zadar. 

— Poate că da, însă intenţia a fost nobilă. Nu sunt 
supărat; sunt mândru... mândru că vei fi soția mea... sper 
că până atunci vei scăpa de bandajele astea ca niște 
mănuși de box. 

— Mâna stângă e mai rău. Voi putea face faţă la spital. 

— Nu te mai gândi la spital. Connie și Bessie sunt la 
fel de încântate ca şi mine să te primim în Charrington 
Square cu câteva săptămâni mai devreme. Tânărul 
O'Donnell îţi va ţine locul. Tocmai s-a mutat la spital. 

Nu-mi plăcea să știu pe altcineva lângă el la spital — 
eram geloasă. 

— Fii liniștită; îndatoririle de soţie sunt mult mai 
plăcute decât cele de asistentă a mea la spital. Dar m-am 
tot gândit, în ultimele săptămâni. Eşti un medic prea 
bun ca să nu faci carieră. Așa că, dacă vrei, vei continua 
să lucrezi la spital şi după ce ne căsătorim. 

— Oh, Doamne, dacă vreau... 

— Cred că ar trebui să-mi povestești ce s-a întâmplat 
în apartamentul Melissei, reluă el după o lungă tăcere. 
Am citit declaraţia pentru poliţie, dar vreau să știu și 
restul. 

M-a lăsat să povestesc fără să mă întrerupă și fără să 
comenteze. 

— Nu mai simt nici un fel de ură, spusei în încheiere. 
A fost ca orice altă pacientă pe moarte. A fost sora mea... 
sora pe care o aşteptasem cu atât de multă bucurie și 
nerăbdare în ziua aceea în Ketton. 

EI tăcea în continuare. 

— Cred că, în cele din urmă, a regretat ce a făcut. 
Poate că, în adâncul sufletului, s-a căit şi n-a mai simţit 

nici ea ura. Cred că Dumnezeu iartă totul; nu cere decât 
cel mai mic semn de căință. Sper că sufletul ei va fi iertat 
și va primi graţia divină. 

— Credeam că ştiu totul despre bunătatea și noblețea 
ta sufletească, îmi şopti el abia auzit, cu buzele lipite de 
părul meu. Și, uite — îmi spui pe un ton firesc că te rogi 
pentru iertarea ei... după tot ce ţi-a făcut. Nu-i de mirare 
că te iubesc atât de mult. 

— Dar crezi că, în cele din urmă, a regretat, măcar 
putin, ce a făcut? 

Mă privi întrebător, ridicând din sprânceană; era clar 
că excludea orice posibilitate de mântuire a ei. 

— Cine, Melissa? 


Sfârşit 

